=====================

דִּבּוּרָא דְחוֹבָה או מְגִלָּה נֶפֶשׁ

סִפְרָא. דִּבּוּרָא דְחוֹבָה. פָּרָשָׁה א

[א]

(ויקרא ד,א-ב) ["וַיְדַבֵּר יי אֶל מֹשֶׁה לֵּאמֹר.

דַּבֵּר אֶל בְּנֵי יִשְׂרָאֵל לֵאמֹר:

נֶפֶשׁ כִּי תֶחֱטָא בִשְׁגָגָה, מִכֹּל מִצְו‍ֹת יי אֲשֶׁר לֹא תֵעָשֶׂינָה,

וְעָשָׂה מֵאַחַת מֵהֵנָּה."]

"נֶפֶשׁ כִּי תֶחֱטָא",

בְּנֵי יִשְׂרָאֵל מְבִיאִין חַטָּאת וְאֵין הַגּוֹיִם מְבִיאִין חַטָּאת,

וְאֵין צֹרֶךְ לוֹמַר מִצְוָה שֶׁלֹּא נִצְטַוּוּ עֲלֵיהֶם בְּנֵי נֹחַ,

אֶלָּא אַף מִצְווֹת שֶׁנִּצְטַוּוּ עֲלֵיהֶם בְּנֵי נֹחַ.

וְאֵין מְבִיאִין עֲלֵיהֶם חַטָּאת.

"בְּנֵי יִשְׂרָאֵל", אֵין לִי אֶלָּא בְּנֵי יִשְׂרָאֵל;

וּמְנַיִן לְרַבּוֹת אֶת הַגֵּרִים וְאֶת הָעֲבָדִים?

תִּלְמֹד לוֹמַר "נֶפֶשׁ".

"כִּי תֶחֱטָא בִשְׁגָגָה", עַל הַשְּׁגָגָה הוּא מֵבִיא,

וְאֵינוּ מֵבִיא עַל הַזָּדוֹן.

[ב]

הֲלֹא דִין הוּא:

מָה, אִם עֲבוֹדָה זָרָה, הַחֲמוּרָה,

לֹא עָשָׂה בָהּ אֶת הַזָּדוֹן כִּשְׁגָגָה,

מִצְווֹת, הַקַּלּוֹת,

אֵינוּ דִין שֶׁלֹּא נַעֲשֶׂה בָּהֶם אֶת הַזָּדוֹן כִּשְׁגָגָה?

הִין, אִם הֻנַּח זְדוֹנָהּ שֶׁלַּעֲבוֹדָה זָרָה לְיוֹם הַכִּפּוּרִים,

שֶׁהִיא חֲמוּרָה,

יֻנַּח זְדוֹנָן שֶׁלְּמִצְווֹת לְיוֹם הַכִּפּוּרִים,

שֶׁהֵן קַלּוֹת!

אֶלָּא יָבִיא חַטָּאת וִיכַפֵּר מִיָּד!

תִּלְמֹד לוֹמַר "כִּי תֶחֱטָא בִשְׁגָגָה",

עַל הַשְּׁגָגָה הוּא מֵבִיא, אֵינוּ מֵבִיא עַל הַזָּדוֹן.

[ג]

קוֹל וָחֹמֶר לַעֲבוֹדָה זָרָה מֵעַתָּה:

מָה, אִם מִצְווֹת, הַקַּלּוֹת,

הֻנַּח זְדוֹנָן לְיוֹם הַכִּפּוּרִין,

עֲבוֹדָה זָרָה, הַחֲמוּרָה,

אֵינוּ דִין שֶׁיֻּנַּח זְדוֹנָהּ לְיוֹם הַכִּפּוּרִין?

הִין, אִם הֵקֵל בְּמִצְווֹת הַקַּלּוֹת,

נָקֵל בַּעֲבוֹדָה זָרָה הַחֲמוּרָה,

אֶלָּא יָבִיא חַטָּאת מִיָּד,

וְתִתְלֶה לוֹ עַד יוֹם הַכִּפּוּרִים!

תִּלְמֹד לוֹמַר "בִשְׁגָגָה" בְּמִצְווֹת,

"בִּשְׁגָגָה" בַּעֲבוֹדָה זָרָה. (במדבר טו,כב-כט)

[ד]

מַה תַּלְמוּד (לוֹמַר) "בִּשְׁגָגָה" בַּשָּׂעִיר, (ויקרא ד,כב...)

וּמַה תַּלְמוּד (לוֹמַר) "בִּשְׁגָגָה" בִּשְׂעִירָה? (ויקרא ד,כז...)

לְפִי שֶׁיֵּשׁ בַּשָּׂעִיר מַה שֶּׁאֵין בַּשְּׂעִירָה,

וּבַשְּׂעִירָה מַה שֶּׁאֵין בַּשָּׂעִיר:

שָׂעִיר נִתְרַבָּה בַּצִּבּוּר,

וּשְׂעִירָה לֹא נִתְרַבַּת בַּצִּבּוּר,

שְׂעִירָה נִתְרַבַּת בַּעֲבוֹדָה זָרָה,

וְשָׂעִיר לֹא נִתְרַבָּה בַּעֲבוֹדָה זָרָה.

הָא לְפִי שֶׁיֵּשׁ בַּשָּׂעִיר מַה שֶּׁאֵין בַּשְּׂעִירָה,

וּבַשְּׂעִירָה מַה שֶּׁאֵין בַּשָּׂעִיר,

צָרִיךְ לוֹמַר בִּשְׁגָגָה בַּשָּׂעִיר,

וְצָרִיךְ לוֹמַר בִּשְׁגָגָה בִּשְׂעִירָה.

[ה]

"מִצְו‍ֹת יי",

לֹא מִצְווֹת הַמֶּלֶךְ, לֹא מִצְווֹת בֵּית דִּין.

"מִכֹּל מִצְו‍ֹת יי", לֹא כָּל מִצְווֹת יי,

פְּרָט לִשְׁמִיעַת הַקּוֹל, וּלְבִטּוּי שְׂפָתַיִם,

וּלְטֻמְאַת מִקְדָּשׁ וְקָדָשָׁיו.

[ו]

"מִצְו‍ֹת יי",

שׁוֹמֵעַ אֲנִי, 'עֲשֵׂה' וְ'לֹא תַּעֲשֶׂה'!

תִּלְמֹד לוֹמַר "אֲשֶׁר לֹא תֵעָשֶׂינָה".

אוֹצִיא מִצְוַת 'עֲשֵׂה' הַקַּלָּה,

וְלֹא אוֹצִיא מִצְוַת 'עֲשֵׂה' הַחֲמוּרָה!

תִּלְמֹד לוֹמַר "אֲשֶׁר לֹא תֵעָשֶׂינָה".

אוֹצִיא אֶת מִצְווֹת שֶׁאֵין חַיָּבִין עֲלֵיהֶם כָּרֵת,

וְלֹא אוֹצִיא אֶת הַפֶּסַח וְאֶת הַמִּילָה,

שֶׁחַיָּבִין עֲלֵיהֶם כָּרֵת!

תִּלְמֹד לוֹמַר "אֲשֶׁר לֹא תֵעָשֶׂינָה".

אוֹצִיא אֶת הַפֶּסַח שֶׁאֵינוּ תָּדִיר,

וְלֹא אוֹצִיא אֶת הַמִּילָה שֶׁהִיא תְּדִירָה!

תִּלְמֹד לוֹמַר "אֲשֶׁר לֹא תֵעָשֶׂינָה".

אוֹ יָכֹל שָׁנִי מוֹצִיא אֶת מִצְוַת 'עֲשֵׂה' שֶׁבְּנִדָּה?

תִּלְמֹד לוֹמַר "מִכֹּל מִצְו‍ֹת יי", רִבָּה:

מָה רָאִיתָ לְהוֹצִיא אֶת כָּל הַמִּצְווֹת,

וּלְהָבִיא מִצְוַת 'עֲשֵׂה' שֶׁבְּנִדָּה?

אַחַר שֶׁרִבָּה הַכָּתוּב, מֵעֵט.

מִפְּנֵי מָה אֲנִי מוֹצִיא אֶת כָּל הַמִּצְווֹת שֶׁאֵין בָּהֶן בְּ'לֹא תַּעֲשֶׂה',

וּמֵבִיא אֶת מִצְוַת 'עֲשֵׂה' שֶׁבְּנִדָּה שֶׁיֵּשׁ בָּהּ בְּ'לֹא תַּעֲשֶׂה'.

[ז]

"אֲשֶׁר לֹא תֵעָשֶׂינָה",

יָכֹל דְּבָרִים שֶׁזְּדוֹנָן כָּרֵת וּדְבָרִים שֶׁאֵין זְדוֹנָן כָּרֵת?

תִּלְמֹד לוֹמַר (במדבר טו,כט) "תּוֹרָה אַחַת יִהְיֶה לָכֶם לָעֹשֶׂה בִּשְׁגָגָה",

הֲרֵי כָּל הָעוֹשֶׂה בִּשְׁגָגָה כָּעֲבֹדָה זָרָה:

מָה עֲבוֹדָה זָרָה מְיֻחֶדֶת,

מַעֲשֶׂה שֶׁחַיָּבִין עַל זְדוֹנוֹ כָּרֵת וְעַל שִׁגְגָתוֹ חַטָּאת,

אַף כָּל מַעֲשֶׂה שֶׁחַיָּבִין עַל זְדוֹנוֹ כָּרֵת וְעַל שִׁגְגָתוֹ חַטָּאת.

[ח]

אוֹ דָּבָר שֶׁאַתְּ לְמֵדוֹ בְּדֶרֶךְ אַחַת,

אַתְּ לְמֵדוֹ בְּכָל הַדְּרָכִים שֶׁיֵּשׁ בּוֹ:

מָה עֲבוֹדָה זָרָה מְיֻחֶדֶת,

שֶׁמִּשֶּׁנֶּאֶסָרָה לֹא הֻתָּרָה,

לֹא הֻתָּרָה מִכְּלָלָהּ,

וְחַיָּבִין עָלֶיהָ מִיתַת בֵּית דִּין,

וְאִסּוּרָהּ נוֹהֵג בִּבְנֵי נֹחַ כְּיִשְׂרָאֵל,

אַף אֵינִי מְרַבֶּה אֶלָּא אֶת כַּיּוֹצֵא בָהּ.

וּמָה אֲנִי מְרַבֶּה?

אֶת מִשְׁכַּב זָכוּר וְהַבְּהֵמָה,

שֶׁמִּשֶּׁנֶּאֶסָרוּ לֹא הֻתָּרוּ,

לֹא הֻתָּרוּ מִכְּלָלָן,

וְחַיָּבִים עֲלֵיהֶם מִיתַת בֵּית דִּין,

וְאִסּוּרָן נוֹהֵג בִּבְנֵי נֹחַ כְּיִשְׂרָאֵל,

אֶלָּא שֶׁיֵּשׁ בַּזָּכוּר מַה שֶּׁאֵין בַּבְּהֵמָה,

וּבַבְּהֵמָה מַה שֶּׁאֵין בַּזָּכוּר:

הַזָּכוּר, בֵּין בְּמִינוֹ בֵּין שֶׁלֹּא בְּמִינוֹ אָסוּר,

הַבְּהֵמָה, בְּמִינָהּ מֻתֶּרֶת, וְשֶׁלֹּא בְּמִינָהּ אֲסוּרָה;

הַזָּכוּר, לֹא עָשָׂה בוֹ אֶת הַקָּטָן כַּגָּדוֹל,

וְהַבְּהֵמָה, עָשָׂה בָהּ אֶת הַקְּטַנָּה כַּגְּדוֹלָה.

[ט]

כְּשֶׁהוּא אוֹמֵר "מִכֹּל מִצְו‍ֹת יי",

לְרַבּוֹת אֶת הָאֵם וְאֶת אֵשֶׁת אָב וְאֶת הַכַּלָּה,

שֶׁהֵן בִּסְקִילָה, כָּעֲבֹדָה זָרָה,

מוּסָף עֲלֵיהֶם בִּתּוֹ וּבַת בִּתּוֹ וּבַת בְּנוֹ.

[י]

כְּשֶׁהוּא אוֹמֵר "מִכֹּל מִצְו‍ֹת יי",

לְרַבּוֹת בַּת אִשְׁתּוֹ וּבַת בִּתָּהּ וּבַת בְּנָהּ,

שֶׁמִּשֶּׁנֶּאֶסָרוּ לֹא הֻתָּרוּ, כָּעֲבֹדָה זָרָה,

מוּסָף עֲלֵיהֶן חֲמוֹתוֹ וְאֵם חֲמוֹתוֹ וְאֵם חָמִיו.

[יא]

כְּשֶׁהוּא אוֹמֵר "מִכֹּל מִצְו‍ֹת יי",

לְרַבּוֹת נַעֲרָה מְאֹרָסָה וְהַמְּחַלֵּל אֶת הַשַּׁבָּת,

אֶלָּא שֶׁיֵּשׁ בְּנַעֲרָה מְאֹרָסָה מַה שֶּׁאֵין בַּשַּׁבָּת,

וּבַשַּׁבָּת מַה שֶּׁאֵין בְּנַעֲרָה מְאֹרָסָה:

נַעֲרָה מְאֹרָסָה, יֵשׁ לָהּ הֶתֵּר,

וְהַשַּׁבָּת, אֵין לָהּ הֶתֵּר;

הַשַּׁבָּת הֻתָּרָה מִכְּלָלָהּ,

נַעֲרָה מְאֹרָסָה לֹא הֻתָּרָה מִכְּלָלָהּ.

[יב]

כְּשֶׁהוּא אוֹמֵר "מִכֹּל מִצְו‍ֹת יי",

לְרַבּוֹת אֶת אֵשֶׁת אִישׁ וְהַנִּדָּה,

אֶלָּא שֶׁיֵּשׁ בְּאֵשֶׁת אִישׁ מַה שֶּׁאֵין בַּנִּדָּה,

וּבַנִּדָּה מַה שֶּׁאֵין בְּאֵשֶׁת אִישׁ:

אֵשֶׁת אִישׁ, חַיָּבִין עָלֶיהָ מִיתוֹת בֵּית דִּין,

וְהַנִּדָּה אֵין חַיָּבִין עָלֶיהָ מִיתוֹת בֵּית דִּין;

אֵשֶׁת אִישׁ מֻתֶּרֶת לְבַעְלָהּ,

וְנִדָּה אֲסוּרָה לְכָל אָדָם.

[יג]

כְּשֶׁהוּא אוֹמֵר "מִכֹּל מִצְו‍ֹת יי",

לְרַבּוֹת אֵשֶׁת אֶחָיו וְאֵשֶׁת אֲחִי אָבִיו,

אֶלָּא שֶׁיֵּשׁ בְּאֵשֶׁת אֶחָיו מַה שֶּׁאֵין בְּאֵשֶׁת אֲחִי אָבִיו,

וּבְאֵשֶׁת אֲחִי אָבִיו מַה שֶּׁאֵין בְּאֵשֶׁת אֶחָיו:

אֵשֶׁת אֶחָיו, אִם יֵשׁ לוֹ בָּנִים, אֲסוּרָה,

אֵין לוֹ בָּנִים, מֻתֶּרֶת,

אֵשֶׁת אֲחִי אָבִיו, בֵּין שֶׁיֵּשׁ לוֹ בָנִים,

וּבֵין שֶׁאֵין לוֹ בָּנִים, אֲסוּרָה;

אֵשֶׁת אֶחָיו, עָשָׂה בָהּ אָח מִן הָאֵם כְּאָח מִן הָאָב,

וְאֵשֶׁת אֲחִי אָבִיו,

לֹא עָשָׂה בָהּ אָח מִן הָאֵם כְּאָח מִן הָאָב.

[יד]

כְּשֶׁהוּא אוֹמֵר "מִכֹּל מִצְו‍ֹת יי",

לְרַבּוֹת אֲחוֹתוֹ וַאֲחוֹת אָבִיו וַאֲחוֹת אִמּוֹ,

שֶׁלֹּא הָיָה לָהֶם שָׁעַת הֶתֵּר, כָּעֲבֹדָה זָרָה,

כְּשֶׁהוּא אוֹמֵר "מִכֹּל מִצְו‍ֹת יי",

לְרַבּוֹת אֲחוֹת אִשְׁתּוֹ.

סִפְרָא. דִּבּוּרָא דְחוֹבָה. פֶּרֶק א

[א]

אַחַר שֶׁרִבִּינוּ דְּבָרִים שֶׁהֵן כַּעֲבֹדָה זָרָה,

וּדְבָרִים שֶׁאֵינָן כַּעֲבֹדָה זָרָה,

וְלָמָּה נֶאֶמְרָה עֲבוֹדָה זָרָה מֵעַתָּה?

אֶלָּא מָה עֲבוֹדָה זָרָה מְיֻחֶדֶת,

מַעֲשֶׂה שֶׁחַיָּבִין עַל זְדוֹנוֹ כָּרֵת וְעַל שִׁגְגָתוֹ חַטָּאת,

אַף כָּל מַעֲשֶׂה שֶׁחַיָּבִין עַל זְדוֹנוֹ כָּרֵת וְעַל שִׁגְגָתוֹ חַטָּאת.

[ב]

אוֹ מָה עֲבוֹדָה זָרָה מְיֻחֶדֶת,

חַיָּבִין עָלֶיהָ מִיתַת בֵּית דִּין,

אַף אֵינוּ מְרַבֶּה אֶלָּא אֶת מְחֻיָּבֵי מִיתַת בֵּית דִּין,

אֶת מָה אֲנִי מְרַבֶּה?

אֶת הַמְּקַלֵּל אָבִיו וְאִמּוֹ,

הַמֵּסִית וְהַמַּדִּיחַ וְהַמְּכַשֵּׁף,

וּנְבִיא הַשֶּׁקֶר וְהָעֵדִים הַזּוֹמְמִין?

תִּלְמֹד לוֹמַר "וְעָשָׂה",

יָצְאוּ אֵלּוּ שֶׁאֵין בָּהֶם מַעֲשֶׂה.

[ג]

אוֹצִיא אֶת אֵלּוּ שֶׁאֵין בָּהֶם מַעֲשֶׂה,

וְלֹא אוֹצִיא אֶת הַמַּכֶּה אָבִיו וְאִמּוֹ,

וְגוֹנֵב נֶפֶשׁ מִיִּשְׂרָאֵל,

וְזָקֵן מַמְרֵא עַל פִּי בֵּית דִּין,

וּבֵן סוֹרֵר וּמוֹרֶה וְהָרוֹצֵחַ?

תִּלְמֹד לוֹמַר (במדבר טו,כט) "תּוֹרָה אַחַת יִהְיֶה לָכֶם לָעֹשֶׂה בִּשְׁגָגָה",

הֲרֵי כָּל הָעוֹשֶׂה בִּשְׁגָגָה כָּעֲבֹדָה זָרָה:

מָה עֲבוֹדָה זָרָה מְיֻחֶדֶת,

מַעֲשֶׂה שֶׁחַיָּבִין עַל זְדוֹנוֹ כָּרֵת וְעַל שִׁגְגָתוֹ חַטָּאת,

אַף כָּל מַעֲשֶׂה שֶׁחַיָּבִין עַל זְדוֹנוֹ כָּרֵת וְעַל שִׁגְגָתוֹ חַטָּאת.

[ד]

"וְעָשָׂה ...אַחַת",

יָכֹל עַד שֶׁיִּכְתֹּב אֶת כָּל הַשֵּׁם,

עַד שֶׁיֶּאֱרֹג אֶת כָּל הַבֶּגֶד,

עַד שֶׁיַּעֲשֶׂה אֶת כָּל הַנָּפָה?

תִּלְמֹד לוֹמַר "מֵאַחַת".

אוֹ "מֵאַחַת", יָכֹל אֲפִלּוּ כָּתַב אוֹת אַחַת,

אֲפִלּוּ אָרַג חוּט אֶחָד,

אֲפִלּוּ עָשָׂה בַּיִת אֶחָד בַּנָּפָה וּבִכְבָרָה?

תִּלְמֹד לוֹמַר "וְעָשָׂה ...אַחַת",

הֲכֵיצַד?

עַד שֶׁיִּכְתֹּב שֵׁם קָטָן מִשֵּׁם גָּדוֹל,

שֵׁם מִשִּׁמְעוֹן וּמִשְּׁמוּאֵל,

נֹחַ מִנָּחוֹר וְדָן מִדָּנִיֵּאל, גָּד מִגַּדִּיאֵל.

[ה]

רַבִּי יְהוּדָה אוֹמֵר:

אֲפִלּוּ כָּתַב שְׁתֵּי אוֹתוֹת וְהֵן שֵׁם אֶחָד, חַיָּב,

כְּגוֹן שֵׁשׁ תֵּת רָר גַּג חָח.

אָמַר רַבִּי יוֹסֵה:

וְכִי מִשֵּׁם כּוֹתֵב הוּא חַיָּב?

וַהֲלֹא אֵינוּ חַיָּב אֶלָּא מִשֵּׁם רוֹשֵׁם,

שֶׁכָּךְ רוֹשְׁמִין עַל קַרְשֵׁי הַמִּשְׁכָּן,

לֵידַע אֵיזֶה הוּא בֶּן זוֹגוֹ?

לְפִיכָךְ, אִם סוֹרֵט סֻרְטָה אַחַת עַל שְׁנֵי נְסָרִין,

אוֹ שְׁתֵּי סְרִיטוֹת עַל נֶסֶר אֶחָד, חַיָּב.

[ו]

רַבִּי שִׁמְעוֹן אוֹמֵר:

"וְעָשָׂה ...אַחַת",

יָכֹל עַד שֶׁיִּכְתֹּב אֶת כָּל הַשֵּׁם,

עַד שֶׁיֶּאֱרֹג אֶת כָּל הַבֶּגֶד,

עַד שֶׁיַּעֲשֶׂה אֶת כָּל הַנָּפָה?

תִּלְמֹד לוֹמַר "מֵאַחַת",

אוֹ "מֵאַחַת",

יָכֹל אֲפִלּוּ כָּתַב אוֹת אַחַת,

אֲפִלּוּ אָרַג חוּט אֶחָד,

אֲפִלּוּ עָשָׂה בַּיִת אֶחָד בַּנָּפָה וּבִכְבָרָה?

תִּלְמֹד לוֹמַר "וְעָשָׂה ...אַחַת".

הָא כֵיצַד?

עַד שֶׁיַּעֲשֶׂה מְלָאכָה שֶׁכַּיּוֹצֵא בָהּ מִתְקַיֶּמֶת.

רַבִּי יוֹסֵה אוֹמֵר:

"וְעָשָׂה ...אַחַת", "וְעָשָׂה", "הֵנָּה",

פְּעָמִים שֶׁהוּא חַיָּב אַחַת עַל כֻּלָּם,

פְּעָמִים שֶׁהוּא חַיָּב עַל כָּל אַחַת וְאַחַת.

[ז]

הָא כֵיצַד?

מִי שֶׁאֵינוּ יוֹדֵעַ עִקַּר שַׁבָּת,

וְעָשָׂה מְלָאכוֹת הַרְבֵּה בְּשַׁבָּתוֹת הַרְבֵּה,

אַף עַל פִּי שֶׁמֵּעִנְיַן אֲבוֹת מְלָאכוֹת עָשָׂה,

אֵינוּ חַיָּב אֶלָּא חַטָּאת אַחַת כָּל יָמָיו.

וְהַיּוֹדֵעַ עִקַּר שַׁבָּת, וְעָשָׂה וְאָמַר:

"אֵין זוֹ שַׁבָּת! אֵין זוֹ שַׁבָּת!"

וְעָשָׂה מְלָאכוֹת הַרְבֵּה בְּשַׁבָּתוֹת הַרְבֵּה,

חַיָּב עַל כָּל שַׁבָּת וְשַׁבָּת.

וְהַיּוֹדֵעַ שֶׁהוּא שַׁבָּת, וְטָעָה וְאָמַר:

"אֵין זוֹ מְלָאכָה! אֵין זוֹ מְלָאכָה!"

וְעָשָׂה מְלָאכוֹת הַרְבֵּה בְּשַׁבָּתוֹת הַרְבֵּה,

אִם מֵעִנְיַן אֲבוֹת מְלָאכוֹת עָשָׂה,

חַיָּב עַל כָּל אַב מְלָאכָה וּמְלָאכָה,

וְאִם מֵעֵין מְלָאכָה אַחַת,

חַיָּב עַל כָּל הֶעְלֵם וְהֶעְלֵם.

[ח]

אָמַר רַבִּי עֲקִיבָה:

שָׁאַלְתִּי אֶת רַבָּן גַּמְלִיאֵל וְאֶת רַבִּי יְהוֹשֻׁעַ[[1]](#footnote-1),

בְּאַטְלֵס שֶׁלְּאֶמָּאוּס,

שֶׁהָלְכוּ לִקַּח בְּהֵמָה לְמִשְׁתֵּה בְנוֹ:

הַבָּא עַל אֲחוֹתוֹ, וְעַל אֲחוֹת אָבִיו,

וְעַל אֲחוֹת אִמּוֹ בְּהֶעְלֵם אֶחָד, מַה הוּא?

חַיָּב אַחַת עַל כֻּלָּם, אוֹ אַחַת עַל כָּל אַחַת וְאַחַת?

אָמְרוּ לִי:

לֹא שָׁמַעְנוּ,

אֲבָל שָׁמַעְנוּ בַבָּא עַל חָמֵשׁ נָשָׁיו נִדּוֹת בְּהֶעְלֵם אֶחָד,

שֶׁהוּא חַיָּב עַל כָּל אַחַת וְאַחַת.

וְרוֹאִין אָנוּ שֶׁהַדְּבָרִים קוֹל וָחֹמֶר.

[ט]

שְׁאָלָן רַבִּי עֲקִיבָה:

אֵבֶר הַמְּדֻלְדָּל בַּבְּהֵמָה מַה הוּא?

אָמְרוּ לוֹ:

לֹא שָׁמַעְנוּ,

אֲבָל שָׁמַעְנוּ בָּאֵבֶר הַמְּדֻלְדָּל בָּאָדָם שֶׁהוּא טָהוֹר.

וְכָךְ הָיוּ מֻכֵּי שְׁחִין שֶׁבִּירוּשָׁלַיִם עוֹשִׂין:

הוֹלֵךְ לוֹ עֶרֶב פְּסָחִים אֵצֶל הָרוֹפֵא,

וְחוֹתְכוֹ עַד שֶׁהוּא מַנִּיחַ בּוֹ כִּשְׂעוֹרָה,

וְתוֹחֲבוֹ בַּסִּירָה[[2]](#footnote-2) וְנִמְשָׁךְ מִמֶּנּוּ,

וְהַלָּה עוֹשֶׂה פִסְחוֹ, וְהָרוֹפֵא עוֹשֶׂה פִּסְחוֹ.

וְרוֹאִין אָנוּ שֶׁהַדְּבָרִים קוֹל וָחֹמֶר.

[י]

וְעוֹד שְׁאָלָן רַבִּי עֲקִיבָה:

הַשּׁוֹחֵט חֲמִשָּׁה זְבָחִים בַּחוּץ בְּהֶעְלֵם אֶחָד, מַה הוּא?

חַיָּב אַחַת עַל כֻּלָּם, אוֹ אַחַת עַל כָּל אַחַת וְאַחַת?

אָמְרוּ לוֹ:

לֹא שָׁמַעְנוּ.

אָמַר רַבִּי יְהוֹשֻׁעַ:

שָׁמַעְתִּי בְּאוֹכֵל מִזֶּבַח אֶחָד

בַּחֲמִשָּׁה תַּמְחוּיִים בְּהֶעְלֵם אֶחָד,

שֶׁהוּא חַיָּב עַל כָּל אֶחָד וְאֶחָד מִשֵּׁם מְעִילָה.

וְרוֹאֶה אֲנִי שֶׁהַדְּבָרִים קוֹל וָחֹמֶר.

[יא]

אָמַר רַבִּי שִׁמְעוֹן:

וְכִי מָה רְאָיָה הָאוֹכֵל לַשּׁוֹחֵט?

אֶלָּא כָּךְ שְׁאָלָן:

הָאוֹכֵל נוֹתָר מֵחֲמִשָּׁה זְבָחִים בְּהֶעְלֵם אֶחָד מַה הוּא?

חַיָּב אַחַת עַל כֻּלָּם, אוֹ אַחַת עַל כָּל אֶחָד וְאֶחָד?

אָמְרוּ לוֹ:

זוֹ לֹא שָׁמַעְנוּ.

אָמַר רַבִּי יְהוֹשֻׁעַ:

שָׁמַעְתִּי בְּאוֹכֵל מִזֶּבַח אֶחָד

בַּחֲמִשָּׁה תַּמְחוּיִים בְּהֶעְלֵם אֶחָד,

שֶׁהוּא חַיָּב עַל כָּל אֶחָד וְאֶחָד מִשֵּׁם מְעִילָה.

וְרוֹאֶה אֲנִי שֶׁהַדְּבָרִים קוֹל וָחֹמֶר.

[יב]

אָמַר רַבִּי עֲקִיבָה:

אִם הֲלָכָה, נְקַבֵּל,

וְאִם לָדִין, יֵשׁ תְּשׁוּבָה!

אָמַר לוֹ:

הָשֵׁב!

אָמַר לוֹ:

לֹא! אִם אָמַרְתָּ בִּמְעִילָה,

שֶׁעָשָׂה בָהּ אֶת הַמַּאֲכִיל כָּאוֹכֵל,

וְאֶת הַמַּהֲנֶה כַנֶּהְנֶה,

צָרַף אֶת הַמְּעִילָה לַזְּמַן הַמְּרֻבֶּה,

תֹּאמַר בַּנּוֹתָר שֶׁאֵין בּוֹ אַחַת מִכָּל אֵלּוּ?

[יג]

אָמַר רַבִּי עֲקִיבָה:

שָׁאַלְתִּי אֶת רַבִּי אֱלִיעֶזֶר:

הָעוֹשֶׂה מְלָאכוֹת הַרְבֵּה בְּשַׁבָּתוֹת הַרְבֵּה,

מֵעֵין מְלָאכָה אַחַת בְּהֶעְלֵם אֶחָד, מַה הוּא?

חַיָּב אַחַת עַל כֻּלָּם,

אוֹ אַחַת עַל כָּל אַחַת וְאַחַת?

אָמַר לִי:

חַיָּב עַל כָּל אַחַת וְאַחַת, מִקּוֹל וָחֹמֶר:

מָה, אִם הַנִּדָּה,

שֶׁאֵין בָּהּ תּוֹצָאוֹת הַרְבֵּה וְחַטָּאוֹת הַרְבֵּה,

חַיָּב עַל כָּל אַחַת וְאַחַת,

שַׁבָּת, שֶׁיֵּשׁ בָּהּ תּוֹצָאוֹת הַרְבֵּה וְחַטָּאוֹת הַרְבֵּה,

אֵינוּ דִין שֶׁיְּהֵא חַיָּב עַל כָּל אַחַת וְאַחַת?

אָמַרְתִּי לוֹ:

לֹא! אִם אָמַרְתָּ בַנִּדָּה, שֶׁיֵּשׁ בָּהּ שְׁתֵּי אַזְהָרוֹת,

שֶׁהוּא מֻזְהָר עַל הַנִּדָּה, וְהַנִּדָּה מֻזְהֶרֶת עָלָיו,

תֹּאמַר בַּשַּׁבָּת שֶׁאֵין בָּהּ אֶלָּא אַזְהָרָה אַחַת!

אָמַר לִי:

הַבָּא עַל הַקְּטַנּוֹת יוֹכִיחַ,

שֶׁאֵין בָּהֶן אֶלָּא אַזְהָרָה אַחַת,

וְחַיָּב עַל כָּל אַחַת וְאַחַת!

אָמַרְתִּי לוֹ:

לֹא! אִם אָמַרְתָּ בַבָּא עַל הַקְּטַנּוֹת,

שֶׁאַף עַל פִּי שֶׁאֵין בָּהֶן עַכְשָׁו,

יֵשׁ בָּהֶן לְאַחַר זְמַן,

תֹּאמַר בַּשַּׁבָּת,

שֶׁאֵין בָּהּ לֹא עַכְשָׁו וְלֹא לְאַחַר זְמַן!

אָמַר לִי:

הַבָּא עַל הַבְּהֵמָה יוֹכִיחַ!

אָמַרְתִּי לוֹ:

הַבְּהֵמָה כַּשַּׁבָּת.

סִפְרָא. דִּבּוּרָא דְחוֹבָה. פָּרָשָׁה ב

[א]

"נֶפֶשׁ", "בְּנֵי יִשְׂרָאֵל", הֲרֵי צִבּוּר כַּיָּחִיד:

מַה יָּחִיד, אֵינוּ מֵבִיא אֶלָּא עַל דָּבָר שֶׁזְּדוֹנוֹ כָרֵת וְשִׁגְגָתוֹ חַטָּאת,

אַף צִבּוּר לֹא יָבִיא אֶלָּא עַל דָּבָר שֶׁזְּדוֹנוֹ כָרֵת וְשִׁגְגָתוֹ חַטָּאת.

[ב]

הֲלֹא דִין הוּא:

מָה, אִם הַיָּחִיד, שֶׁהוּא מֵבִיא עַל שִׁגְגַת הַמַּעֲשֶׂה,

אֵינוּ מֵבִיא אֶלָּא עַל דָּבָר שֶׁזְּדוֹנוֹ כָרֵת וְשִׁגְגָתוֹ חַטָּאת,

צִבּוּר, שֶׁאֵינוּ מֵבִיא עַל שִׁגְגַת הַמַּעֲשֶׂה,

אֵינוּ דִין שֶׁלֹּא יָבִיא אֶלָּא עַל דָּבָר שֶׁזְּדוֹנוֹ כָרֵת וְשִׁגְגָתוֹ חַטָּאת?

לֹא! אִם אָמַרְתָּ בַּיָּחִיד,

שֶׁאֵינוּ מֵבִיא חַטָּאת עַל לֹא הוֹדַע,

תֹּאמַר בַּצִּבּוּר,

שֶׁהוּא מֵבִיא חַטָּאת עַל לֹא הוֹדַע.

מָשִׁיחַ יוֹכִיחַ,

שֶׁהוּא מֵבִיא חַטָּאת עַל לֹא הוֹדַע,

וְאֵינוּ מֵבִיא אֶלָּא עַל דָּבָר שֶׁזְּדוֹנוֹ כָרֵת וְשִׁגְגָתוֹ חַטָּאת.

[ג]

לֹא! אִם אָמַרְתָּ בְּמָשִׁיחַ,

שֶׁאֵינוּ מֵבִיא חַטָּאת עַל לֹא הוֹדַע בַּמִּזְבֵּחַ הַחִיצוֹן,

תֹּאמַר בַּצִּבּוּר,

שֶׁהוּא מֵבִיא חַטָּאת עַל לֹא הוֹדַע בַּמִּזְבֵּחַ הַחִיצוֹן,

הוֹאִיל וְהוּא מֵבִיא חַטָּאת עַל לֹא הוֹדַע עַל מִזְבֵּחַ הַחִיצוֹן,

יָבִיא עַל דָּבָר שֶׁזְּדוֹנוֹ כָרֵת וְעַל דָּבָר שֶׁאֵין זְדוֹנוֹ כָּרֵת!

תִּלְמֹד לוֹמַר "נֶפֶשׁ", "בְּנֵי יִשְׂרָאֵל",

הֲרֵי צִבּוּר כַּיָּחִיד:

מַה יָּחִיד אֵינוּ מֵבִיא אֶלָּא עַל דָּבָר שֶׁזְּדוֹנוֹ כָרֵת וְשִׁגְגָתוֹ חַטָּאת,

אַף צִבּוּר לֹא יָבִיא אֶלָּא עַל דָּבָר שֶׁזְּדוֹנוֹ כָרֵת וְשִׁגְגָתוֹ חַטָּאת.

[ד]

הוּא הַדִּין לְמָשִׁיחַ.

הֲלֹא דִין הוּא:

מָה, אִם הַיָּחִיד, שֶׁהוּא מֵבִיא עַל שִׁגְגַת הַמַּעֲשֶׂה,

אֵינוּ מֵבִיא אֶלָּא עַל דָּבָר שֶׁזְּדוֹנוֹ כָרֵת וְשִׁגְגָתוֹ חַטָּאת,

מָשִׁיחַ, שֶׁאֵינוּ מֵבִיא עַל שִׁגְגַת הַמַּעֲשֶׂה,

אֵינוּ דִין שֶׁלֹּא יָבִיא אֶלָּא עַל דָּבָר שֶׁזְּדוֹנוֹ כָרֵת וְשִׁגְגָתוֹ חַטָּאת?

לֹא! אִם אָמַרְתָּ בַּיָּחִיד,

שֶׁאֵינוּ מֵבִיא חַטָּאת עַל לֹא הוֹדַע,

תֹּאמַר בְּמָשִׁיחַ, שֶׁהוּא מֵבִיא חַטָּאת עַל לֹא הוֹדַע!

צִבּוּר יוֹכִיחַ,

שֶׁהוּא מֵבִיא חַטָּאת עַל לֹא הוֹדַע,

וְאֵינוּ מֵבִיא אֶלָּא עַל דָּבָר שֶׁזְּדוֹנוֹ כָרֵת וְשִׁגְגָתוֹ חַטָּאת.

[ה]

לֹא! אִם אָמַרְתָּ בַּצִּבּוּר שֶׁאֵינוּ מֵבִיא אָשָׁם וַדַּי,

תֹּאמַר בְּמָשִׁיחַ, שֶׁהוּא מֵבִיא אָשָׁם וַדַּי!

נָשִׂיא יוֹכִיחַ,

שֶׁהוּא מֵבִיא אָשָׁם וַדַּי,

וְאֵינוּ מֵבִיא אֶלָּא עַל דָּבָר שֶׁזְּדוֹנוֹ כָרֵת וְשִׁגְגָתוֹ חַטָּאת.

לֹא! אִם אָמַרְתָּ בַּנָּשִׂיא,

שֶׁאֵינוּ מֵבִיא חַטָּאת עַל לֹא הוֹדַע,

תֹּאמַר בְּמָשִׁיחַ שֶׁהוּא מֵבִיא חַטָּאת עַל לֹא הוֹדַע,

הוֹאִיל וְהוּא מֵבִיא חַטָּאת עַל לֹא הוֹדַע,

יָבִיא עַל דָּבָר שֶׁזְּדוֹנוֹ כָרֵת וְעַל דָּבָר שֶׁאֵין זְדוֹנוֹ כָּרֵת!

תִּלְמֹד לוֹמַר "נֶפֶשׁ", (ויקרא ד,ג) "אִם הַכֹּהֵן הַמָּשִׁיחַ",

הֲרֵי הַמָּשִׁיחַ כַּיָּחִיד:

מַה יָּחִיד אֵינוּ מֵבִיא אֶלָּא עַל דָּבָר שֶׁזְּדוֹנוֹ כָרֵת וְשִׁגְגָתוֹ חַטָּאת,

אַף מָשִׁיחַ לֹא יָבִיא אֶלָּא עַל דָּבָר שֶׁזְּדוֹנוֹ כָרֵת וְשִׁגְגָתוֹ חַטָּאת.

[ו]

(ויקרא ד,ג) ["אִם הַכֹּהֵן הַמָּשִׁיחַ יֶחֱטָא לְאַשְׁמַת הָעָם,

וְהִקְרִיב עַל חַטָּאתוֹ אֲשֶׁר חָטָא

פַּר בֶּן בָּקָר תָּמִים לַיי לְחַטָּאת."]

"מָשִׁיחַ", יָכֹל זֶה הַמֶּלֶךְ?

תִּלְמֹד לוֹמַר "כֹּהֵן".

אוֹ "כֹּהֵן", יָכֹל הַמְּרֻבֶּה בַּבְּגָדִים?

תִּלְמֹד לוֹמַר "מָשִׁיחַ",

אוֹ "מָשִׁיחַ", יָכֹל אַף מָשׁוּחַ מִלְחָמַה?

תִּלְמֹד לוֹמַר "הַמָּשִׁיחַ", שֶׁאֵין עַל גַּבָּיו מָשִׁיחַ.

"מָשִׁיחַ יֶחֱטָא", מַה תַּלְמוּד?

שֶׁיָּכֹל יָבִיא עַל הַקּוֹדְמוֹת.

וְדִין הוּא:

מָה, אִם הַנָּשִׂיא, שֶׁהוּא מֵבִיא עַל שִׁגְגַת הַמַּעֲשֶׂה,

אֵינוּ מֵבִיא עַל הַקּוֹדְמוֹת,

מָשִׁיחַ, שֶׁאֵינוּ מֵבִיא עַל שִׁגְגַת הַמַּעֲשֶׂה,

אֵינוּ דִין שֶׁלֹּא יָבִיא עַל הַקּוֹדְמוֹת?

לֹא! אִם אָמַרְתָּ בַּנָּשִׂיא שֶׁאֵינוּ מֵבִיא חַטָּאתוֹ מִשֶּׁעָבַר,

תֹּאמַר בַּמָּשִׁיחַ שֶׁהוּא מֵבִיא חַטָּאתוֹ מִשֶּׁעָבַר,

הוֹאִיל וְהוּא מֵבִיא חַטָּאתוֹ מִשֶּׁעָבַר,

יָבִיא עַל הַקּוֹדְמוֹת!

תִּלְמֹד לוֹמַר "מָשִׁיחַ יֶחֱטָא",

כְּשֶׁיֶּחֱטָא וְהוּא מָשִׁיחַ,

לֹא כְּשֶׁיֶּחֱטָא וְעוֹדֵהוּ הֶדְיוֹט.

[ז]

רַבִּי שִׁמְעוֹן אוֹמֵר:

אִם נוֹדַע לוֹ עַד שֶׁלֹּא נִתְמַנָּה,

וְאַחַר כָּךְ נִתְמַנָּה, חַיָּב,

וְאִם מִשֶּׁנִּתְמַנָּה נוֹדַע לוֹ, פָּטוּר.

"מָשִׁיחַ יֶחֱטָא", יָכֹל גְּזֵרָה עָלָיו שֶׁיֶּחֱטָא?

תִּלְמֹד לוֹמַר "אִם... יֶחֱטָא", כְּשֶׁיֶּחֱטָא.

סִפְרָא. דִּבּוּרָא דְחוֹבָה. פֶּרֶק ב

[א]

"לְאַשְׁמַת הָעָם", הֲרֵי הַמָּשִׁיחַ כַּצִּבּוּר.

מַה צִּבּוּר

אֵינוּ מֵבִיא אֶלָּא עַל הֶעְלֵם דָּבָר עִם שִׁגְגַת הַמַּעֲשֶׂה,

אַף מָשִׁיחַ

לֹא יָבִיא אֶלָּא עַל הֶעְלֵם דָּבָר עִם שִׁגְגַת הַמַּעֲשֶׂה.

הֲלֹא דִין הוּא:

צִבּוּר מוּצָא מִכְּלַל הַיָּחִיד,

וּמָשִׁיחַ מוּצָא מִכְּלַל הַיָּחִיד,

מַה צִּבּוּר

אֵינוּ מֵבִיא אֶלָּא עַל הֶעְלֵם דָּבָר עִם שִׁגְגַת הַמַּעֲשֶׂה,

אַף מָשִׁיחַ

לֹא יָבִיא אֶלָּא עַל הֶעְלֵם דָּבָר עִם שִׁגְגַת הַמַּעֲשֶׂה.

[ב]

הוֹלְכָה לָךְ לַדֶּרֶךְ הַזּוֹ:

נָשִׂיא מוּצָא מִכְּלַל יָחִיד,

וּמָשִׁיחַ מוּצָא מִכְּלַל יָחִיד,

מַה נָּשִׂיא מֵבִיא עַל שִׁגְגַת הַמַּעֲשֶׂה,

אַף מָשִׁיחַ יָבִיא עַל שִׁגְגַת הַמַּעֲשֶׂה!

[ג]

נִרְאֶה לְמִי דָמָה.

אִם דָּמָה לַצִּבּוּר, נִלְמְדֶנּוּ מִן הַצִּבּוּר,

אִם דָמָה לַנָּשִׂיא, נִלְמְדֶנּוּ מִן הַנָּשִׂיא.

צִבּוּר בְּפָר, וְאֵינוּ מֵבִיא אָשָׁם תָּלוּי,

מָשִׁיחַ בְּפָר, וְאֵינוּ מֵבִיא אָשָׁם תָּלוּי,

מַה צִּבּוּר אֵינוּ מֵבִיא אֶלָּא עַל הֶעְלֵם דָּבָר עִם שִׁגְגַת הַמַּעֲשֶׂה,

אַף מָשִׁיחַ לֹא יָבִיא אֶלָּא עַל הֶעְלֵם דָּבָר עִם שִׁגְגַת הַמַּעֲשֶׂה.

[ד]

הוֹלְכָה לָךְ לַדֶּרֶךְ הַזּוֹ:

נָשִׂיא מֵבִיא שְׂעִירָה לַעֲבוֹדָה זָרָה וּמֵבִיא אָשָׁם וַדַּי,

וּמָשִׁיחַ מֵבִיא שְׂעִירָה לַעֲבוֹדָה זָרָה וּמֵבִיא אָשָׁם וַדַּי,

מַה נָּשִׂיא מֵבִיא עַל שִׁגְגַת הַמַּעֲשֶׂה,

אַף מָשִׁיחַ יָבִיא עַל שִׁגְגַת הַמַּעֲשֶׂה!

תִּלְמֹד לוֹמַר "לְאַשְׁמַת הָעָם",

הֲרֵי הַמָּשִׁיחַ כַּצִּבּוּר:

מַה צִּבּוּר אֵינוּ מֵבִיא אֶלָּא עַל הֶעְלֵם דָּבָר עִם שִׁגְגַת הַמַּעֲשֶׂה,

אַף מָשִׁיחַ לֹא יָבִיא אֶלָּא עַל הֶעְלֵם דָּבָר עִם שִׁגְגַת הַמַּעֲשֶׂה.

[ה]

אוֹ מַה הַצִּבּוּר אִם הוֹרוּ וְעָשׂוּ אֲחֵרִים עַל פִּיהֶם,

חַיָּבִין,

יָכֹל אַף מָשִׁיחַ אִם הוֹרָה וְעָשׂוּ אֲחֵרִים עַל פִּיו,

יְהֵא חַיָּב?

תִּלְמֹד לוֹמַר "אֲשֶׁר חָטָא",

עַל מַה שֶּׁחָטָא הוּא מֵבִיא,

לֹא עַל מַה שֶּׁחָטְאוּ אֲחֵרִים.

[ו]

"וְהִקְרִיב עַל חַטָּאתוֹ",

מְלַמֵּד שֶׁהוּא מֵבִיא חַטָּאתוֹ מִשֶּׁעָבַר.

הֲלֹא דִין הוּא:

מָה, אִם הַנָּשִׂיא, שֶׁהוּא מֵבִיא עַל שִׁגְגַת הַמַּעֲשֶׂה,

אֵינוּ מֵבִיא חַטָּאתוֹ מִשֶּׁעָבַר,

מָשִׁיחַ, שֶׁאֵינוּ מֵבִיא עַל שִׁגְגַת הַמַּעֲשֶׂה,

אֵינוּ דִין שֶׁלֹּא יָבִיא חַטָּאתוֹ מִשֶּׁעָבַר?

תִּלְמֹד לוֹמַר "וְהִקְרִיב עַל חַטָּאתוֹ",

מְלַמֵּד שֶׁהוּא מֵבִיא חַטָּאתוֹ מִשֶּׁעָבַר.

[ז]

יָכֹל חָטָא עִם הַצִּבּוּר, יָבִיא פַּר לְעַצְמוֹ?

וְדִין הוּא:

נָשִׂיא מוּצָא מִכְּלַל צִבּוּר,

וּמָשִׁיחַ מוּצָא מִכְּלַל צִבּוּר,

מַה נָּשִׂיא, חָטָא לְעַצְמוֹ, מֵבִיא לְעַצְמוֹ,

חָטָא עִם הַצִּבּוּר, מִתְכַּפֵּר לוֹ עִם הַצִּבּוּר,

אַף מָשִׁיחַ, חָטָא לְעַצְמוֹ, מֵבִיא לְעַצְמוֹ,

חָטָא עִם הַצִּבּוּר, מִתְכַּפֵּר לוֹ עִם הַצִּבּוּר.

[ח]

לֹא! אִם אָמַרְתָּ בַּנָּשִׂיא,

שֶׁמִּתְכַּפֵּר לוֹ עִם הַצִּבּוּר בְּיוֹם הַכִּפּוּרִים,

תֹּאמַר בַּמָּשִׁיחַ,

שֶׁאֵין מִתְכַּפֵּר לוֹ עִם הַצִּבּוּר בְּיוֹם הַכִּפּוּרִים,

הוֹאִיל וְאֵין מִתְכַּפֵּר לוֹ עִם הַצִּבּוּר בְּיוֹם הַכִּפּוּרִין,

יָבִיא פַּר לְעַצְמוֹ!

תִּלְמֹד לוֹמַר "אֲשֶׁר חָטָא".

הֲכֵיצַד?

חָטָא לְעַצְמוֹ, מֵבִיא לְעַצְמוֹ,

חָטָא עִם הַצִּבּוּר, מִתְכַּפֵּר לוֹ עִם הַצִּבּוּר.

סִפְרָא. דִּבּוּרָא דְחוֹבָה. פֶּרֶק ג

[א]

"פַּר", יָכֹל זָקֵן?

תִּלְמֹד לוֹמַר "בֶּן".

אוֹ "בֶּן", יָכֹל קָטָן?

תִּלְמֹד לוֹמַר "פַּר".

הָא כֵיצַד?

בֶּן שָׁלֹשׁ, כְּדִבְרֵי חֲכָמִין.

רַבִּי מֵאִיר אוֹמֵר:

אַף בְּנֵי אַרְבַּע וּבְנֵי חָמֵשׁ כְּשֵׁרִים,

אֶלָּא שֶׁאֵין מְבִיאִין זְקֵנִים, מִפְּנֵי הַכָּבוֹד.

[ב]

רַבִּי יוֹסֵה הַגָּלִילִי אוֹמֵר:

מַה תַּלְמוּד (במדבר ח,ח) "וּפַר שֵׁנִי בֶן בָּקָר תִּקַּח לְחַטָּאת"?

אִם לְלַמֵּד שֶׁהֵן שְׁנַיִם, וַהֲלֹא כְבָר נֶאֱמַר:

(במדבר ח,יב) "וַעֲשֵׂה אֶת הָאֶחָד חַטָּאת וְאֶת הָאֶחָד עֹלָה לַיי"?

אִם כֵּן, לָמָּה נֶאֱמַר "וּפַר שֵׁנִי בֶן בָּקָר תִּקַּח לְחַטָּאת"?

בֶּן שְׁתֵּי שָׁנִים[[3]](#footnote-3).

[ג]

רַבִּי אוֹמֵר:

מַה תַּלְמוּד (לוֹמַר) (במדבר ח,ח) "וּפַר שֵׁנִי בֶן בָּקָר תִּקַּח לְחַטָּאת"?

אִם לְלַמֵּד שֶׁהֵן שְׁנַיִם, וַהֲלֹא כְבַר נֶאֱמַר:

(במדבר ח,יב) "וַעֲשֵׂה אֶת הָאֶחָד חַטָּאת וְאֶת הָאֶחָד עֹלָה לַיי"?

אִם כֵּן, לָמָּה נֶאֱמַר "וּפַר שֵׁנִי בֶן בָּקָר תִּקַּח לְחַטָּאת"?

אֶלָּא לְפִי שֶׁנֶּאֱמַר:

"וַעֲשֵׂה אֶת הָאֶחָד חַטָּאת וְאֶת הָאֶחָד עֹלָה לַיי",

יָכֹל תִּקְדֹּם חַטָּאת לְעוֹלָה בְּכָל מַעֲשֶׂיהָ?

תִּלְמֹד לוֹמַר "וּפַר שֵׁנִי בֶן בָּקָר תִּקַּח לְחַטָּאת",

אוֹ "וּפַר שֵׁנִי בֶן בָּקָר תִּקַּח לְחַטָּאת",

יָכֹל תִּקְדֹּם עוֹלָה לְחַטָּאת בְּכָל מַעֲשֶׂיהָ?

תִּלְמֹד לוֹמַר "וַעֲשֵׂה אֶת הָאֶחָד חַטָּאת וְאֶת הָאֶחָד עֹלָה לַיי".

הָא כֵיצַד?

דַּם חַטָּאת קוֹדֵם לְדַם עוֹלָה,

מִפְּנֵי שֶׁהוּא מְרַצֶּה;

אֵבָרֵי עוֹלָה קוֹדְמִין לְאֵמוּרֵי חַטָּאת,

מִפְּנֵי שֶׁהֵן כָּלִיל לָאִשִּׁים.

[ד]

רַבִּי שִׁמְעוֹן אוֹמֵר:

מַה תַּלְמוּד (לוֹמַר) (במדבר ח,ח) "וּפַר שֵׁנִי בֶן בָּקָר תִּקַּח לְחַטָּאת"?

אִם לְלַמֵּד שֶׁהֵן שְׁנַיִם, וַהֲלֹא כְבַר נֶאֱמַר:

(במדבר ח,יב) "וַעֲשֵׂה אֶת הָאֶחָד חַטָּאת וְאֶת הָאֶחָד עֹלָה לַיי"?

יָכֹל נֶאֶכְלָה חַטָּאת לְוִיִּם?

תִּלְמֹד לוֹמַר "וּפַר שֵׁנִי", שֵׁנִי לָעוֹלָה:

מָה עוֹלָה לֹא נֶאֶכָלָה, אַף חַטָּאת לֹא נֶאֶכָלָה.

[ה]

כַּיּוֹצֵא בוֹ אָמַר רַבִּי יוֹסֵה:

(עזרא ח,לה) "הַבָּאִים מֵהַשְּׁבִי בְנֵי הַגּוֹלָה

הִקְרִיבוּ עֹלוֹת לֵאלֹהֵי יִשְׂרָאֵל,

פָּרִים שְׁנֵים עָשָׂר עַל כָּל יִשְׂרָאֵל,

אֵילִים תִּשְׁעִים וְשִׁשָּׁה,

כְּבָשִׂים שִׁבְעִים וְשִׁבְעָה,

צְפִירֵי חַטָּאת שְׁנֵים עָשָׂר,

הַכֹּל עוֹלָה לַיי."

אֶפְשָׁר חַטָּאת עוֹלָה?

אֶלָּא מָה עוֹלָה לֹא נֶאֶכָלָה,

אַף חַטָּאת לֹא נֶאֶכָלָה.

רַבִּי יְהוּדָה אוֹמֵר:

עַל עֲבוֹדָה זָרָה הֱבִיאוּם.

[ו]

רַבִּי שִׁמְעוֹן אוֹמֵר:

כָּל מְקוֹם שֶׁנֶּאֱמַר "עֵגֶל" בַּתּוֹרָה סְתָם, בֶּן שָׁנָה, שֶׁנֶּאֱמַר:

(ויקרא ט,ג) "וְעֵגֶל וָכֶבֶשׂ בְּנֵי שָׁנָה";

"בֶּן בָּקָר", בֶּן שְׁתֵּי שָׁנִים, שֶׁנֶּאֱמַר:

(ויקרא ט,ב) "קַח לְךָ עֵגֶל בֶּן בָּקָר לְחַטָּאת וְאַיִל לְעֹלָה תְּמִימִם", תְּמִימִים אַף בַּשָּׁנִים.

"פַּר" סְתָם, בֶּן שָׁלֹשׁ.

אַף בְּנֵי אַרְבַּע וּבְנֵי חָמֵשׁ כְּשֵׁרִים,

אֶלָּא שֶׁאֵין מְבִיאִין זְקֵנִים, מִפְּנֵי הַכָּבוֹד.

סִפְרָא. דִּבּוּרָא דְחוֹבָה. פָּרָשָׁה ג

[א]

(ויקרא ד,ד) ["וְהֵבִיא אֶת הַפָּר אֶל פֶּתַח אֹהֶל מוֹעֵד לִפְנֵי יי,

וְסָמַךְ אֶת יָדוֹ עַל רֹאשׁ הַפָּר,

וְשָׁחַט אֶת הַפָּר לִפְנֵי יי."]

"וְהֵבִיא",

אַף לְאַחַר יוֹם הַכִּפּוּרִים.

"פַּר", פַּר הוּא מֵבִיא, אֵינוּ מֵבִיא חִלּוּפִין.

[ב]

הֲלֹא דִין הוּא:

מָה, אִם הַיָּחִיד,

שֶׁלֹּא שָׁוֶה קָרְבָּנוֹ לְכָל הַמִּצְווֹת לְקָרְבָּנוֹ לְיוֹם הַכִּפּוּרִים,

שָׁוֶה קָרְבָּנוֹ לְכָל מִצְווֹת לְקָרְבָּנוֹ לְמִצְוָה יְחִידִית,

מָשִׁיחַ,

שֶׁשָּׁוֶה קָרְבָּנוֹ לְכָל מִצְווֹת לְקָרְבָּנוֹ לְיוֹם הַכִּפּוּרִים,

אֵינוּ דִין שֶׁיִּשְׁוֶה קָרְבָּנוֹ לְכָל הַמִּצְווֹת לְקָרְבָּנוֹ לְמִצְוַת יְחִידִית?

נָשִׂיא יוֹכִיחַ,

שֶׁשָּׁוֶה קָרְבָּנוֹ לְכָל מִצְווֹת לְקָרְבָּנוֹ לְיוֹם הַכִּפּוּרִים,

וְלֹא שָׁוֶה קָרְבָּנוֹ לְכָל מִצְווֹת לְקָרְבָּנוֹ לְמִצְוָה יְחִידִית.

[ג]

אַף אַתָּה אַל תִּתְמַהּ עַל הַמָּשִׁיחַ,

שֶׁאַף עַל פִּי שֶׁשָּׁוֶה קָרְבָּנוֹ לְכָל מִצְווֹת לְקָרְבָּנוֹ לְיוֹם הַכִּפּוּרִים,

לֹא יִשְׁוֶה קָרְבָּנוֹ לְכָל מִצְווֹת לְקָרְבָּנוֹ לְמִצְוָה יְחִידִית,

אֶלָּא לְפִי שֶׁנֶּאֱמַר "וְהֵבִיא",

יָכֹל יָבִיא חִלּוּפִין?

תִּלְמֹד לוֹמַר "פַּר",

פַּר הוּא מֵבִיא, אֵינוּ מֵבִיא חִלּוּפִין.

[ד]

"וְסָמַךְ אֶת יָדוֹ עַל רֹאשׁ הַפָּר",

לְרַבּוֹת פַּר יוֹם הַכִּפּוּרִין לִסְמִיכָה.

הֲלֹא דִין הוּא:

מָה, אִם זֶה שֶׁאֵינוּ טָעוּן שְׁנֵי וִדּוּיִין, וְאֵינוּ טָעוּן "אָנָּא"[[4]](#footnote-4),

טָעוּן סְמִיכָה,

פַּר יוֹם הַכִּפּוּרִים שֶׁהוּא טָעוּן שְׁנֵי וִדּוּיִין וְטָעוּן "אָנָּא",

אֵינוּ דִין שֶׁיִּטָּעַן סְמִיכָה?

לֹא! אִם אָמַרְתָּ בָּזֶה, שֶׁהוּא בָּא עַל עֲבֵרַת מִצְוָה יְדוּעָה,

תֹּאמַר בְּפַר יוֹם הַכִּפּוּרִים,

שֶׁאֵינוּ בָּא עַל עֲבֵרַת מִצְוָה יְדוּעָה,

הוֹאִיל וְאֵינוּ בָא עַל עֲבֵרַת מִצְוָה יְדוּעָה,

לֹא יִטָּעַן סְמִיכָה!

תִּלְמֹד לוֹמַר "וְסָמַךְ אֶת יָדוֹ עַל רֹאשׁ הַפָּר",

לְרַבּוֹת פַּר יוֹם הַכִּפּוּרִים לִסְמִיכָה.

"וְשָׁחַט אֶת הַפָּר לִפְנֵי יי", בַּצָּפוֹן.

[ה]

(ויקרא ד,ה) ["וְלָקַח הַכֹּהֵן הַמָּשִׁיחַ מִדַּם הַפָּר,

וְהֵבִיא אֹתוֹ אֶל אֹהֶל מוֹעֵד."]

"וְלָקַח",

נֶאֱמַר כָּן לְקִיחָה, וְנֶאֱמַר לְהַלָּן לְקִיחָה,

מַה לְּקִיחָה אֲמוּרָה לְהַלָּן בְּכֶלִי,

אַף כָּן בְּכֶלִי.

[ו]

"וְלָקַח... הַמָּשִׁיחַ",

אֵין לִי אֶלָּא הַמָּשׁוּחַ בְּשֶׁמֶן הַמִּשְׁחָה,

הַמְּרֻבֶּה בִּבְגָדִים מְנַיִן?

תִּלְמֹד לוֹמַר "הַכֹּהֵן".

אִם סוֹפֵנוּ לְרַבּוֹת כֹּהֵן אַחֵר,

מַה תַּלְמוּד (לוֹמַר) "וְלָקַח... הַמָּשִׁיחַ"?

אֶלָּא מִצְוָה שֶׁיְּקַבֵּל כֹּהֵן מָשִׁיחַ,

וְאִם קִבֵּל כֹּהֵן אַחֵר, עֲבוֹדָתוֹ כְּשֵׁרָה.

[ז]

"מִדַּם הַפָּר", מִדַּם הַנֶּפֶשׁ,

לֹא מִדַּם הָעוֹר וְלֹא מִדַּם הַתַּמְצִית.

מִן הַפַּר יְקַבֵּל.

"וְהֵבִיא אֹתוֹ", הַכָּשֵׁר, לֹא הַפָּסוּל.

"אֹתוֹ אֶל אֹהֶל מוֹעֵד", לְמַעֵט קָרְבָּנוֹ לְמִצְוָה יְחִידִית,

שֶׁלֹּא יִנָּתֵן מִדָּמוֹ עַל מִזְבַּח הַזָּהָב.

[ח]

(ויקרא ד,ו) ["וְטָבַל הַכֹּהֵן אֶת אֶצְבָּעוֹ בַּדָּם,

וְהִזָּה מִן הַדָּם שֶׁבַע פְּעָמִים לִפְנֵי יי,

אֶת פְּנֵי פָּרֹכֶת הַקֹּדֶשׁ."]

"וְטָבַל", לֹא הַמַּסְפֵּג.

"וְטָבַל... וְהִזָּה", עַל כָּל הַזָּיָה טְבִילָה.

"אֶצְבָּעוֹ", נֶאֱמַר כָּן "אֶצְבָּעוֹ" וְנֶאֱמַר לְהַלָּן (ויקרא יד,טז) "אֶצְבָּעוֹ",

מָה אֶצְבָּעוֹ אֲמוּרָה לְהַלָּן "הַיְמָנִית", הַמְיֻמֶּנֶת שֶׁבַּיָּמִין,

אַף אֶצְבָּעוֹ אֲמוּרָה כָּן, הַיְמָנִית, הַמְיֻמֶּנֶת שֶׁבַּיָּמִין.

[ט]

"בַּדָּם", שֶׁיְּהֵא בַדָּם כְּדֵי טְבִילָה.

"וְהִזָּה", לֹא הַמַּטִּיף.

"וְהִזָּה", לֹא הַזּוֹרֵק.

"מִן הַדָּם", מִן הַדָּם שֶׁבָּעִנְיָן.

"שֶׁבַע פְּעָמִים", לֹא שֶׁבַע טִפִּים.

"שֶׁבַע פְּעָמִים",

שֶׁיְּהֵא מוֹנֶה שֶׁבַע פְּעָמִים, לֹא אַחַת וְשֶׁבַע.

[י]

"לִפְנֵי יי", יָכֹל עַל כָּל הַבַּיִת?

תִּלְמֹד לוֹמַר "אֶת פְּנֵי פָּרֹכֶת".

אוֹ "אֶת פְּנֵי פָּרֹכֶת", יָכֹל אֶת פְּנֵי הַפָּרֹכֶת כֻּלָּהּ?

תִּלְמֹד לוֹמַר "הַקֹּדֶשׁ",

מְלַמֵּד שֶׁהוּא מְכַוֵּן כְּנֶגֶד הַבַּדִּים.

[יא]

(ויקרא ד,ז) ["וְנָתַן הַכֹּהֵן מִן הַדָּם

עַל קַרְנוֹת מִזְבַּח קְטֹרֶת הַסַּמִּים לִפְנֵי יי,

אֲשֶׁר בְּאֹהֶל מוֹעֵד,

וְאֵת כָּל דַּם הַפָּר יִשְׁפֹּךְ אֶל יְסוֹד מִזְבַּח הָעֹלָה,

אֲשֶׁר פֶּתַח אֹהֶל מוֹעֵד."]

"וְנָתַן הַכֹּהֵן מִן הַדָּם", מִן הַדָּם שֶׁבָּעִנְיָן,

עַל קֶרֶן, 'קְרָנוֹת', הֲרֵי שְׁתַּיִם,

וּלְמַטָּן (ויקרא ד,יח) הוּא אוֹמֵר עַל קֶרֶן 'קְרָנוֹת', הֲרֵי אַרְבַּע.

דִּבְרֵי רַבִּי שִׁמְעוֹן.

רַבִּי יְהוּדָה אוֹמֵר:

"אֲשֶׁר בְּאֹהֶל מוֹעֵד",

לְרַבּוֹת קְרָנוֹת שֶׁבְּאֹהֶל מוֹעֵד.

"מִזְבַּח קְטֹרֶת", שֶׁיִּתְחַנַּךְ הַמִּזְבֵּחַ בַּקְּטֹרֶת.

"קְטֹרֶת", שֶׁתְּהֵא מִשֶּׁלַּצִּבּוּר.

"הַסַּמִּים", שֶׁיְּהוּ סַמְמַנֶּיהָ לְתוֹכָהּ.

"לִפְנֵי יי", מַה תַּלְמוּד (לוֹמַר)?

אָמַר רַבִּי נְחֶמְיָה:

לְפִי שֶׁמָּצִינוּ בְפָרוֹ הַבָּא בְּיוֹם הַכִּפּוּרִין,

שֶׁהוּא עוֹמֵד לִפְנִים מִן הַמִּזְבֵּחַ,

וּמַזֶּה עַל הַפָּרֹכֶת בְּשָׁעָה שֶׁהוּא מַזֶּה;

יָכֹל אַף זֶה כֵּן?

תִּלְמֹד לוֹמַר "מִזְבַּח קְטֹרֶת הַסַּמִּים לִפְנֵי יי",

אֵין הַכֹּהֵן לִפְנֵי יי.

[יב]

"וְאֵת כָּל דַּם הַפָּר יִשְׁפֹּךְ",

לְרַבּוֹת דַּם פַּר יוֹם הַכִּפּוּרִים לִשְׁפִיכָה.

"יִשְׁפֹּךְ", לֹא יַטִּיף,

"יִשְׁפֹּךְ", לֹא יַזֶּה,

"יִשְׁפֹּךְ", לֹא יִזְרֹק.

"אֶל יְסוֹד מִזְבַּח הָעֹלָה", לֹא עַל יְסוֹד מִזְבֵּחַ הַפְּנִימִי.

הֲלֹא דִין הוּא:

מִזְבֵּחַ הַחִיצוֹן זָכָה בְּמַתַּן דָּמִים,

וּמִזְבֵּחַ הַפְּנִימִי זָכָה בְּמַתַּן דָּמִים,

מַה מִּזְבֵּחַ הַחִיצוֹן,

מְקוֹם מַתַּן דַּם קַרְנָיו, שָׁם מַתַּן דַּם יְסוֹדוֹ,

אַף מִזְבֵּחַ הַפְּנִימִי,

מְקוֹם מַתַּן דַּם קַרְנָיו, שָׁם מַתַּן דַּם יְסוֹדוֹ.

[יג]

כְּשֶׁהוּא אוֹמֵר בָּעֵדָה (ויקרא ד,יח) "אֶל יְסוֹד מִזְבַּח הָעֹלָה",

שֶׁאֵין תַּלְמוּד אֶלָּא לְלַמֵּד שֶׁאֵין יְסוֹד לַפְּנִימִי עַצְמוֹ.

כְּשֶׁהוּא אוֹמֵר בַּנָּשִׂיא "אֶל יְסוֹד מִזְבַּח הָעוֹלָה",

שֶׁאֵין תַּלְמוּד אִם אֶת שִׁירָיו לֹא קִבֵּל מִזְבֵּחַ הַפְּנִימִי,

שִׁירֵי מִזְבֵּחַ הַחִיצוֹן הוּא מְקַבֵּל.

דָּבָר אַחֵר:

וְכִי יֵשׁ יְסוֹד לַפְּנִימִי עַצְמוֹ?

אִם כֵּן, לָמָּה נֶאֱמַר "אֶל יְסוֹד מִזְבַּח הָעֹלָה"?

שֶׁיְּהֵא יְסוֹד מִזְבֵּחַ שֶׁל עוֹלָה,

"אֶל יְסוֹד מִזְבַּח הָעֹלָה אֲשֶׁר פֶּתַח אֹהֶל מוֹעֵד",

זֶה יְסוֹד מַעֲרָבִי.

סִפְרָא. דִּבּוּרָא דְחוֹבָה. פֶּרֶק ד

[א]

(ויקרא ד,ח-ט) ["וְאֶת כָּל חֵלֶב פַּר הַחַטָּאת יָרִים מִמֶּנּוּ,

אֶת הַחֵלֶב הַמְכַסֶּה עַל הַקֶּרֶב,

וְאֵת כָּל הַחֵלֶב אֲשֶׁר עַל הַקֶּרֶב.

וְאֵת שְׁתֵּי הַכְּלָיֹת,

וְאֶת הַחֵלֶב אֲשֶׁר עֲלֵיהֶן, אֲשֶׁר עַל הַכְּסָלִים,

וְאֶת הַיֹּתֶרֶת עַל הַכָּבֵד, עַל הַכְּלָיוֹת יְסִירֶנָּה."]

"וְאֶת כָּל חֵלֶב פַּר", לְרַבּוֹת חֵלֶב פַּר יוֹם הַכִּפּוּרִים,

לִשְׁתֵּי כְּלָיוֹת וּלְיוֹתֶרֶת הַכָּבֵד.

"הַחַטָּאת", לְרַבּוֹת שְׂעִירֵי עֲבוֹדָה זָרָה,

לְכָל הָאָמוּר בָּעִנְיָן.

"יָרִים מִמֶּנּוּ", מִן הַמְחֻבָּר.

[ב]

(ויקרא ד,י) ["כַּאֲשֶׁר יוּרַם מִשּׁוֹר זֶבַח הַשְּׁלָמִים,

וְהִקְטִירָם הַכֹּהֵן עַל מִזְבַּח הָעֹלָה."]

"כַּאֲשֶׁר יוּרַם מִשּׁוֹר זֶבַח הַשְּׁלָמִים",

וְכִי מַה פֵּרֵשׁ בְּזֶבַח הַשְּׁלָמִים שֶׁאֵינוּ מְפֹרָשׁ כָּן?

אֶלָּא מַה שְּׁלָמִים, לִשְׁמָן, אַף זֶה לִשְׁמוֹ,

מַה שְּׁלָמִים, מְבִיאִין שָׁלוֹם לָעוֹלָם,

אַף זֶה מֵבִיא שָׁלוֹם לָעוֹלָם.

[ג]

אוֹ מַה שְּׁלָמִים, טְעוּנִין הֶפְרֵשׁ אַלְיָה,

אַף זֶה יִטָּעַן הֶפְרֵשׁ אַלְיָה!

תִּלְמֹד לוֹמַר "מִשּׁוֹר זֶבַח",

לְשַׁלְמֵי שׁוֹר הִקַּשְׁתִּיו, לֹא הִקַּשְׁתִּיו לְשַׁלְמֵי כֶּבֶשׂ.

יְהוּדָה בֶּן שַׁמּוּעַי אוֹמֵר:

מַה שְּׁלָמִים, מְבִיאִין שָׁלוֹם לָעוֹלָם,

אַף זֶה מֵבִיא שָׁלוֹם לָעוֹלָם.

[ד]

אוֹ מַה זִּבְחֵי שַׁלְמֵי צִבּוּר דּוֹחִין אֶת הַשַּׁבָּת וְאֶת הַטֻּמְאָה,

אַף זֶה יִדְחֶה אֶת הַשַּׁבָּת וְאֶת הַטֻּמְאָה!

תִּלְמֹד לוֹמַר "מִשּׁוֹר זֶבַח",

לְשַׁלְמֵי שׁוֹר הִקַּשְׁתִּיו, לֹא הִקַּשְׁתִּיו לְשַׁלְמֵי כֶּבֶשׂ.

[ה]

"וְהִקְטִירָם הַכֹּהֵן עַל מִזְבַּח הָעֹלָה",

לֹא עַל מִזְבֵּחַ הַפְּנִימִי.

הֲלֹא דִין הוּא:

מִזְבֵּחַ הַחִיצוֹן זָכָה בְמַתַּן דָּמִים,

וּמִזְבֵּחַ הַפְּנִימִי זָכָה בְמַתַּן דָּמִים,

מַה מִּזְבֵּחַ הַחִיצוֹן, מְקוֹם מַתַּן דַּם קַרְנָיו שָׁם הֶקְטֵר חֲלָבָיו,

אַף מִזְבֵּחַ הַפְּנִימִי מְקוֹם מַתַּן דַּם קַרְנָיו שָׁם הֶקְטֵר חֲלָבָיו.

[ו]

מָה אֲנִי מְקַיֵּם (שמות ל,ט) "לֹא תַעֲלוּ עָלָיו קְטֹרֶת זָרָה וְעֹלָה"?

בָּקֳדָשִׁים שֶׁלֹּא זָכָה בְּמַתַּן דָּמָן,

אֲבָל קֳדָשִׁים שֶׁזָּכָה בְּמַתַּן דָּמָן,

הוֹאִיל וְזָכָה בְּמַתַּן דָּמָן,

יִזְכֶּה בְהֶקְטֵר חֶלְבָּם!

תִּלְמֹד לוֹמַר "וְהִקְטִירָם הַכֹּהֵן עַל מִזְבַּח הָעֹלָה",

לֹא עַל מִזְבֵּחַ הַפְּנִימִי.

סִפְרָא. דִּבּוּרָא דְחוֹבָה. פֶּרֶק ה

[א]

(ויקרא ד,יא-יב) ["וְאֶת עוֹר הַפָּר וְאֶת כָּל בְּשָׂרוֹ,

עַל רֹאשׁוֹ וְעַל כְּרָעָיו וְקִרְבּוֹ וּפִרְשׁוֹ.

וְהוֹצִיא אֶת כָּל הַפָּר אֶל מִחוּץ לַמַּחֲנֶה,

אֶל מָקוֹם טָהוֹר, אֶל שֶׁפֶךְ הַדֶּשֶׁן,

וְשָׂרַף אֹתוֹ עַל עֵצִים בָּאֵשׁ,

עַל שֶׁפֶךְ הַדֶּשֶׁן יִשָּׂרֵף."]

"וְאֶת עוֹר הַפָּר, וְאֶת כָּל בְּשָׂרוֹ,

עַל רֹאשׁוֹ וְעַל כְּרָעָיו וְקִרְבּוֹ וּפִרְשׁוֹ.

וְהוֹצִיא",

מְלַמֵּד שֶׁהוּא מוֹצִיאוֹ כֻּלּוֹ כְּשֶׁהוּא שָׁלֵם.

[ב]

יָכֹל יוֹצִיאֶנּוּ שָׁלֵם וְיִשְׂרְפֶנּוּ שָׁלֵם?

תִּלְמֹד לוֹמַר "רֹאשׁוֹ" וּ"כְרָעָיו",

מָה רֹאשׁוֹ וּכְרָעָיו אֲמוּרִים לְהַלָּן (ויקרא א,ח-ט), עַל יְדֵי נִתּוּחַ,

אַף כָּן עַל יְדֵי נִתּוּחַ.

אוֹ מָה רֹאשׁוֹ וּכְרָעָיו אֵמוּרִין לְהַלָּן, עַל יְדֵי הֶפְשֵׁט,

אַף כָּן עַל יְדֵי הֶפְשֵׁט!

תִּלְמֹד לוֹמַר "וְקִרְבּוֹ וּפִרְשׁוֹ".

[ג]

"וְהוֹצִיא אֶת כָּל הַפָּר אֶל מִחוּץ לַמַּחֲנֶה",

חוּץ לְשָׁלֹשׁ מַחֲנוֹת.

אוֹ יָכֹל חוּץ לְמַחֲנֶה אַחַת?

כְּשֶׁהוּא אוֹמֵר בָּעֵדָה (ויקרא ד,כא) "אֶל מִחוּץ לְמַחֲנֶה",

שֶׁאֵין תַּלְמוּד שֶׁכְּבָר נֶאֱמַר:

(ויקרא ד,כא) "וְשָׂרַף אֹתוֹ כַּאֲשֶׁר שָׂרַף אֵת הַפָּר הָרִאשׁוֹן".

אִם כֵּן, לָמָּה נֶאֱמַר אֶל מִחוּץ לַמַּחֲנֶה"?

לִתֵּן לוֹ מַחֲנֶה שְׁנִיָּה.

[ד]

כְּשֶׁהוּא אוֹמֵר בַּדֶּשֶׁן (ויקרא ו,ד) "אֶל מִחוּץ לְמַחֲנֶה",

שֶׁאֵין תַּלְמוּד שֶׁכְּבָר נֶאֱמַר "אֶל מָקוֹם טָהוֹר אֶל שֶׁפֶךְ הַדֶּשֶׁן".

אִם כֵּן לָמָּה נֶאֱמַר "אֶל מִחוּץ לַמַּחֲנֶה"?

לִתֵּן לוֹ מַחֲנֶה שְׁלִישִׁית.

[ה]

"אֶל מָקוֹם טָהוֹר", שֶׁיְּהֵא מְקוֹמוֹ טָהוֹר.

אִם טָמֵא, יְטַהֲרֶנּוּ,

וְשֶׁיְּהֵא מָקוֹם מְתֻקָּן לָהֶם לְכֵן.

"אֶל שֶׁפֶךְ הַדֶּשֶׁן", שֶׁיְּהֵא שָׁם דֶּשֶׁן,

וְשֶׁיִּקְדֹּם אֶת הַדֶּשֶׁן,

וְשֶׁשָּׁם יְהוּ נוֹתְנִין אֶת הַדֶּשֶׁן.

רַבִּי אֱלִיעֶזֶר בֶּן יַעֲקֹב אוֹמֵר:

שֶׁיְּהֵא מְקוֹמוֹ מְשֻׁפָּךְ.

[ו]

"וְשָׂרַף אֹתוֹ", הַכָּשֵׁר לֹא הַפָּסוּל.

"עַל עֵצִים בָּאֵשׁ", מַה תַּלְמוּד?

שֶׁיָּכֹל נֶאֶמְרָה שְׂרִיפָה בִּפְנִים וְנֶאֶמְרָה שְׂרִיפָה בַּחוּץ,

מַה שְּׂרִיפָה אֲמוּרָה בִּפְנִים, עֵצִים כְּשֵׁרִים לְמַעֲרָכָה,

אַף שְׂרִיפָה אֲמוּרָה בַּחוּץ, עֵצִים כְּשֵׁרִים לְמַעֲרָכָה!

תִּלְמֹד לוֹמַר "עֵצִים", לְרַבּוֹת כָּל מַשְׁמַע עֵצִים,

אֲפִלּוּ בַקַּשׁ, אֲפִלּוּ בַתֶּבֶן, אֲפִלּוּ בַּגְּבָבָה.

"בָּאֵשׁ", לֹא בַסִּיד, לֹא בָרֶמֶץ[[5]](#footnote-5).

"יִשָּׂרֵף", אַף עַל פִּי שֶׁאֵין שָׁם דֶּשֶׁן,

"יִשָּׂרֵף", אַף עַל פִּי שהוּא מַצִּית אֶת הָאוּר בְּגוּפוֹ.

סִפְרָא. דִּבּוּרָא דְחוֹבָה. פָּרָשָׁה ד

[א]

(ויקרא ד,יג) ["וְאִם כָּל עֲדַת יִשְׂרָאֵל יִשְׁגּוּ,

וְנֶעְלַם דָּבָר מֵעֵינֵי הַקָּהָל,

וְעָשׂוּ אַחַת מִכָּל מִצְו‍ֹת יי אֲשֶׁר לֹא תֵעָשֶׂינָה,

וְאָשֵׁמוּ."]

"וְאִם", הֲרֵי זֶה מוּסָף עַל עִנְיָן הָרִאשׁוֹן,

שֶׁתִמָּצֵא אוֹמֵר פַּר מָשִׁיחַ וּפַר הָעֵדָה עוֹמְדִין,

פַּר מָשִׁיחַ קוֹדֵם לְפַר הָעֵדָה בְּכָל מַעֲשָׂיו.

[ב]

"עֲדַת יִשְׂרָאֵל", יָכֹל בְּכָל הָעֵדָה הַכָּתוּב מְדַבֵּר?

תִּלְמֹד לוֹמַר כָּן 'עֵדָה' וּלְהַלָּן נֶאֱמַר (במדבר לה,כד) 'עֵדָה',

מָה עֵדָה אֲמוּרָה לְהַלָּן, בֵּית דִּין,

אַף כָּן בֵּית דִּין.

אוֹ מָה עֵדָה אֲמוּרָה לְהַלָּן, בְּעֶשְׂרִים וּשְׁלוֹשָׁה,

אַף כָּן בְּעֶשְׂרִים וּשְׁלוֹשָׁה!

תִּלְמֹד לוֹמַר "עֲדַת יִשְׂרָאֵל", הָעֵדָה הַמְיֻחֶדֶת שֶׁבְּיִשְׂרָאֵל,

וְאֵי זוֹ זוֹ? זוֹ סַנְהֶדְרִין גְּדוֹלָה הַיּוֹשֶׁבֶת בְּלִשְׁכַּת הַגָּזִית.

[ג]

הָיָה אֶחָד מֵהֶם גֵּר אוֹ מַמְזֵר,

אוֹ נָתִין אוֹ זָקֵן שֶׁלֹּא רָאָה לוֹ בָּנִים,

יָכֹל יְהוּ חַיָּבִין?

תִּלְמֹד לוֹמַר כָּן 'עֵדָה' וּלְהַלָּן נֶאֱמַר (במדבר לה,כד) 'עֵדָה',

מָה עֵדָה אֲמוּרָה לְהַלָּן, כֻּלָּם רְאוּיִים לְהוֹרָיָה,

אַף עֵדָה אֲמוּרָה כָּן, עַד שֶׁיְּהוּ כֻלָּם רְאוּיִין לְהוֹרָיָה.

[ד]

לֹא הָיָה מֻפְלָא שֶׁלְּבֵית דִּין שָׁם,

אוֹ אָמַר אֶחָד מֵהֶם אֵינִי יוֹדֵעַ,

אוֹ שֶׁאָמַר לָהֶם "טוֹעִין אַתֶּם!"

יָכֹל יְהוּ חַיָּבִין?

תִּלְמֹד לוֹמַר "עֲדַת יִשְׂרָאֵל יִשְׁגּוּ", עַד שֶׁיּוֹרוּ כֻלָּם.

[ה]

"יִשְׁגּוּ", יָכֹל יְהוּ חַיָּבִין עַל שִׁגְגַת הַמַּעֲשֶׂה?

תִּלְמֹד לוֹמַר "יִשְׁגּוּ וְנֶעְלַם דָּבָר",

הָא אֵינָן חַיָּבִין אֶלָּא עַל הֶעְלֵם דָּבָר עִם שִׁגְגַת הַמַּעֲשֶׂה.

[ו]

בְּתוֹךְ שֶׁיָּצַאת עֲבוֹדָה זָרָה לִדּוֹן בְּעַצְמָהּ,

יָכֹל יְהוּ חַיָּבִין עַל שִׁגְגַת הַמַּעֲשֶׂה שֶׁלָּהּ?

תִּלְמֹד לוֹמַר כָּן "מֵעֵינֵי", וּלְהַלָּן נֶאֱמַר (במדבר טו,כד) "מֵעֵינֵי",

מַה "מֵּעֵינֵי" אָמוּר לְהַלָּן, בֵּית דִּין,

אַף כָּן בֵּית דִּין,

וּמַה "מֵּעֵינֵי" אָמוּר לְהַלָּן,

הֶעְלֵם דָּבָר וְעִם שִׁגְגַת הַמַּעֲשֶׂה,

אַף "מֵעֵינֵי" אָמוּר כָּן הֶעְלֵם דָּבָר וְעִם שִׁגְגַת הַמַּעֲשֶׂה.

[ז]

"וְנֶעְלַם דָּבָר", לֹא שֶׁתֵּעָלֵם מִצְוָה כֻלָּהּ.

כֵּיצַד?

אָמְרוּ: "אֵין נִדָּה בַּתּוֹרָה,

אֵין שַׁבָּת בַּתּוֹרָה,

אֵין עֲבוֹדָה זָרָה בַּתּוֹרָה",

יָכֹל יְהוּ חַיָּבִין?

תִּלְמֹד לוֹמַר "וְנֶעְלַם דָּבָר", לֹא שֶׁתֵּעָלֵם מִצְוָה כֻלָּהּ.

[ח]

אֲבָל אָמְרוּ: "יֵשׁ נִדָּה בַּתּוֹרָה,

אֲבָל הַבָּא עַל שׁוֹמֶרֶת יוֹם כְּנֶגֶד יוֹם פָּטוּר",

"יֵשׁ שַׁבָּת בַּתּוֹרָה,

אֲבָל הַמּוֹצִיא מֵרְשׁוּת הַיָּחִיד לִרְשׁוּת הָרַבִּים פָּטוּר",

יֵשׁ עֲבוֹדָה זָרָה בַּתּוֹרָה, אֲבָל הַמִּשְׁתַּחֲוֶה פָּטוּר,

יָכֹל יְהוּ פְטוּרִין?

תִּלְמֹד לוֹמַר "וְנֶעְלַם דָּבָר",

"דָּבָר", לֹא כָל הַגּוּף.

[ט]

בְּתוֹךְ שֶׁיָּצַאת עֲבוֹדָה זָרָה לִדּוֹן בְּעַצְמָהּ,

יָכֹל יְהוּ חַיָּבִין עַל הֶעְלֵם מִצְוָה כֻלָּהּ?

תִּלְמֹד לוֹמַר כָּן "מֵעֵינֵי", וּלְהַלָּן נֶאֱמַר (במדבר טו,כד) "מֵעֵינֵי",

מַה "מֵּעֵינֵי" אָמוּר כָּן, פְּרָט לְכָל הַגּוּף,

אַף "מֵעֵינֵי" אָמוּר לְהַלָּן פְּרָט לְכָל הַגּוּף.

[י]

הוֹרוּ בֵית דִּין וְעָשׂוּ, יָכֹל יְהוּ חַיָּבִין?

תִּלְמֹד לוֹמַר "הַקָּהָל וְעָשׂוּ",

הַהוֹרָיָה תְּלוּיָה בְּבֵית דִּין, וְהַמַּעֲשֶׂה תָּלוּי בַּקָּהָל.

[יא]

"מִצְו‍ֹת יי", לֹא מִצְוַת הַמֶּלֶךְ, וְלֹא מִצְוַת בֵּית דִּין.

מִצְווֹת הָאֲמוּרוֹת בַּמָּשִׁיחַ, הֵן מִצְווֹת אֲמוּרוֹת כָּן.

"מִכָּל מִצְו‍ֹת יי", לֹא 'כָּל מִצְוֹת יי',

פְּרָט לִשְׁמִיעַת הַקּוֹל,

וּלְבִטּוּי שְׂפָתַיִם, וּלְטֻמְאַת מִקְדָּשׁ וְקָדָשָׁיו,

"אֲשֶׁר לֹא תֵעָשֶׂינָה וְאָשֵׁמוּ",

כַּשֵּׁם שֶׁנִּפְרָעִין מִן הַיָּחִיד, כָּךְ נִפְרָעִים מִן הַצִּבּוּר.

[יב]

(ויקרא ד,יד) ["וְנוֹדְעָה הַחַטָּאת אֲשֶׁר חָטְאוּ עָלֶיהָ,

וְהִקְרִיבוּ הַקָּהָל פַּר בֶּן בָּקָר לְחַטָּאת,

וְהֵבִיאוּ אֹתוֹ לִפְנֵי אֹהֶל מוֹעֵד."]

יָדְעוּ שֶׁהוֹרוּ וְטָעוּ, וְלֹא יָדְעוּ מָה הוֹרוּ,

יָכֹל יְהוּ חַיָּבִין?

תִּלְמֹד לוֹמַר "וְנוֹדְעָה הַחַטָּאת",

לֹא שֶׁיִּוָּדְעוּ הַחוֹטְאִין.

[יג]

"אֲשֶׁר חָטְאוּ... וְהִקְרִיבוּ",

חָטְאוּ שְׁנֵי שְׁבָטִים, מְבִיאִים שְׁנֵי פָרִים,

חָטְאוּ שְׁלֹשָׁה, מְבִיאִין שְׁלֹשָׁה,

אוֹ אֵינוּ אוֹמֵר אֶלָּא

חָטְאוּ שְׁנֵי יְחִידִים, מְבִיאִים שְׁנֵי פָרִים,

חָטְאוּ שְׁלֹשָׁה, מְבִיאִין שְׁלֹשָׁה?

תִּלְמֹד לוֹמַר "הַקָּהָל", הַקָּהָל חַיָּב,

כָּל קָהָל וְקָהָל חַיָּבִין.

[יד]

הָא כֵיצַד?

חָטְאוּ שְׁנֵי שְׁבָטִים, מְבִיאִין שְׁנֵי פָרִים,

חָטְאוּ שְׁלֹשָׁה, מְבִיאִין שְׁלֹשָׁה,

וּשְׁאָר שְׁבָטִים שֶׁלֹּא חָטְאוּ,

מְבִיאִין עַל יְדֵיהֶם פַּר, פַּר,

שֶׁאַף אֵלּוּ שֶׁלֹּא חָטְאוּ, מְבִיאִין עַל יְדֵי הַחוֹטְאִין.

לְכָךְ נֶאֱמַר "הַקָּהָל", לְחַיֵּב עַל כָּל קָהָל וְקָהָל.

דִּבְרֵי רַבִּי יְהוּדָה.

[טו]

רַבִּי שִׁמְעוֹן אוֹמֵר:

שִׁבְעָה שְׁבָטִים שֶׁחָטְאוּ מְבִיאִין שִׁבְעָה פָּרִים,

וּבֵית דִּין מְבִיאִין עֲלֵיהֶם פַּר,

שֶׁנֶּאֱמַר כָּן 'קָהָל', וְנֶאֱמַר לְהַלָּן (ויקרא ד,יג) 'קָהָל',

מַה קָּהָל אָמוּר לְהַלָּן, בֵּית דִּין,

אַף כָּן בֵּית דִּין.

[טז]

רַבִּי מֵאִיר אוֹמֵר:

חָטְאוּ שִׁבְעָה שְׁבָטִים אוֹ רֻבָּן,

וּבֵית דִּין מְבִיאִין עֲלֵיהֶם פַּר,

כֻּלָּם פְּטוּרִין,

שֶׁנֶּאֱמַר כָּן 'קָהָל', וְנֶאֱמַר לְהַלָּן (ויקרא ד,יג) 'קָהָל',

מַה קָּהָל אָמוּר לְהַלָּן, בֵּית דִּין,

אַף כָּן בֵּית דִּין.

[יז]

רַבִּי שִׁמְעוֹן בֶּן אֶלְעָזָר אוֹמֵר מִשְּׁמוֹ:

חָטְאוּ שִׁשָּׁה וְהֵן רֻבּוֹ,

אוֹ שִׁבְעָה, אַף עַל פִּי שֶׁאֵינָן רֻבּוֹ,

הֲרֵי אֵלּוּ חַיָּבִין.

סִפְרָא. דִּבּוּרָא דְחוֹבָה. פֶּרֶק ו

[א]

(ויקרא ד,טו) ["וְסָמְכוּ זִקְנֵי הָעֵדָה אֶת יְדֵיהֶם עַל רֹאשׁ הַפָּר לִפְנֵי יי,

וְשָׁחַט אֶת הַפָּר לִפְנֵי יי."]

"וְסָמְכוּ זִקְנֵי", יָכֹל זְקֵנִים מִן הַשּׁוּק?

תִּלְמֹד לוֹמַר "זִקְנֵי הָעֵדָה".

אוֹ "זִקְנֵי הָעֵדָה", יָכֹל כָּל הַזְּקֵנִים שֶׁבָּעֵדָה?

תִּלְמֹד לוֹמַר "הָעֵדָה", הַמְּיֻחָדִין שֶׁבָּעֵדָה.

[ב]

וְכַמָּה הֵן?

"וְסָמְכוּ", שְׁנַיִם, "זִקְנֵי", שְׁנַיִם,

אֵין בֵּית דִּין שָׁקוּל, הֲרֵי חֲמִשָּׁה.

דִּבְרֵי רַבִּי יְהוּדָה.

רַבִּי שִׁמְעוֹן אוֹמֵר:

"וְסָמְכוּ זִקְנֵי", שְׁנַיִם,

וְאֵין בֵּית דִּין שָׁקוּל, הֲרֵי שְׁלֹשָׁה.

[ג]

"יְדֵיהֶם", יְדֵי כָל יָחִיד וְיָחִיד.

"יְדֵיהֶם עַל רֹאשׁ הַפַּר", פַּר טָעוּן סְמִיכָה,

אֵין שְׂעִירֵי עֲבוֹדָה זָרָה טְעוּנִין סְמִיכָה.

דִּבְרֵי רַבִּי יְהוּדָה.

רַבִּי שִׁמְעוֹן אוֹמֵר:

פַּר טָעוּן סְמִיכָה בִּזְקֵנִים,

אֵין שְׂעִירֵי עֲבוֹדָה זָרָה טְעוּנִין סְמִיכָה בִּזְקֵנִים.

שֶׁרַבִּי שִׁמְעוֹן אוֹמֵר:

כָּל חַטַּאת צִבּוּר שֶׁדָּמָהּ נִכְנַס לִפְנִים,

טְעוּנָה סְמִיכָה.

[ד]

"וְשָׁחַט אֶת הַפָּר לִפְנֵי יי", בַּצָּפוֹן.

 (ויקרא ד,טז-יז) ["וְהֵבִיא הַכֹּהֵן הַמָּשִׁיחַ מִדַּם הַפָּר אֶל אֹהֶל מוֹעֵד.

וְטָבַל הַכֹּהֵן אֶצְבָּעוֹ מִן הַדָּם,

וְהִזָּה שֶׁבַע פְּעָמִים לִפְנֵי יי, אֵת פְּנֵי הַפָּרֹכֶת."]

נֶאֱמַר כָּן 'פְּנֵי פָרֹכֶת' וְנֶאֱמַר לְהַלָּן (ויקרא ד,ו) 'פְּנֵי פָרֹכֶת';

מָה 'פְּנֵי פָרֹכֶת' אָמוּר לְהַלָּן פְּנֵי פָרֹכֶת הַקֹּדֶשׁ,

אַף 'פְּנֵי פָרֹכֶת' אָמוּר כָּן פְּנֵי פָרֹכֶת הַקֹּדֶשׁ.

[ה]

(ויקרא ד,יח-כ) ["וּמִן הַדָּם יִתֵּן עַל קַרְנֹת הַמִּזְבֵּחַ

אֲשֶׁר לִפְנֵי יי אֲשֶׁר בְּאֹהֶל מוֹעֵד,

וְאֵת כָּל הַדָּם יִשְׁפֹּךְ אֶל יְסוֹד מִזְבַּח הָעֹלָה,

אֲשֶׁר פֶּתַח אֹהֶל מוֹעֵד.

וְאֵת כָּל חֶלְבּוֹ יָרִים מִמֶּנּוּ, וְהִקְטִיר הַמִּזְבֵּחָה.

וְעָשָׂה לַפָּר כַּאֲשֶׁר עָשָׂה לְפַר הַחַטָּאת,

כֵּן יַעֲשֶׂה לּוֹ, וְכִפֶּר עֲלֵהֶם הַכֹּהֵן, וְנִסְלַח לָהֶם."]

"וְעָשָׂה... כַּאֲשֶׁר עָשָׂה... וְכִפֶּר", מַה תַּלְמוּד (לוֹמַר)?

לִכְפֹּל אֶת הַהַזָּיוֹת, וּלְלַמֵּד:

אִם חִסֵּר אַחַת מִן הַמַּתָּנוֹת, לֹא עָשָׂה כְלוּם.

יָכֹל אַף מַתַּן שֶׁבַע,

שֶׁאִם חִסֵּר אַחַת מֵהֶן, לֹא עָשָׂה כְלוּם,

שֶׁכֵּן מַתַּן שֶׁבַע מְעַכְּבוֹת בְּכָל מָקוֹם?

וּמְנַיִן לְמַתַּן אַרְבַּע,

אִם חִסֵּר אַחַת מֵהֶן, לֹא עָשָׂה כְלוּם?

תִּלְמֹד לוֹמַר "כֵּן יַעֲשֶׂה".

[ו]

"וְעָשָׂה לַפָּר", לְרַבּוֹת פַּר יוֹם הַכִּפּוּרִין.

"כַּאֲשֶׁר עָשָׂה לְפַר", לְרַבּוֹת פַּר כֹּהֵן מָשִׁיחַ.

"הַחַטָּאת", לְרַבּוֹת שְׂעִירֵי עֲבוֹדָה זָרָה.

אוֹ יָכֹל שָׁנִי מְרַבֶּה אֶת שְׂעִירֵי רְגָלִים?

תִּלְמֹד לוֹמַר "לּוֹ".

מָה רָאִיתָ לְרַבּוֹת שְׂעִירֵי עֲבוֹדָה זָרָה,

וּלְהוֹצִיא שְׂעִירֵי רְגָלִים?

אַחַר שֶׁרִבָּה הַכָּתוּב, מֵעֵט:

מְרַבֶּה אֲנִי שְׂעִירֵי עֲבוֹדָה זָרָה,

שֶׁהֵן בָּאִין עַל עֲבֵרַת מִצְוָה יְדוּעָה,

וּמוֹצִיא שְׂעִירֵי רְגָלִים,

שֶׁאֵינָן בָּאִין עַל עֲבֵרַת מִצְוָה יְדוּעָה.

[ז]

"וְכִפֶּר עֲלֵהֶם", אַף עַל פִּי שֶׁלֹּא סָמְכוּ.

"וְנִסְלַח לָהֶם",

אַף עַל פִּי שֶׁלֹּא נָתַן מִשִּׁירֵי הַדָּם.

מָה רָאִיתָ לְהַכְשִׁיר בִּסְמִיכָה וּבְשִׁירֵי הַדָּם, וְלִפְסֹל בַּהַזָּיוֹת?

אַחַר שֶׁרִבָּה הַכָּתוּב, מֵעֵט.

מִפְּנֵי מָה אֲנִי מַכְשִׁיר בִּסְמִיכָה וּבְשִׁירֵי הַדָּם?

שֶׁאֵינָן מְעַכְּבִין אֶת הַכַּפָּרָה;

וּפוֹסֵל בַּהַזָּיוֹת?

שֶׁהֵן מְעַכְּבוֹת אֶת הַכַּפָּרָה.

[ח]

(ויקרא ד,כא) ["וְהוֹצִיא אֶת הַפָּר אֶל מִחוּץ לַמַּחֲנֶה,

וְשָׂרַף אֹתוֹ כַּאֲשֶׁר שָׂרַף אֵת הַפָּר הָרִאשׁוֹן,

חַטַּאת הַקָּהָל הוּא."]

"וְהוֹצִיא אֶת הַפָּר אֶל מִחוּץ לַמַּחֲנֶה",

חוּץ לְשָׁלֹשׁ מַחֲנוֹת,

"וְשָׂרַף אֹתוֹ כַּאֲשֶׁר שָׂרַף אֵת הַפָּר הָרִאשׁוֹן,

חַטַּאת הַקָּהָל הוּא",

הָא מִכָּן אַתָּה אוֹמֵר:

פַּר מָשִׁיחַ וּפַר הָעֵדָה עוֹמְדִין,

פַּר מָשִׁיחַ קוֹדֵם לְפַר הָעֵדָה בְּכָל מַעֲשָׂיו.

[ט]

יָכֹל אַף שְׂעִירֵי עֲבוֹדָה זָרָה יִקְדְּמוּהוּ?

וְדִין הוּא:

אִם פַּר יָחִיד קוֹדְמוֹ, פַּר וְשָׂעִיר לֹא יִקְדְּמוּהוּ?

תִּלְמֹד לוֹמַר 'פָּר', פַּר רִאשׁוֹן,

אֵין שְׂעִירֵי עֲבוֹדָה זָרָה רִאשׁוֹנִים.

[י]

אוֹ אֵינוּ אוֹמֵר אֶלָּא

פַּר יִשָּׂרֵף, אֵין שְׂעִירֵי עֲבוֹדָה זָרָה נִשְׂרָפִין?

תִּלְמֹד לוֹמַר "חַטַּאת הַקָּהָל",

בְּנָיוֹ בִּנְיַן אָב לְכָל חַטּאוֹת הַקָּהָל שֶׁיִּשָּׂרֵפוּ.

[יא]

וַהֲלֹא שְׂעִירֵי רְגָלִים שֶׁהֵן חַטּאוֹת הַקָּהָל, יָכֹל יִשָּׂרְפוּ?

תִּלְמֹד לוֹמַר "הוּא".

מָה רָאִיתָ לְרַבּוֹת שְׂעִירֵי עֲבוֹדָה זָרָה,

וּלְהוֹצִיא שְׂעִירֵי רְגָלִים?

אַחַר שֶׁרִבָּה הַכָּתוּב, מֵעֵט:

מְרַבֶּה אֲנִי אֶת שְׂעִירֵי עֲבוֹדָה זָרָה,

שֶׁהֵן בָּאִין עַל עֲבֵרַת מִצְוָה יְדוּעָה,

וּמוֹצִיא שְׂעִירֵי רְגָלִים,

שֶׁאֵינָן בָּאִין עַל עֲבֵרַת מִצְוָה יְדוּעָה.

[יב]

וַהֲלֹא פַּר יוֹם הַכִּפּוּרִים אֵינוּ בָא עַל עֲבֵרַת מִצְוָה יְדוּעָה,

וְטָעוּן שְׂרֵפָה?

מָה זֶה מְיֻחָד, שֶׁדָּמוֹ נִכְנָס לִפְנִים,

יָצְאוּ אֵלּוּ שֶׁאֵין דָּמָן נִכְנָס לִפְנִים.

"חַטַּאת", שֶׁיְּהוּ כָל מַעֲשֶׂיהָ לְשֵׁם חַטָּאת.

"הוּא", פְּרָט לְשֶׁשְּׂרָפוֹ שֶׁלֹּא לִשְׁמוֹ.

סִפְרָא. דִּבּוּרָא דְחוֹבָה. פָּרָשָׁה ה

[א]

(ויקרא ד,כב) ["אֲשֶׁר נָשִׂיא יֶחֱטָא,

וְעָשָׂה אַחַת מִכָּל מִצְו‍ֹת יי אֱלֹהָיו

אֲשֶׁר לֹא תֵעָשֶׂינָה בִּשְׁגָגָה, וְאָשֵׁם."]

"אֲשֶׁר נָשִׂיא יֶחֱטָא",

אָמַר רַבָּן יוֹחָנָן בֶּן זַכַּי:

אַשְׁרֵי הַדּוֹר שֶׁהַנָּשִׂיא שֶׁלּוֹ מֵבִיא חַטָּאת עַל שִׁגְגָתוֹ!

אִם הַנָּשִׂיא שֶׁלּוֹ מֵבִיא חַטָּאת,

צָרִיךְ לוֹמַר מַה הוּא הֶדְיוֹט?

אִם עַל שִׁגְגָתוֹ מֵבִיא חַטָּאת,

צָרִיךְ לוֹמַר מַה הוּא עַל זְדוֹנוֹ?

"נָשִׂיא", יָכֹל נְשִׂיא שְׁבָטִים כְּנַחְשׁוֹן?

תִּלְמֹד לוֹמַר "וְעָשָׂה אַחַת מִכָּל מִצְו‍ֹת יי אֱלֹהָיו",

וּלְהַלָּן הוּא אוֹמֵר[[6]](#footnote-6):

(דברים יז,יט) "לְמַעַן יִלְמַד לְיִרְאָה אֶת יי אֱלֹהָיו";

מָה "אֱלֹהָיו" אָמוּר לְהַלָּן,

נָשִׂיא שֶׁאֵין עַל גַּבָּיו אֶלָּא "יי אֱלֹהָיו",

אַף "אֱלֹהָיו" הָאָמוּר כָּן,

נָשִׂיא שֶׁאֵין עַל גַּבָּיו אֶלָּא "יי אֱלֹהָיו".

[ב]

"נָשִׂיא יֶחֱטָא", מַה תַּלְמוּד?

שֶׁיָּכֹל יָבִיא עַל הַקּוֹדְמוֹת?

וְדִין הוּא:

מָה, אִם הַמָּשִׁיחַ שֶׁהוּא מֵבִיא חַטָּאתוֹ מִשֶּׁעָבַר,

אֵינוּ מֵבִיא עַל הַקּוֹדְמוֹת,

נָשִׂיא, שֶׁאֵינוּ מֵבִיא חַטָּאתוֹ מִשֶּׁעָבַר,

אֵינוּ דִין שֶׁלֹּא יָבִיא עַל הַקּוֹדְמוֹת?

לֹא! אִם אָמַרְתָּ בַּמָּשִׁיחַ, שֶׁאֵינוּ מֵבִיא עַל שִׁגְגַת הַמַּעֲשֶׂה,

תֹּאמַר בַּנָּשִׂיא שֶׁהוּא מֵבִיא עַל שִׁגְגַת הַמַּעֲשֶׂה,

הוֹאִיל וְהוּא מֵבִיא עַל שִׁגְגַת הַמַּעֲשֶׂה,

יָבִיא עַל הַקּוֹדְמוֹת?

תִּלְמֹד לוֹמַר "נָשִׂיא יֶחֱטָא", כְּשֶׁיֶּחֱטָא וְהוּא נָשִׂיא,

לֹא כְּשֶׁיֶּחֱטָא וְעוֹדֵהוּ הֶדְיוֹט.

[ג]

רַבִּי שִׁמְעוֹן אוֹמֵר:

אִם נוֹדַע לוֹ עַד שֶׁלֹּא נִתְמַנָּה,

וְאַחַר כָּךְ נִתְמַנָּה, חַיָּב.

וְאִם מִשֶּׁנִּתְמַנָּה נוֹדַע לוֹ, פָּטוּר.

"נָשִׂיא יֶחֱטָא", יָכֹל גְּזֵרָה עָלָיו שֶׁיֶּחֱטָא?

תִּלְמֹד לוֹמַר "אֲשֶׁר... יֶחֱטָא", כְּשֶׁיֶּחֱטָא.

[ד]

"וְעָשָׂה אַחַת", לְחַיֵּב עַל כָּל אַחַת וְאַחַת.

כֵּיצַד?

חֵלֶב וְחֵלֶב,

מִשֵּׁם אֶחָד בִּשְׁנֵי הֶעְלֵמוֹת,

אוֹ מִשְּׁנֵי שֵׁמוֹת בְּהֶעְלֵם אֶחָד,

חַיָּב שְׁתֵּי חַטָּאוֹת.

חֵלֶב וְדָם,

בֵּין בְּהֶעְלֵם אֶחָד, בֵּין בִּשְׁנֵי הֶעְלֵמוֹת,

חַיָּב שְׁתֵּי חַטָּאוֹת.

[ה]

סְקִילָה וּסְקִילָה,

מִשֵּׁם אֶחָד בִּשְׁנֵי הֶעְלֵמוֹת,

אוֹ מִשְּׁנֵי שֵׁמוֹת בְּהֶעְלֵם אֶחָד,

חַיָּב שְׁתֵּי חַטָּאוֹת.

סְקִילָה וּשְׂרִיפָה,

בֵּין בְּהֶעְלֵם אֶחָד, בֵּין בִּשְׁנֵי הֶעְלֵמוֹת,

חַיָּב שְׁתֵּי חַטָּאוֹת.

[ו]

"מִצְו‍ֹת יי", לֹא מִצְוַת הַמֶּלֶךְ, לֹא מִצְוַת בֵּית דִּין.

מִצְווֹת הָאֲמוּרוֹת בַּמָּשִׁיחַ וּבָעֵדָה,

הֵן מִצְווֹת הָאֲמוּרוֹת כָּן.

"מִכָּל מִצְו‍ֹת יי", לֹא כָּל מִצְווֹת יי,

פְּרָט לִשְׁמִיעַת הַקּוֹל וּלְבִטּוּי שְׂפָתַיִם,

וּלְטֻמְאַת מִקְדָּשׁ וְקָדָשָׁיו.

"אֲשֶׁר לֹא תֵעָשֶׂינָה בִּשְׁגָגָה",

מְלַמֵּד שֶׁהוּא מֵבִיא עַל שִׁגְגַת הַמַּעֲשֶׂה.

"וְאָשֵׁם", מְלַמֵּד שֶׁהוּא מֵבִיא אָשָׁם תָּלוּי.

[ז]

הֲלֹא דִין הוּא:

מָה, אִם הַיָּחִיד, שֶׁאֵינוּ מֵבִיא עַל הוֹדַעוֹ זָכָר,

מֵבִיא אָשָׁם תָּלוּי,

נָשִׂיא, שֶׁהוּא מֵבִיא עַל הוֹדַעוֹ זָכָר,

אֵינוּ דִין שֶׁיָּבִיא אָשָׁם תָּלוּי?

מָשִׁיחַ יוֹכִיחַ,

שֶׁהוּא מֵבִיא עַל הוֹדַעוֹ זָכָר,

וְאֵינוּ מֵבִיא אָשָׁם תָּלוּי.

[ח]

אַף אַתָּה אַל תִּתְמַהּ עַל הַנָּשִׂיא,

שֶׁאַף עַל פִּי שֶׁהוּא מֵבִיא עַל הוֹדַעוֹ זָכָר,

לֹא יָבִיא אָשָׁם תָּלוּי!

תִּלְמֹד לוֹמַר "וְאָשֵׁם",

מְלַמֵּד שֶׁהוּא מֵבִיא אָשָׁם תָּלוּי.

[ט]

דִּין אַחֵר:

יָחִיד מוּצָא מִכְּלַל צִבּוּר וְנָשִׂיא מוּצָא מִכְּלַל צִבּוּר;

מַה יָּחִיד מֵבִיא אָשָׁם תָּלוּי,

אַף נָשִׂיא יָבִיא אָשָׁם תָּלוּי.

[י]

הוֹלְכָה לָךְ לַדֶּרֶךְ הָזוֹ:

מָשִׁיחַ מוּצָא מִכְּלַל צִבּוּר וְנָשִׂיא מוּצָא מִכְּלַל צִבּוּר;

מַה מָּשִׁיחַ אֵינוּ מֵבִיא אָשָׁם תָּלוּי,

אַף נָשִׂיא לֹא יָבִיא אָשָׁם תָּלוּי.

[יא]

נִרְאֶה לְמִי דָמָה:

דָּנִים מִי שֶׁהוּא מֵבִיא עַל שִׁגְגַת הַמַּעֲשֶׂה

מִמִּי שֶׁהוּא מֵבִיא עַל שִׁגְגַת הַמַּעֲשֶׂה,

אַל יוֹכִיחַ מָשִׁיחַ, שֶׁאֵינוּ מֵבִיא עַל שִׁגְגַת הַמַּעֲשֶׂה!

הוֹלְכָה לָךְ לַדֶּרֶךְ הָזוֹ:

דָּנִים מִי שֶׁהוּא מֵבִיא עַל הוֹדַעוֹ זָכָר

מִמִּי שֶׁהוּא מֵבִיא עַל הוֹדַעוֹ זָכָר,

אַל יוֹכִיחַ יָחִיד, ש שֶׁאֵינוּ מֵבִיא עַל הוֹדַעוֹ זָכָר!

תִּלְמֹד לוֹמַר "וְאָשֵׁם",

מְלַמֵּד שֶׁהוּא מֵבִיא אָשָׁם תָּלוּי.

סִפְרָא. דִּבּוּרָא דְחוֹבָה. פֶּרֶק ז

[א]

(ויקרא ד,כג) ["אוֹ הוֹדַע אֵלָיו חַטָּאתוֹ אֲשֶׁר חָטָא בָּהּ,

וְהֵבִיא אֶת קָרְבָּנוֹ, שְׂעִיר עִזִּים זָכָר תָּמִים."]

'הוֹדַע לוֹ', לֹא שֶׁיֹּאמְרוּ לוֹ אֲחֵרִים.

אֵין לִי אֶלָּא בִּזְמַן שֶׁאָמְרָה לוֹ שִׁפְחָה,

וּמְנַיִן אֲפִלּוּ אָמְרָה לוֹ אִשָּׁה?

אוֹצִיא אֶת שֶׁאָמְרָה לוֹ אִשָּׁה,

שֶׁאֵין הָאִשָּׁה כְּשֵׁרָה לָעֵדוּת.

וּמְנַיִן אֲפִלּוּ אָמְרוּ לוֹ קְרוֹבִים?

אוֹצִיא אֶת שֶׁאָמְרוּ לוֹ קְרוֹבִים,

שֶׁאֵינָן כְּשֵׁרִים לְהָעִידוֹ.

וּמְנַיִן אֲפִלּוּ אָמַר לוֹ עֵד אֶחָד?

אוֹצִיא אֶת שֶׁאָמַר לוֹ עֵד אֶחָד,

שֶׁאֵינוּ מְחַיְּבוֹ מָמוֹן אֶלָּא שְׁבוּעָה.

וּמְנַיִן אֲפִלּוּ אָמְרוּ לוֹ שְׁנַיִם?

תִּלְמֹד לוֹמַר 'הוֹדַע לוֹ', לֹא שֶׁיֹּאמְרוּ לוֹ אֲחֵרִים.

[ב]

יָכֹל אַף עַל פִּי שֶׁאֵינוּ מַכְחִישׁ?

תִּלְמֹד לוֹמַר "אוֹ הוֹדַע אֵלָיו חַטָּאתוֹ... וְהֵבִיא",

אָבִיא אֶת שֶׁאָמְרוּ לוֹ שְׁנַיִם,

שֶׁכֵּן מְחַיְּבִים אוֹתוֹ מִיתָה.

וּמְנַיִן אֲפִלּוּ אָמַר לוֹ עֵד אֶחָד?

אָבִיא אֶת שֶׁאָמַר לוֹ עֵד אֶחָד,

שֶׁכֵּן מְחַיְּבוֹ שְׁבוּעָה.

וּמְנַיִן אֲפִלּוּ אָמְרוּ לוֹ קְרוֹבִים?

אָבִיא אֶת שֶׁאָמְרוּ לוֹ קְרוֹבִין,

שֶׁכֵּן הֵן כְּשֵׁרִין לְהָעִידוֹ בְמָקוֹם אַחֵר.

וּמְנַיִן אֲפִלּוּ אָמְרָה לוֹ אִשָּׁה,

וּמְנַיִן אֲפִלּוּ אָמְרָה לוֹ שִׁפְחָה?

תִּלְמֹד לוֹמַר "אוֹ הוֹדַע אֵלָיו חַטָּאתוֹ... וְהֵבִיא".

[ג]

אָמַר רַבִּי מֵאִיר:

אִם הֱבִיאוּהוּ שְׁנַיִם לְמִיתָה חֲמוּרָה,

לֹא יְבִיאוּהוּ לְקָרְבָּן הַקַּל?

אָמַר לוֹ רַבִּי יְהוּדָה:

וְכִי הֵיאָךְ אַתָּה אוֹמֵר לוֹ "עֲמֹד וְהִתְוַדֵּה!"

וְהוּא אוֹמֵר "כָּל עַצְמִי לֹא חָטָאתִי"?

רַבִּי שִׁמְעוֹן אוֹמֵר:

יֹאמַר "מֵזִיד אָנִי", וְהוּא פָטוּר.

[ד]

רַבִּי מֵאִיר אוֹמֵר:

אִם מִתְּחִלָּה אָמַר "מֵזִיד אָנִי", שׁוֹמְעִין לוֹ,

אֲבָל אִם הָיָה דָּן עִמָּהֶם כָּל הַיּוֹם,

וּבָאַחֲרוֹנָה אָמַר "מֵזִיד אָנִי", אֵין שׁוֹמְעִין לוֹ.

[ה]

כַּיּוֹצֵא בוֹ אָמַר רַבִּי מֵאִיר:

אָמְרוּ לוֹ "נָזִיר אַתָּה",

וְאָמַר "תְּנַי הָיָה בְלִבִּי", שׁוֹמְעִין לוֹ,

אֲבָל אִם הָיָה מְיַגְּעָן כָּל הַיּוֹם,

וּבָאַחֲרוֹנָה אָמַר "תְּנַי הָיָה בְלִבִּי", אֵין שׁוֹמְעִין לוֹ.

[ו]

"אֲשֶׁר חָטָא", מַה תַּלְמוּד (לוֹמַר) "בָּהּ"?

מְנַיִן אַתָּה אוֹמֵר,

אִשְׁתּוֹ נִדָּה וַאֲחוֹתוֹ עִמּוֹ בַבַּיִת,

שָׁגַג בְּאַחַת מֵהֶן,

וְאֵין יָדוּעַ בְּאֵיזוֹ מֵהֶן שָׁגַג;

חֵלֶב וְנוֹתָר לְפָנָיו,

אָכַל אֶת אֶחָד מֵהֶם,

וְאֵין יָדוּעַ אֶת אֵיזֶהוּ מֵהֶם אָכַל;

שַׁבָּת וְיוֹם הַכִּפּוּרִין,

וְעָשָׂה מְלָאכָה בֵּין הַשְּׁמָשׁוֹת בְּאֶחָד מֵהֶם,

וְאֵין יָדוּעַ בְּאֵיזֶה מֵהֶן עָשָׂה.

רַבִּי אֱלִיעֶזֶר מְחַיֵּב חַטָּאת,

וְרַבִּי יְהוֹשֻׁעַ פּוֹטֵר.

[ז]

אָמַר רַבִּי אֱלִיעֶזֶר:

מַה נַּפְשָׁךְ?

אִשְׁתּוֹ נִדָּה בָּעַל, חַיָּב, אֲחוֹתוֹ בָּעַל, חַיָּב,

חֵלֶב אָכַל, חַיָּב, נוֹתָר אָכַל, חַיָּב.

שַׁבָּת חִלֵּל, חַיָּב, יוֹם הַכִּפּוּרִים חִלֵּל, חַיָּב,

אָמַר לוֹ רַבִּי יְהוֹשֻׁעַ:

אִם כֵּן, לָמָּה נֶאֱמַר "אֲשֶׁר חָטָא בָּהּ"?

מְלַמֵּד שֶׁאֵינוּ חַיָּב עַד שֶׁתִּוַּדַּע לוֹ חַטָּאתוֹ.

[ח]

אָמַר רַבִּי יוֹסֵה:

לֹא נֶחְלְקוּ עַל הָעוֹשֶׂה מְלָאכָה בֵּין הַשְּׁמָשׁוֹת,

שֶׁהוּא פָטוּר, שָׁנִי אוֹמֵר,

מִקְצָת מְלָאכָה עָשָׂה מֵהַיּוֹם וּמִקְצָתָהּ לְמָחָר.

וְעַל מַה נֶּחְלָקוּ?

עַל הָעוֹשֶׂה בְּתוֹךְ הַיּוֹם,

וְאֵין יָדוּעַ אִם בַּשַּׁבָּת עָשָׂה וְאִם בְּיוֹם הַכִּפּוּרִים עָשָׂה,

אוֹ עַל הָעוֹשֶׂה וְאֵין יָדוּעַ מֵעֵין אֵיזוֹ מְלָאכָה עָשָׂה.

רַבִּי אֱלִיעֶזֶר מְחַיֵּב חַטָּאת וְרַבִּי יְהוֹשֻׁעַ פּוֹטֵר.

אָמַר רַבִּי יְהוּדָה:

פּוֹטְרוֹ הָיָה רַבִּי יְהוֹשֻׁעַ אַף מֵאָשָׁם תָּלוּי.

[ט]

רַבִּי יִשְׁמָעֵאל וְרַבִּי שִׁמְעוֹן שֵׁזוּרִי אוֹמְרִים:

לֹא נֶחְלְקוּ עַל דָּבָר שֶׁהוּא מִשֵּׁם אֶחָד, שֶׁהוּא חַיָּב,

וְעַל מַה נֶּחְלָקוּ?

עַל דָּבָר שֶׁהוּא מִשֵּׁם שְׁנֵי שֵׁמוֹת,

שֶׁרַבִּי אֱלִיעֶזֶר מְחַיֵּב חַטָּאת, וְרַבִּי יְהוֹשֻׁעַ פּוֹטֵר.

אָמַר רַבִּי יְהוּדָה:

אַף עַל דָּבָר שֶׁהוּא מִשֵּׁם אֶחָד,

הָיָה רַבִּי יְהוֹשֻׁעַ פּוֹטְרוֹ.

[י]

כְּאֵיזֶצַד?

שְׁתֵּי נָשָׁיו נִדּוֹת וּשְׁתֵּי אַחְיוֹתָיו עִמּוֹ בַּבַּיִת,

נִתְכַּוַּן לָבֹא עַל זוֹ וּבָא עַל זוֹ;

תְּאֵנִים וַעֲנָבִים לְפָנָיו,

נִתְכַּוַּן לִלְקֹט תְּאֵנִים וְלָקַט עֲנָבִים,

עֲנָבִים וְלָקַט תְּאֵנִים,

שְׁחוֹרוֹת וְלָקַט לְבָנוֹת, לְבָנוֹת וְלָקַט שְׁחוֹרוֹת.

רַבִּי אֱלִיעֶזֶר מְחַיֵּב חַטָּאת, וְרַבִּי יְהוֹשֻׁעַ פּוֹטֵר.

תָּמֵהַּ אֲנִי אִם יִפְטֹר בָּהּ רַבִּי יְהוֹשֻׁעַ!

אִם כֵּן, לָמָּה נֶאֱמַר "אֲשֶׁר חָטָא בָּהּ"?

פְּרָט לְמִתְעַסֵּק.

סִפְרָא. דִּבּוּרָא דְחוֹבָה. פָּרָשָׁה ו

[א]

"וְהֵבִיא", אַף לְאַחַר יוֹם הַכִּפּוּרִין.

"קָרְבָּנוֹ", בְּקָרְבָּנוֹ הוּא יוֹצֵא,

אֵינוּ יוֹצֵא בְּקָרְבַּן אָבִיו.

[ב]

יָכֹל לֹא יֵצֵא בְּקָרְבַּן אָבִיו

בְּשֶׁהִפְרִישׁ מִן הַקַּלָּה לַחֲמוּרָה, וּמִן הַחֲמוּרָה לַקַּלָּה,

אֲבָל יֵצֵא בְּקָרְבַּן אָבִיו

בְּשֶׁהִפְרִישׁ מִן הַקַּלָּה לַקַּלָּה, וּמִן הַחֲמוּרָה לַחֲמוּרָה?

תִּלְמֹד לוֹמַר "קָרְבָּנוֹ", בְּקָרְבָּנוֹ הוּא יוֹצֵא,

אֵינוּ יוֹצֵא בְּקָרְבַּן אָבִיו.

[ג]

יָכֹל לֹא יֵצֵא בְּקָרְבַּן אָבִיו בִּבְהֵמָה שֶׁהִפְרִישׁ

מִקַּלָּה לַחֲמוּרָה, וּמִחֲמוּרָה לְקַלָּה,

מִקַּלָּה לְקַלָּה, וּמִחֲמוּרָה לַחֲמוּרָה,

שֶׁכֵּן אֵינוּ מְגַלֵּחַ עַל בֶּהֱמַת אָבִיו בִּנְזִירוּת,

אֲבָל יֵצֵא בְּקָרְבַּן אָבִיו בְּמָעוֹת שֶׁהִפְרִישׁ

מִן הַקַּלָּה לַחֲמוּרָה וּמִן הַחֲמוּרָה לַקַּלָּה,

מִן הַקַּלָּה לַקַּלָּה וּמִן הַחֲמוּרָה עַל הַחֲמוּרָה,

שֶׁכֵּן הוּא מְגַלֵּחַ עַל מָעוֹת אָבִיו בִּנְזִירוּת,

בִּזְמַן שֶׁהֵן סְתוּמִין, לֹא בִזְמַן שֶׁהֵן מְפֹרָשִׁין?

תִּלְמֹד לוֹמַר "קָרְבָּנוֹ", בְּקָרְבָּנוֹ הוּא יוֹצֵא,

אֵינוּ יוֹצֵא בְּקָרְבַּן אָבִיו.

[ד]

יָכֹל לֹא יֵצֵא בְּקָרְבַּן אָבִיו אֲבָל יֵצֵא בְּקָרְבַּן עַצְמוֹ?

תִּלְמֹד לוֹמַר "קָרְבָּנוֹ", (ויקרא ד,כח) "קָרְבָּנוֹ... עַל חַטָּאתוֹ",

שֶׁיְּהֵא קָרְבָּנוֹ לְשֵׁם חֶטְאוֹ.

[ה]

יָכֹל לֹא יֵצֵא עַצְמוֹ בִּבְהֵמָה שֶׁהִפְרִישׁ

מִקַּלָּה לַחֲמוּרָה, וּמִחֲמוּרָה לְקַלָּה,

מִקַּלָּה לְקַלָּה, וּמִחֲמוּרָה לַחֲמוּרָה,

שֶׁכֵּן אִם הִפְרִישׁ בְּהֵמָה עַל חֵלֶב וֶהֱבִיאָהּ עַל דָּם,

עַל דָּם, וֶהֱבִיאָהּ בְּקָרְבַּן עַל חֵלֶב,

הֲרֵי זֶה לֹא מָעַל וְלֹא כִּפֵּר,

אֲבָל יֵצֵא בְּקָרְבַּן עַצְמוֹ בְּמָעוֹת שֶׁהִפְרִישׁ

מִקַּלָּה לַחֲמוּרָה, וּמִחֲמוּרָה לְקַלָּה,

מִקַּלָּה לְקַלָּה, וּמִחֲמוּרָה לַחֲמוּרָה,

שֶׁכֵּן אִם הִפְרִישׁ מָעוֹת עַל חֵלֶב וֶהֱבִיאָן עַל דָּם,

עַל דָּם, וֶהֱבִיאָן עַל חֵלֶב,

הֲרֵי זֶה מָעַל וְכִפֵּר?

תִּלְמֹד לוֹמַר "קָרְבָּנוֹ", (ויקרא ד,כח) "קָרְבָּנוֹ... עַל חַטָּאתוֹ",

שֶׁיְּהֵא קָרְבָּנוֹ לְשֵׁם חֶטְאוֹ.

[ו]

'שָׂעִיר', לֹא שְׂעִירָה.

"עִזִּים", לֹא חִלּוּפִין.

הֲלֹא דִין הוּא:

מָה, אִם הַיָּחִיד,

שֶׁלֹּא שָׁוָה קָרְבָּנוֹ לְכָל הַמִּצְווֹת לְקָרְבָּנוֹ לְיוֹם הַכִּפּוּרִין,

שָׁוָה קָרְבָּנוֹ לְכָל מִצְווֹת לְקָרְבָּנוֹ לְמִצְוָה יְחִידִית,

נָשִׂיא, שֶׁשָּׁוָה קָרְבָּנוֹ לְכָל מִצְווֹת לְקָרְבָּנוֹ לְיוֹם הַכִּפּוּרִים,

אֵינוּ דִין שֶׁיִּשְׁוֶה קָרְבָּנוֹ לְכָל מִצְווֹת

לְקָרְבָּנוֹ לְמִצְוָה יְחִידִית?

מָשִׁיחַ יוֹכִיחַ,

שֶׁשָּׁוָה קָרְבָּנוֹ לְכָל מִצְווֹת לְקָרְבָּנוֹ לְיוֹם הַכִּפּוּרִין,

וְלֹא שָׁוֶה קָרְבָּנוֹ לְכָל מִצְווֹת לְקָרְבָּנוֹ לְמִצְוָה יְחִידִית.

[ז]

לֹא! אִם אָמַרְתָּ בַּמָּשִׁיחַ, שֶׁאֵין מֵבִיא זֶה וָזֶה מִן הַצֹּאן,

תֹּאמַר בַּנָּשִׂיא, שֶׁהוּא מֵבִיא זֶה וָזֶה מִן הַצֹּאן,

הוֹאִיל וּמֵבִיא זֶה וָזֶה מִן הַצֹּאן,

יִשְׁוֶה קָרְבָּנוֹ לְכָל מִצְווֹת לְקָרְבָּנוֹ לְמִצְוָה יְחִידִית?

תִּלְמֹד לוֹמַר 'שָׂעִיר', לֹא שְׂעִירָה, "עִזִּים", לֹא חִלּוּפִין,

"זָכָר", לֹא נְקֵבָה, "תָּמִים", לֹא בַּעַל מוּם.

[ח]

(ויקרא ד,כד) ["וְסָמַךְ יָדוֹ עַל רֹאשׁ הַשָּׂעִיר,

וְשָׁחַט אֹתוֹ בִּמְקוֹם אֲשֶׁר יִשְׁחַט אֶת הָעֹלָה לִפְנֵי יי,

חַטָּאת הוּא."]

"וְסָמַךְ יָדוֹ עַל רֹאשׁ הַשָּׂעִיר",

לְרַבּוֹת שְׂעִיר נַחְשׁוֹן[[7]](#footnote-7) לִסְמִיכָה.

דִּבְרֵי רַבִּי יְהוּדָה.

רַבִּי שִׁמְעוֹן אוֹמֵר:

לְרַבּוֹת שְׂעִירֵי עֲבוֹדָה זָרָה לִסְמִיכָה.

שֶׁרַבִּי שִׁמְעוֹן אוֹמֵר:

כָּל חַטַּאת צִבּוּר שֶׁדָּמָהּ נִכְנַס לִפְנִים, טְעוּנָה סְמִיכָה.

[ט]

"וְשָׁחַט אֹתוֹ", לֹא תְּמוּרָתוֹ.

וּלְמַטָּן הוּא אוֹמֵר:

(ויקרא ד,לג) "וְשָׁחַט אֹתָהּ", לֹא וַלְדָּהּ, לֹא חִלּוּפָהּ, וְלֹא תְּמוּרָתָהּ.

מִכָּן הָיָה רַבִּי שִׁמְעוֹן אוֹמֵר:

חָמֵשׁ חַטָּאוֹת מֵתוֹת:

וְלַד חַטָּאת,

וּתְמוּרַת חַטָּאת,

וְחַטָּאת שֶׁמֵּתוּ בְעָלֶיהָ,

אַף כְּשֶׁכִּפְּרוּ הַבְּעָלִים,

וְשֶׁעִבְּרָה שְׁנָתָהּ.

אֵין אַתְּ יָכֹל לוֹמַר וְלַד חַטָּאוֹת בַּצִּבּוּר,

שֶׁאֵין הַצִּבּוּר מְבִיאִים נְקֵבָה,

וְלֹא תְמוּרַת חַטָּאת בַּצִּבּוּר,

שֶׁאֵין הַצִּבּוּר מְמִירִין,

וְלֹא חַטָּאת שֶׁמֵּתוּ בְעָלֶיהָ בַּצִּבּוּר,

שֶׁאֵין הַצִּבּוּר מֵתִין.

אַף שֶׁכִּפְּרוּ הַבְּעָלִים וְשֶׁעִבְּרָה שְׁנָתָהּ,

יָכֹל יְהוּ מֵתוֹת בַּצִּבּוּר?

אָמַרְתָּ לָאו, יִלְמְדוּ סְתוּמוֹת מִן הַמְּפֹרָשׁוֹת:

מַה מְּפֹרָשׁוֹת,

וְלַד חַטָּאת, וּתְמוּרַת חַטָּאת, וְחַטָּאת שֶׁמֵּתוּ בְעָלֶיהָ,

בַּיָּחִיד דְּבָרִים אֲמוּרִים אֲבָל לֹא בַצִּבּוּר,

אַף שֶׁכִּפְּרוּ הַבְּעָלִים וְשֶׁעִבְּרָה שְׁנָתָהּ,

בַּיָּחִיד דְּבָרִים אֲמוּרִים אֲבָל לֹא בַצִּבּוּר.

[י]

"וְשָׁחַט אֹתוֹ בִּמְקוֹם אֲשֶׁר יִשְׁחַט אֶת הָעֹלָה לִפְנֵי יי".

אֵיכָן הָעוֹלָה נִשְׁחֶטֶת? בַּצָּפוֹן.

אַף זֶה בַּצָּפוֹן.

וְכִי מִכָּן אֲנִי לָמֵד?

וַהֲלֹא כְבָר נֶאֱמַר:

(ויקרא ו,יח) "בִּמְקוֹם אֲשֶׁר תִּשָּׁחֵט הָעֹלָה תִּשָּׁחֵט הַחַטָּאת לִפְנֵי יי",

וְלָמָּה יָצָא מֵעַתָּה?

לְקָבְעוֹ, שֶׁלֹּא תְהֵא שְׁחִיטָתוֹ אֶלָּא בַּצָּפוֹן.

[יא]

אַתָּה אוֹמֵר לְכָךְ יָצָא, לְקָבְעוֹ,

שֶׁלֹּא תְהֵא שְׁחִיטָתוֹ אֶלָּא בַּצָּפוֹן,

אוֹ לֹא יָצָא אֶלָּא לְלַמֵּד,

שֶׁאֵין לִי טָעוּן צָפוֹן אֶלָּא זֶה בִּלְבַד?

וּמְנַיִן לְרַבּוֹת כָּל הַחַטָּאוֹת?

תִּלְמֹד לוֹמַר (ויקרא ד,כט) "וְשָׁחַט אֶת הַחַטָּאת בִּמְקוֹם הָעֹלָה",

לְרַבּוֹת כָּל הַחַטָּאוֹת,

שֶׁלֹּא תְהֵא שְׁחִיטָתָן אֶלָּא בַּצָּפוֹן.

סִפְרָא. דִּבּוּרָא דְחוֹבָה. פֶּרֶק ח

[א]

אוֹ אֵינוּ מֵבִיא אֶלָּא כַּיּוֹצֵא בַזֶּה,

מָה זֶה מְיֻחָד חַטָּאת,

זָכָר, קָבוּעַ, מְכַפֵּר, וּבָא מִן הַצֹּאן, וּבָא עַל חֵטְא יָדוּעַ,

אַף אֵינִי מְרַבֶּה אֶלָּא אֶת כַּיּוֹצֵא בוֹ:

אֶת מָה אֲנִי מְרַבֶּה?

אֶת שְׂעִירֵי עֲבוֹדָה זָרָה, שֶׁהֵם חַטָּאת,

זְכָרִים, קְבוּעִים, מְכַפְּרִין, וּבָאִין מִן הַצֹּאן,

וּבָאִים עַל חֵטְא יָדוּעַ,

אוֹ שְׂעִירֵי רְגָלִים, שֶׁהֵן חַטָּאת,

זְכָרִין, קְבוּעִין, מְכַפְּרִין, וּבָאִין מִן הַצֹּאן,

אֲבָל אֵינָן בָּאִים עַל חֵטְא יָדוּעַ,

אוֹ פָרִים הַנִּשְׂרָפִים, שֶׁהֵן חַטָּאת,

זְכָרִים, קְבוּעִין, מְכַפְּרִין, וּבָאִין עַל חֵטְא יָדוּעַ,

אֲבָל אֵינָן בָּאִין מִן הַצֹּאן,

שָׁקוּל הוּא שֶׁיָּבֹאוּ כֻלָּן.

[ב]

כְּשֶׁהוּא אוֹמֵר (ויקרא ו,יח) "תִּשָּׁחֵט",

לְרַבּוֹת חַטַּאת עֲבוֹדָה זָרָה, שֶׁהִיא חַטָּאת,

קְבוּעָה, מְכַפֶּרֶת, וּבָאָה מִן הַצֹּאן,

וּבָאָה עַל חֵטְא יָדוּעַ,

אֲבָל אֵינָהּ בָּאָה זָכָר,

אוֹ שְׂעִיר יוֹם הַכִּפּוּרִין שֶׁהוּא חַטָּאת,

זָכָר, קָבוּעַ, מְכַפֵּר, וּבָא מִן הַצֹּאן,

אֲבָל אֵינוּ בָא עַל חֵטְא יָדוּעַ,

שָׁקוּל הוּא שֶׁיָּבוֹאוּ שְׁתֵּיהֶן.

[ג]

כְּשֶׁהוּא אוֹמֵר (ויקרא ו,יח) "תִּשָּׁחֵט",

לְרַבּוֹת חַטַּאת מְטַמֵּא מִקְדָּשׁ, שֶׁהִיא חַטָּאת,

מְכַפֶּרֶת, וּבָאָה מִן הַצֹּאן, וּבָאָה עַל חֵטְא יָדוּעַ,

אֲבָל אֵינָהּ בָּאָה זָכָר, וְאֵינָהּ בָּאָה קְבוּעָה,

אוֹ חַטַּאת נָזִיר, שֶׁהִיא חַטָּאת,

קְבוּעָה, מְכַפֶּרֶת, וּבָאָה מִן הַצֹּאן,

אֲבָל אֵינָהּ בָּאָה זָכָר, וְאֵינָהּ בָּאָה עַל חֵטְא יָדוּעַ,

שָׁקוּל הוּא שֶׁיָּבוֹאוּ שְׁתֵּיהֶן.

כְּשֶׁהוּא אוֹמֵר (ויקרא ו,יח) "תִּשָּׁחֵט",

לְרַבּוֹת חַטַּאת מְצֹרָע, שֶׁאֵינָהּ אֶלָּא מְכַפֶּרֶת.

[ד]

אַחַר שֶׁרִבִּינוּ דְּבָרִים שֶׁהֵן כַּיּוֹצֵא בוֹ,

וּדְבָרִים שֶׁאֵינָן כַּיּוֹצֵא בוֹ,

וְלָמָּה יָצָא מֵעַתָּה?

לְקָבְעוֹ שֶׁאִם לֹא נִשְׁחַט בַּצָּפוֹן, יְהֵא פָסוּל.

[ה]

יָכֹל זֶה בִּלְבַד, מִצְוָה לְשָׁחְטוֹ בַּצָּפוֹן,

וְאִם לֹא נִשְׁחַט בַּצָּפוֹן, יְהֵא פָּסוּל,

אֲבָל כָּל שְׁאָר חַטָּאוֹת, מִצְוָה לְשָׁחְטָן בַּצָּפוֹן,

וְאִם לֹא נִשְׁחֲטוּ בַצָּפוֹן, יְהוּ כְּשֵׁרוֹת?

תִּלְמֹד לוֹמַר וְשָׁחַט אֶת הַחַטָּאת בְמָקוֹם הָעוֹלָה,

בִּנְיַן אָב לְכָל הַחַטָּאוֹת,

שֶׁאִם לֹא נִשְׁחֲטוּ בַצָּפוֹן, יְהוּ פְּסוּלוֹת.

[ו]

"חַטָּאת", שֶׁיְּהוּ כָל מַעֲשֶׂיהָ לְשֵׁם חַטָּאת,

"הוּא", פְּרָט לְשֶׁשְּׁחָטוֹ שֶׁלֹּא לִשְׁמוֹ.

סִפְרָא. דִּבּוּרָא דְחוֹבָה. פֶּרֶק ט

[א]

(ויקרא ד,כה) ["וְלָקַח הַכֹּהֵן מִדַּם הַחַטָּאת בְּאֶצְבָּעוֹ וְנָתַן עַל קַרְנֹת מִזְבַּח הָעֹלָה וְאֶת דָּמוֹ יִשְׁפֹּךְ אֶל יְסוֹד מִזְבַּח הָעֹלָה."]

"בְּאֶצְבָּעוֹ", "וְלָקַח", שֶׁיְּקַבֵּל בַּיָּמִין בְּאֶצְבָּעוֹ.

"וְנָתַן", שֶׁיִּתֵּן בַּיָּמִין.

אָמַר רַבִּי שִׁמְעוֹן:

וְכִי נֶאֱמַר בּוֹ 'יָד'?

הוֹאִיל וְלֹא נֶאֱמַר בּוֹ 'יָד',

אִם קִבֵּל בַּשְּׂמֹאל, כָּשֵׁר.

"וְנָתַן עַל קַרְנֹת מִזְבַּח הָעֹלָה",

לֹא עַל קַרְנוֹת מִזְבֵּחַ הַפְּנִימִי.

הֲלֹא דִין הוּא:

מָשִׁיחַ מוּצָא מִכְּלַל צִבּוּר,

וְנָשִׂיא מוּצָא מִכְּלַל צִבּוּר,

מַה מָּשִׁיחַ, דַּם חַטָּאתוֹ נִכְנָס לִפְנִים,

אַף נָשִׂיא, יְהֵא דַּם חַטָּאתוֹ נִכְנָס לִפְנִים!

תִּלְמֹד לוֹמַר "וְנָתַן עַל קַרְנֹת מִזְבַּח הָעֹלָה",

לֹא עַל קַרְנוֹת מִזְבֵּחַ הַפְּנִימִי.

[ב]

"וְאֶת דָּמוֹ יִשְׁפֹּךְ אֶל יְסוֹד מִזְבַּח הָעֹלָה",

וְלֹא עַל יְסוֹד מִזְבֵּחַ הַפְּנִימִי.

אָמַר רַבִּי יִשְׁמָעֵאל:

מָה, אִם שִׁירֵי חַטָּאת, שֶׁאֵינָן מְכַפְּרִין,

נִתָּנִין עַל הַיְּסוֹד,

תְּחִלַּת עוֹלָה, שֶׁהִיא מְכַפֶּרֶת,

אֵינוּ דִין שֶׁתִּנָּתֵן עַל הַיְּסוֹד?

אָמַר רַבִּי עֲקִיבָה:

מָה, אִם שִׁירֵי חַטָּאת, שֶׁאֵינָן מְכַפְּרִין וְאֵינָן רְאוּיִין לְכַפֵּר,

נִתָּנִין עַל הַיְּסוֹד,

תְּחִלַּת עוֹלָה, שֶׁהִיא מְכַפֶּרֶת וּרְאוּיָה לְכַפֵּר,

אֵינוּ דִין שֶׁתִּנָּתֵן עַל הַיְּסוֹד?

אִם כֵּן, לָמָּה נֶאֱמַר "אֶל יְסוֹד מִזְבַּח הָעֹלָה"?

שֶׁיְּהֵא יְסוֹד מִזְבָּחָהּ שֶׁלָּעוֹלָה.

(ויקרא ד,ז) "אֶל יְסוֹד מִזְבַּח הָעֹלָה אֲשֶׁר פֶּתַח אֹהֶל מוֹעֵד",

זֶה יְסוֹד דְּרוֹמִי.

[ג]

אוֹ יָכֹל זֶה יְסוֹד מַעֲרָבִי?

אָמַרְתָּ לָאו:

מַה מָּצִינוּ בְּצֵאתוֹ מִן הַהֵיכָל,

אֵינוּ נוֹתֵן אֶת הַדָּם אֶלָּא עַל יְסוֹד הַסָּמוּךְ לוֹ,

אַף בִּירִידָתוֹ מִן הַמִּזְבֵּחַ,

אֵינוּ נוֹתֵן אֶת הַדָּם אֶלָּא עַל יְסוֹד הַסָּמוּךְ לוֹ,

וְאֵיזֶה זֶה? זֶה יְסוֹד דְּרוֹמִי.

[ד]

(ויקרא ד,כו) ["וְאֶת כָּל חֶלְבּוֹ יַקְטִיר הַמִּזְבֵּחָה, כְּחֵלֶב זֶבַח הַשְּׁלָמִים,

וְכִפֶּר עָלָיו הַכֹּהֵן מֵחַטָּאתוֹ, וְנִסְלַח לוֹ."]

"וְאֶת כָּל חֶלְבּוֹ יַקְטִיר הַמִּזְבֵּחָה כְּחֵלֶב זֶבַח הַשְּׁלָמִים",

מַה פֵּרַשׁ בְּזֶבַח הַשְּׁלָמִים,

חֵלֶב תּוֹתָב וּקְרוּם וְנִקְלַף, שְׁתֵּי כְּלָיוֹת וְיוֹתֶרֶת,

אַף כָּן חֵלֶב תּוֹתָב[[8]](#footnote-8) וּקְרוּם וְנִקְלַף וּשְׁתֵּי הַכְּלָיוֹת וְיוֹתֶרֶת.

[ה]

"וְכִפֶּר עָלָיו", שֶׁתְּהֵא כַפָּרָה לִשְׁמוֹ,

שֶׁלֹּא יְכַפֵּר לִשְׁנַיִם כְּאַחַת,

שֶׁיְּהֵא כֹהֵן מְכַפֵּר עַל יְדֵי עַצְמוֹ.

"וְנִסְלַח", אֵין מְשַׁיְּרִין לוֹ לְיוֹם הַכִּפּוּרִין.

אוֹ יָכֹל אַף עַל פִּי שֶׁיָּשַׁב וְלֹא הֵבִיא?

תִּלְמֹד לוֹמַר "לוֹ".

סִפְרָא. דִּבּוּרָא דְחוֹבָה. פָּרָשָׁה ז

[א]

(ויקרא ד,כז) ["וְאִם נֶפֶשׁ אַחַת תֶּחֱטָא בִשְׁגָגָה, מֵעַם הָאָרֶץ, בַּעֲשֹׂתָהּ אַחַת מִמִּצְו‍ֹת יי אֲשֶׁר לֹא תֵעָשֶׂינָה, וְאָשֵׁם."]

"נֶפֶשׁ", "תֶּחֱטָא", "אַחַת תֶּחֱטָא", "בַּעֲשֹׂתָהּ",

הֲרֵי אֵלּוּ מֵעוּטִין.

הָעוֹשֶׂה עַל פִּי עַצְמוֹ חַיָּב,

וְלֹא הָעוֹשֶׂה עַל פִּי הוֹרָיַת בֵּית דִּין.

[ב]

כֵּיצַד?

הוֹרוּ בֵית דִּין לַעֲבֹר

עַל אַחַת מִכָּל מִצְווֹת הָאֲמוּרוֹת בַּתּוֹרָה,

וְהָלַךְ הַיָּחִיד וְעָשָׂה שׁוֹגֵג עַל פִּיהֶם,

בֵּין שֶׁעָשׂוּ וְעָשָׂה עִמָּהֶם,

בֵּין שֶׁעָשׂוּ וְעָשָׂה אַחֲרֵיהֶם,

בֵּין שֶׁלֹּא עָשׂוּ וְעָשָׂה,

יָכֹל יִהְיֶה חַיָּב?

תִּלְמֹד לוֹמַר "נֶפֶשׁ", "תֶּחֱטָא", "אַחַת תֶּחֱטָא", "בַּעֲשֹׂתָהּ",

הֲרֵי אֵלּוּ מֵעוּטִין.

הָעוֹשֶׂה עַל פִּי עַצְמוֹ חַיָּב,

לֹא הָעוֹשֶׂה עַל פִּי הוֹרָיַת בֵּית דִּין.

[ג]

רַבִּי שִׁמְעוֹן מוֹסִיף:

הוֹרוּ בֵית דִּין, וְיָדְעוּ שֶׁטָּעוּ, וְחָזְרוּ בָהֶן,

בֵּין שֶׁהֵבִיאוּ כַפָּרָתָן, בֵּין שֶׁלֹּא הֵבִיאוּ כַפָּרָתָן,

וְהָלַךְ הַיָּחִיד וְעָשָׂה עַל פִּיהֶם,

פָּטוּר.

רַבִּי מֵאִיר מְחַיֵּב.

רַבִּי אֱלִיעֶזֶר אוֹמֵר סָפֵק.

סוּמָכוֹס אוֹמֵר תָּלוּי.

[ד]

אַתָּה אוֹמֵר, לְכָךְ נֶאֶמְרוּ הַמֵּעוּטִין הַלָּלוּ:

"נֶפֶשׁ", "תֶּחֱטָא", "אַחַת תֶּחֱטָא", "בַּעֲשֹׂתָהּ",

אוֹ אֵינוּ אוֹמֵר אֶלָּא

יָחִיד שֶׁעָשָׂה, חַיָּב,

שְׁנַיִם שְׁלֹשָׁה שֶׁעָשׂוּ, יְהוּ פְטוּרִין?

תִּלְמֹד לוֹמַר "עַם הָאָרֶץ", אֲפִלּוּ הֵן מְרֻבִּין.

[ה]

עֲדַיִן אֲנִי אוֹמֵר:

מֵעוּט הַקָּהָל שֶׁעָשׂוּ, חַיָּבִין,

שֶׁאֵין בֵּית דִּין מְבִיאִין עֲלֵיהֶן פַּר,

אֲבָל רֹב הַקָּהָל שֶׁעָשׂוּ, יְהוּ פְטוּרִין,

שֶׁכֵּן בֵּית דִּין מְבִיאִין עֲלֵיהֶן פַּר?

תִּלְמֹד לוֹמַר "עַם הָאָרֶץ", אֲפִלּוּ רֻבּוֹ, אֲפִלּוּ כֻלּוֹ.

[ו]

"עַם הָאָרֶץ", פְּרָט לְנָשִׂיא.

"מֵעַם הָאָרֶץ", פְּרָט לְמָשִׁיחַ.

אִם תֹּאמַר, כְּבַר יָצָא מָשִׁיחַ לִדּוֹן בְּפַר,

וְהַנָּשִׂיא בְשָׂעִיר,

שֶׁיָּכֹל עַל הֶעְלֵם דָּבָר עִם שִׁגְגַת הַמַּעֲשֶׂה, מֵבִיא פַּר,

וְעַל שִׁגְגַת הַמַּעֲשֶׂה, יָבִיא כִשְׂבָּה וּשְׂעִירָה?

תִּלְמֹד לוֹמַר "עַם הָאָרֶץ", פְּרָט לְנָשִׂיא.

"מֵעַם הָאָרֶץ", פְּרָט לְמָשִׁיחַ.

[ז]

"מֵעַם הָאָרֶץ", פְּרָט לִמְשֻׁמָּד[[9]](#footnote-9),

רַבִּי שִׁמְעוֹן בּוֹ יוֹסֵה אָמַר מִשֵּׁם רַבִּי שִׁמְעוֹן:

מַה תַּלְמוּד (לוֹמַר) "אֲשֶׁר לֹא תֵעָשֶׂינָה" "בִּשְׁגָגָה"?

הַיּוֹשֵׁב לוֹ מִידִיעָתָהּ[[10]](#footnote-10) חַיָּב עַל שִׁגְגָתָהּ,

יָצָא מְשֻׁמָּד, שֶׁאֵינוּ יוֹשֵׁב לוֹ מִידִיעָתָהּ.

[ח]

"בַּעֲשֹׂתָהּ", הַתּוֹלֶה בְעַצְמוֹ חַיָּב,

וְהַתּוֹלֶה בְּבֵית דִּין פָּטוּר.

כֵּיצַד?

הוֹרוּ בֵית דִּין וְיָדַע אֶחָד מֵהֶן שֶׁטָּעוּ,

אוֹ תַּלְמִיד שֶׁהוּא יוֹשֵׁב לִפְנֵיהֶם,

וְרָאוּי לְהוֹרָיָה כְּשִׁמְעוֹן בֶּן עַזַּי,

וְהָלַךְ וְעָשָׂה עַל פִּיהֶן,

יָכֹל יְהֵא פָּטוּר?

תִּלְמֹד לוֹמַר "בַּעֲשֹׂתָהּ",

הַתּוֹלֶה בְעַצְמוֹ חַיָּב, וְהַתּוֹלֶה בְּבֵית דִּין פָּטוּר.

[ט]

"בַּעֲשֹׂתָהּ אַחַת", הָעוֹשֶׂה כֻלָּהּ, לֹא הָעוֹשֶׂה מִקְצָתָהּ.

כֵּיצַד?

שְׁנַיִם אוֹחֲזִים בַּמַלְגֵּז[[11]](#footnote-11) וְלוֹגְזִין,

בַּכֶּרְכֵּד[[12]](#footnote-12) וְשׁוֹבְטִים, בְּקוֹלְמוֹס וְכוֹתְבִין,

בְּקָנֶה וְהוֹצִיאוּהוּ לִרְשׁוּת הָרַבִּים,

יָכֹל יְהוּ חַיָּבִין?

תִּלְמֹד לוֹמַר "בַּעֲשֹׂתָהּ אַחַת",

הָעוֹשֶׂה כֻלָּהּ, לֹא הָעוֹשֶׂה מִקְצָתָהּ.

[י]

בְּעִגּוּל שֶׁלִּדְבֵלָה וְהוֹצִיאוּהוּ לִרְשׁוּת הָרַבִּים,

בְּקוֹרָה וְהוֹצִיאוּהָ לִרְשׁוּת הָרַבִּים,

רַבִּי יְהוּדָה אוֹמֵר:

אִם אֵין אֶחָד יָכֹל לְהוֹצִיאוֹ,

וְהוֹצִיאוּהוּ שְׁנַיִם, חַיָּבִין.

רַבִּי שִׁמְעוֹן אוֹמֵר:

אַף עַל פִּי שֶׁאֵין אֶחָד יָכֹל לְהוֹצִיאוֹ,

וְהוֹצִיאוּהוּ שְׁנַיִם, פְּטוּרִין.

תִּלְמֹד לוֹמַר "בַּעֲשֹׂתָהּ", יָחִיד שֶׁעָשָׂה חַיָּב,

שְׁנַיִם שְׁלֹשָׁה שֶׁעָשׂוּ יְהוּ פְטוּרִין.

[יא]

"מִצְו‍ֹת יי", לֹא מִצְוַת הַמֶּלֶךְ, לֹא מִצְוַת בֵּית דִּין.

מִצְווֹת הָאֲמוּרוֹת בַּמָּשִׁיחַ וּבָעֵדָה וּבַנָּשִׂיא,

הֵן מִצְווֹת אֲמוּרוֹת כָּן.

"מִמִּצְו‍ֹת יי", לֹא כָל מִצְווֹת יי,

פְּרָט לִשְׁמִיעַת הַקּוֹל וּלְבִטּוּי שְׂפָתַיִם,

וּלְטֻמְאַת מִקְדָּשׁ וְקָדָשָׁיו.

"אֲשֶׁר לֹא תֵעָשֶׂינָה וְאָשֵׁם",

מְלַמֵּד שֶׁהוּא מֵבִיא אָשָׁם תָּלוּי.

סִפְרָא. דִּבּוּרָא דְחוֹבָה. פֶּרֶק י

[א]

(ויקרא ד,כח) ["אוֹ הוֹדַע אֵלָיו חַטָּאתוֹ אֲשֶׁר חָטָא,

וְהֵבִיא קָרְבָּנוֹ שְׂעִירַת עִזִּים תְּמִימָה נְקֵבָה,

עַל חַטָּאתוֹ אֲשֶׁר חָטָא."]

'הוֹדַע לוֹ', לֹא שֶׁיֹּאמְרוּ לוֹ אֲחֵרִים.

אוֹ יָכֹל אַף עַל פִּי שֶׁאֵינוּ מַכְחִישׁ?

תִּלְמֹד לוֹמַר "אוֹ הוֹדַע אֵלָיו חַטָּאתוֹ... וְהֵבִיא".

[ב]

"וְהֵבִיא קָרְבָּנוֹ שְׂעִירַת עִזִּים תְּמִימָה נְקֵבָה",

וּמְנַיִן שֶׁתָּבֹא בַּת שְׁנָתָהּ?

וְדִין הוּא:

זֶה מֵבִיא חַטָּאת, וּמְצֹרָע מֵבִיא חַטָּאת;

מַה חַטַּאת מְצֹרָע, בַּת שְׁנָתָהּ,

אַף זוֹ בַּת שְׁנָתָהּ,

לֹא! אִם אָמַרְתָּ חַטַּאת מְצֹרָע, שֶׁהִיא טְעוּנָה נְסָכִים,

תֹּאמַר בָּזוֹ, שֶׁאֵינָהּ טְעוּנָה נְסָכִים?

חַטַּאת נָזִיר תּוֹכִיחַ,

שֶׁאֵינָהּ טְעוּנָה נְסָכִין, וּבָאָה בַּת שְׁנָתָהּ.

לֹא! אִם אָמַרְתָּ בְּחַטַּאת נָזִיר, שֶׁיֵּשׁ עִמָּהּ דָּמִים אֲחֵרִים,

תֹּאמַר בָּזוֹ, שֶׁאֵין עִמָּהּ דָּמִים אֲחֵרִים?

חַטַּאת עֲבוֹדָה זָרָה תּוֹכִיחַ,

שֶׁאֵין עִמָּהּ דָּמִים אֲחֵרִים, וּבָאָה בַּת שְׁנָתָהּ.

לֹא! אִם אָמַרְתָּ בְּחַטַּאת עֲבוֹדָה זָרָה, שֶׁהִיא קְבוּעָה,

תֹּאמַר בָּזוֹ, שֶׁאֵינָהּ קְבוּעָה?

הוֹאִיל וְאֵינָהּ קְבוּעָה, לֹא תָבֹא בַּת שְׁנָתָהּ?

תִּלְמֹד לוֹמַר (במדבר טו,כט) "תּוֹרָה אַחַת יִהְיֶה לָכֶם לָעֹשֶׂה בִּשְׁגָגָה",

הֲרֵי כָּל הָעוֹשֶׂה בִּשְׁגָגָה כָּעֲבֹדָה זָרָה:

מַה חַטַּאת עֲבוֹדָה זָרָה בַּת שְׁנָתָהּ,

אַף זוֹ בָּאָה בַּת שְׁנָתָהּ.

אוֹ מַה חַטַּאת עֲבוֹדָה זָרָה בִּשְׂעִירָה,

אַף זוֹ בִּשְׂעִירָה.

כְּשֶׁהוּא אוֹמֵר "יִהְיֶה", לְרַבּוֹת שְׂעִירֵי רְגָלִים.

"לָכֶם", לְרַבּוֹת שְׂעִירֵי עֲבוֹדָה זָרָה.

"לָעֹשֶׂה", לְרַבּוֹת שְׂעִיר הַנָּשִׂיא.

[ג]

(ויקרא ד,כט) ["וְסָמַךְ אֶת יָדוֹ עַל רֹאשׁ הַחַטָּאת,

וְשָׁחַט אֶת הַחַטָּאת בִּמְקוֹם הָעֹלָה."]

"וְסָמַךְ אֶת יָדוֹ עַל רֹאשׁ הַחַטָּאת",

לְרַבּוֹת חַטַּאת עֲבוֹדָה זָרָה לִסְמִיכָה.

"וְשָׁחַט אֶת הַחַטָּאת בִּמְקוֹם הָעֹלָה",

שֶׁלֹּא תְהֵא שְׁחִיטָתָהּ אֶלָּא בַצָּפוֹן.

"בִּמְקוֹם הָעֹלָה. וְלָקַח",

שֶׁיְּהֵא קִבּוּל דָּמָהּ בַּצָּפוֹן.

מִכָּן אָמְרוּ:

שָׁחַט בַּצָּפוֹן וְקִבֵּל בַּדָּרוֹם,

בַּדָּרוֹם, וְקִבֵּל בַּצָּפוֹן, פָּסַל,

עַד שֶׁיִֹשְׁחֹט בַּצָּפוֹן וִיקַבֵּל בַּצָּפוֹן.

[ד]

(ויקרא ד,ל) ["וְלָקַח הַכֹּהֵן מִדָּמָהּ בְּאֶצְבָּעוֹ,

וְנָתַן עַל קַרְנֹת מִזְבַּח הָעֹלָה,

וְאֶת כָּל דָּמָהּ יִשְׁפֹּךְ אֶל יְסוֹד הַמִּזְבֵּחַ."]

"וְאֶת כָּל דָּמָהּ יִשְׁפֹּךְ",

וּלְמַעְלָן הוּא אוֹמֵר (ויקרא ד,כה) "וְאֶת דָּמוֹ יִשְׁפֹּךְ".

מִכָּן אָמְרוּ:

חַטָּאת שֶׁקִּבֵּל דָּמָהּ בְּאַרְבָּעָה כוֹסוֹת,

נָתַן מִזֶּה אֶחָד וּמִזֶּה אֶחָד וּמִזֶּה אֶחָד וּמִזֶּה אֶחָד,

מְנַיִן שֶׁכֻּלָּם נִשְׁפָּכִין עַל הַיְּסוֹד?

תִּלְמֹד לוֹמַר "וְאֶת כָּל דָּמָהּ יִשְׁפֹּךְ".

[ה]

יָכֹל אֲפִלּוּ לֹא נָתַן אֶלָּא מֶאֶחָד מֵהֶן מַתַּן אַרְבַּע,

יְהוּ כֻלָּם נִשְׁפָּכִין עַל הַיְּסוֹד?

תִּלְמֹד לוֹמַר (ויקרא ד,כה) "וְאֶת דָּמוֹ יִשְׁפֹּךְ".

הָא כֵיצַד?

הוּא נִשְׁפַּךְ עַל הַיְּסוֹד, וְהֵן נִשְׁפָּכִין לָאַמָּה.

[ו]

רַבִּי אֶלְעָזָר בֵּרַבִּי שִׁמְעוֹן אוֹמֵר:

וּמְנַיִן אֲפִלּוּ לֹא נָתַן אֶלָּא מֶאֶחָד מֵהֶן מַתַּן אַרְבַּע,

יְהוּ כֻּלָּם נִשְׁפָּכִין עַל הַיְּסוֹד?

תִּלְמֹד לוֹמַר "וְאֶת כָּל דָּמָהּ יִשְׁפֹּךְ".

[ז]

(ויקרא ד,לא) ["וְאֶת כָּל חֶלְבָּהּ יָסִיר,

כַּאֲשֶׁר הוּסַר חֵלֶב מֵעַל זֶבַח הַשְּׁלָמִים,

וְהִקְטִיר הַכֹּהֵן הַמִּזְבֵּחָה, לְרֵיחַ נִיחֹחַ לַיי,

וְכִפֶּר עָלָיו הַכֹּהֵן, וְנִסְלַח לוֹ."]

"וְאֶת כָּל חֶלְבָּהּ יָסִיר, כַּאֲשֶׁר הוּסַר חֵלֶב מֵעַל זֶבַח הַשְּׁלָמִים",

מַה פֵּרֵשׁ בְּזֶבַח הַשְּׁלָמִים,

חֵלֶב תּוֹתָב וּקְרוּם נִקְלַף וּשְׁתֵּי כְלָיוֹת וְיוֹתֶרֶת,

אַף כָּן חֵלֶב תּוֹתָב וּקְרוּם נִקְלַף וּשְׁתֵּי כְלָיוֹת וְיוֹתֶרֶת.

[ח]

"וְכִפֶּר עָלָיו", שֶׁתְּהֵא כַּפָּרָה לִשְׁמוֹ,

שֶׁלֹּא יְכַפֵּר לִשְׁנַיִם כְּאַחַת,

שֶׁיְּהֵא כֹהֵן מְכַפֵּר עַל יְדֵי עַצְמוֹ,

"וְנִסְלַח", אֵין מְשַׁיְּרִין לוֹ לְיוֹם הַכִּפּוּרִין,

אוֹ יָכֹל אַף עַל פִּי שֶׁיָּשַׁב וְלֹא הֵבִיא?

תִּלְמֹד לוֹמַר "לוֹ".

[ט]

(ויקרא ד,לב) ["וְאִם כֶּבֶשׂ יָבִיא קָרְבָּנוֹ לְחַטָּאת,

נְקֵבָה תְמִימָה יְבִיאֶנָּה."]

"וְאִם כֶּבֶשׂ יָבִיא קָרְבָּנוֹ לְחַטָּאת",

רַבִּי שִׁמְעוֹן אוֹמֵר:

כְּבָשִׂים קוֹדְמִים לָעִזִּים בְּכָל מָקוֹם.

יָכֹל מִפְּנֵי שֶׁהֵן מֻבְחָרִים מֵהֶם?

תִּלְמֹד לוֹמַר "וְאִם כֶּבֶשׂ יָבִיא קָרְבָּנוֹ לְחַטָּאת",

מְלַמֵּד שֶׁשְּׁנֵיהֶם שְׁקוּלִים.

[י]

תּוֹרִין קוֹדְמִין לִבְנֵי יוֹנָה בְּכָל מָקוֹם.

יָכֹל מִפְּנֵי שֶׁהֵן מֻבְחָרִים מֵהֶם?

תִּלְמֹד לוֹמַר (ויקרא יב,ו) "וּבֶן יוֹנָה אוֹ תֹר לְחַטָּאת",

מְלַמֵּד שֶׁשְּׁנֵיהֶם שְׁקוּלִים.

הָאָב קוֹדֵם לָאֵם בְּכָל מָקוֹם.

יָכֹל שֶׁכְּבוֹד הָאָב עוֹדֵף עַל כְּבוֹד הָאֵם?

תִּלְמֹד לוֹמַר (ויקרא יט,ג) "אִישׁ אִמּוֹ וְאָבִיו תִּירָאוּ",

מְלַמֵּד שֶׁשְּׁנֵיהֶם שְׁקוּלִים.

אֲבָל אָמְרוּ חֲכָמִים:

הָאָב קוֹדֵם לָאֵם בְּכָל מָקוֹם,

מִפְּנֵי שֶׁהוּא וְאִמּוֹ חַיָּבִים בִּכְבוֹד אָבִיו.

סִפְרָא. דִּבּוּרָא דְחוֹבָה. פֶּרֶק יא

[א]

מַה תַּלְמוּד (לוֹמַר) "יָבִיא", 'יָבִיא'?

מְנַיִן אַתָּה אוֹמֵר, הַמַּפְרִישׁ חַטָּאתוֹ וְאָבָדָה,

וְהִפְרִישׁ אַחֶרֶת תַּחְתֶּיהָ,

וְאַחַר כָּךְ נִמְצַאת רִאשׁוֹנָה,

וַהֲרֵי שְׁתֵּיהֶן עוֹמְדוֹת,

מְנַיִן שֶׁיָּבִיא אֵי זוֹ מֵהֶן שֶׁיִּרְצֶה?

תִּלְמֹד לוֹמַר "יָבִיא", 'יָבִיא'.

יָכֹל יָבִיא שְׁתֵּיהֶן?

תִּלְמֹד לוֹמַר "יְבִיאֶנָּה",

אַחַת הוּא מֵבִיא, אֵינוּ מֵבִיא שְׁתַּיִם.

[ב]

יָכֹל לֹא יָבִיא שְׁתֵּיהֶן עַל שְׁנֵי חֲטָאִים,

אֲבָל יָבִיא שְׁתֵּיהֶן עַל חֵטְא אֶחָד?

תִּלְמֹד לוֹמַר "יְבִיאֶנָּה",

אַחַת הוּא מֵבִיא, אֵינוּ מֵבִיא שְׁתַּיִם.

[ג]

(ויקרא ד,לג) ["וְסָמַךְ אֶת יָדוֹ עַל רֹאשׁ הַחַטָּאת,

וְשָׁחַט אֹתָהּ לְחַטָּאת בִּמְקוֹם אֲשֶׁר יִשְׁחַט אֶת הָעֹלָה."]

"וְסָמַךְ יָדוֹ עַל רֹאשׁ הַחַטָּאת",

לְרַבּוֹת חַטַּאת נָזִיר, וְחַטַּאת מְצֹרָע,

וְחַטַּאת מְטַמֵּא מִקְדָּשׁ לִסְמִיכָה.

"וְשָׁחַט אֹתָהּ לְחַטָּאת",

שֶׁתְּהֵא שְׁחִיטָתָהּ לְשֵׁם חַטָּאת.

(ויקרא ד,לד) ["וְלָקַח הַכֹּהֵן מִדַּם הַחַטָּאת בְּאֶצְבָּעוֹ,

וְנָתַן עַל קַרְנֹת מִזְבַּח הָעֹלָה,

וְאֶת כָּל דָּמָהּ יִשְׁפֹּךְ אֶל יְסוֹד הַמִּזְבֵּחַ."]

"וְלָקַח הַכֹּהֵן מִדַּם הַחַטָּאת",

שֶׁיְּהֵא קִבּוּל דָּמָהּ לְשֵׁם חַטָּאת.

(ויקרא ה,ו) "וְכִפֶּר עָלָיו הַכֹּהֵן מֵחַטָּאתוֹ",

שֶׁתְּהֵא כַּפָּרָה לְשֵׁם חַטָּאת.

מִכָּן אָמְרוּ:

שָׁחַט שֶׁלֹּא לִשְׁמָהּ, קִבֵּל שֶׁלֹּא לִשְׁמָהּ,

הִלֵּךְ שֶׁלֹּא לִשְׁמָהּ, זָרַק שֶׁלֹּא לִשְׁמָהּ, פָּסוּל.

[ד]

(ויקרא ד,לה) ["וְאֶת כָּל חֶלְבָּהּ יָסִיר,

כַּאֲשֶׁר יוּסַר חֵלֶב הַכֶּשֶׂב מִזֶּבַח הַשְּׁלָמִים,

וְהִקְטִיר הַכֹּהֵן אֹתָם הַמִּזְבֵּחָה עַל אִשֵּׁי יי,

וְכִפֶּר עָלָיו הַכֹּהֵן עַל חַטָּאתוֹ אֲשֶׁר חָטָא,

וְנִסְלַח לוֹ."]

"וְאֶת כָּל חֶלְבָּהּ יָסִיר,

כַּאֲשֶׁר יוּסַר חֵלֶב הַכֶּשֶׂב מִזֶּבַח הַשְּׁלָמִים",

מַה פֵּרֵשׁ בְּכֶשֶׂב זֶבַח הַשְּׁלָמִים,

חֵלֶב תּוֹתָב וּקְרוּם נִקְלַף וּשְׁתֵּי כְלָיוֹת וְיוֹתֶרֶת וְאַלְיָה,

אַף כָּן חֵלֶב תּוֹתָב וּקְרוּם נִקְלַף וּשְׁתֵּי כְלָיוֹת וְיוֹתֶרֶת וְאַלְיָה.

[ה]

"וְכִפֶּר עָלָיו", "וְכִפֵּר עָלָיו", "וְכִפֵּר עָלָיו" מַה תַּלְמוּד?

מִפְּנֵי הַדִּין,

שֶׁיָּכֹל נֶאֶמְרוּ דָּמִים לְמַטָּן וְנֶאֶמְרוּ דָּמִים לְמַעְלָן,

מַה דָּמִים הָאֲמוּרִים לְמַטָּן,

אִם נְתָנָן מַתָּנָה אַחַת, כִּפֵּר,

אַף דָּמִים אֲמוּרִים לְמַעְלָן,

אִם נְתָנָן מַתָּנָה אַחַת, כִּפֵּר.

[ו]

הוֹלְכָה לָךְ לַדֶּרֶךְ הַזּוֹ:

נֶאֶמְרוּ דָּמִים בִּפְנִים וְנֶאֶמְרוּ דָּמִים בַּחוּץ;

מַה דָּמִים אֲמוּרִים בִּפְנִים,

אִם חִסֵּר אַחַת מִן הַמַּתָּנוֹת, לֹא כִפֵּר,

אַף דָּמִים אֲמוּרִים בַּחוּץ,

אִם חִסֵּר אַחַת מִן הַמַּתָּנוֹת לֹא כִפֵּר.

[ז]

נִרְאֶה לְמִי דָמָה:

דָּנִים דָּמִים שֶׁבַּחוּץ מִדָּמִים שֶׁבַּחוּץ,

וְאַל יוֹכִיחוּ הַפְּנִימִיִּים, שֶׁהֵן בִּפְנִים.

הוֹלְכָה לָךְ לַדֶּרֶךְ הַזּוֹ:

דָּנִים דַּם חַטָּאת עַל הַקְּרָנוֹת מִדַּם חַטָּאת עַל הַקְּרָנוֹת,

אַל יוֹכִיחוּ תַחְתּוֹנִים, שֶׁאֵינָן דַּם חַטָּאת עַל הַקְּרָנוֹת!

תִּלְמֹד לוֹמַר "וְכִפֶּר עָלָיו",

אַף עַל פִּי שֶׁלֹּא נָתַן אֶלָּא שָׁלֹשׁ,

"וְכִפֶּר עָלָיו", אַף עַל פִּי שֶׁלֹּא נָתַן אֶלָּא שְׁתַּיִם,

"וְכִפֶּר עָלָיו", אַף עַל פִּי שֶׁלֹּא נָתַן אֶלָּא אַחַת.

סִפְרָא. דִּבּוּרָא דְחוֹבָה. פָּרָשָׁה ח

[א]

(ויקרא ה,א) ["וְנֶפֶשׁ כִּי תֶחֱטָא וְשָׁמְעָה קוֹל אָלָה,

וְהוּא עֵד אוֹ רָאָה אוֹ יָדָע,

אִם לוֹא יַגִּיד, וְנָשָׂא עֲו‍ֹנוֹ."]

אֵלּוּ אוֹמֵר "וְשָׁמְעָה",

יָכֹל הָאוֹמֵר לַחֲבֵרוֹ "נֵלֵךְ וְנַעֲבֹד עֲבוֹדָה זָרָה" יְהֵא חַיָּב?

הִין, אִם הָאוֹמֵר אֵינוּ חַיָּב, הַשּׁוֹמֵעַ חַיָּב,

זֶה יוֹכִיחַ שֶׁהָאוֹמֵר אֵינוּ חַיָּב וְהַשּׁוֹמֵעַ חַיָּב.

 [ב]

אַף אַתָּה אַל תִּתְמַהּ עַל הָאוֹמֵר לַחֲבֵרוֹ:

"נֵלֵךְ נַעֲבֹד עֲבוֹדָה זָרָה",

שֶׁאַף עַל פִּי שֶׁהָאוֹמֵר אֵינוּ חַיָּב, הַשּׁוֹמֵעַ חַיָּב!

תִּלְמֹד לוֹמַר "וְשָׁמְעָה... אָלָה", וְאֵין אָלָה אֶלָּא שְׁבוּעָה.

וְכֵן הוּא אוֹמֵר:

(במדבר ה,כא) "וְהִשְׁבִּיעַ הַכֹּהֵן אֶת הָאִשָּׁה בִּשְׁבֻעַת הָאָלָה",

אֵין לִי אֶלָּא שְׁבוּעָה שֶׁיֵּשׁ עִמָּהּ אָלָה,

וּמְנַיִן לַעֲשׁוֹת שְׁבוּעָה שֶׁאֵין עִמָּהּ אָלָה

כִשְׁבוּעָה שֶׁיֵּשׁ עִמָּהּ אָלָה?

תִּלְמֹד לוֹמַר "וְשָׁמְעָה... אָלָה", "וְשָׁמְעָה קוֹל",

לַעֲשׁוֹת שְׁבוּעָה שֶׁאֵין עִמָּהּ אָלָה כִשְׁבוּעָה שֶׁיֵּשׁ עִמָּהּ אָלָה.

[ג]

רַבִּי עֲקִיבָה אוֹמֵר:

אֵין לִי אֶלָּא מִפִּי עַצְמוֹ מֵזִיד;

מְנַיִן מִפִּי עַצְמוֹ שׁוֹגֵג,

מִפִּי אֲחֵרִים מֵזִיד,

מִפִּי אֲחֵרִים שׁוֹגֵג?

תִּלְמֹד לוֹמַר "וְהוּא עֵד אוֹ רָאָה אוֹ יָדָע,

אִם לוֹא יַגִּיד וְנָשָׂא עֲו‍ֹנוֹ", לְרַבּוֹת אֶת כֻּלָּן.

[ד]

שָׁלַח לָהֶן בְּיַד בְּנוֹ, בְּיַד עַבְדּוֹ, בְּיַד שְׁלוּחוֹ,

אוֹ שֶׁאָמַר לָהֶן הַנִּתְבָּע:

"מַשְׁבִּיעַ אֲנִי עֲלֵיכֶם, אִם יוֹדְעִים אַתֶּם לוֹ עֵדוּת,

שֶׁתָּבוֹאוּ וּתְעִידוּהוּ!"

יָכֹל יְהוּ חַיָּבִין?

תִּלְמֹד לוֹמַר "וְשָׁמְעָה קוֹל אָלָה וְהוּא עֵד",

עַד שֶׁיִּשְׁמְעוּ מִפִּי הַתּוֹבֵעַ.

[ה]

אָמַר לִשְׁנַיִם:

"מַשְׁבִּיעַ אֲנִי עֲלֵיכֶם, אִישׁ פְּלוֹנִי וּפְלוֹנִי,

אִם יוֹדְעִים אַתֶּם לִי עֵדוּת, שֶׁתָּבוֹאוּ וּתְעִידוּנִי!"

וְהֵן שֶׁיּוֹדְעִין לוֹ עֵדוּת עֵד מִפִּי עֵד,

אוֹ שֶׁהָיָה אֶחָד מֵהֶן קָרוֹב אוֹ פָּסוּל,

יָכֹל יְהוּ חַיָּבִין?

תִּלְמֹד לוֹמַר "וְשָׁמְעָה קוֹל אָלָה וְהוּא עֵד",

בִּזְמַן שֶׁהֵן כְּשֵׁרִין לָעֵדוּת,

לֹא בִזְמַן שֶׁהֵן פְּסוּלִין מִן הָעֵדוּת.

[ו]

עָמַד בְּבַיִת הַכְּנֶסֶת וְאָמַר:

"מַשְׁבִּיעַ אֲנִי עֲלֵיכֶם,

אִם יוֹדְעִים אַתֶּם לִי עֵדוּת, שֶׁתָּבוֹאוּ וּתְעִידוּנִי!"

יָכֹל יְהוּ חַיָּבִין?

תִּלְמֹד לוֹמַר "וְשָׁמְעָה קוֹל אָלָה וְהוּא עֵד",

עַד שֶׁיְּהֵא מִתְכַּוֵּן לָהֶם.

[ז]

"מַשְׁבִּיעַ אֲנִי עֲלֵיכֶם,

כְּשֶׁתֵּדְעוּן לִי עֵדוּת, שֶׁתָּבוֹאוּ וּתְעִידוּנִי!"

יָכֹל יְהוּ חַיָּבִין?

תִּלְמֹד לוֹמַר "וְשָׁמְעָה קוֹל אָלָה וְהוּא עֵד",

בִּזְמַן שֶׁקָּדְמָה עֵדוּת לִשְׁבוּעָה,

לֹא בִּזְמַן שֶׁקָּדְמָה שְׁבוּעָה לְעֵדוּת.

[ח]

וּמְנַיִן שֶׁאֵינוּ מְדַבֵּר אֶלָּא בִתְבִיעַת מָמוֹן?

אָמַר רַבִּי אֱלִיעֶזֶר:

נֶאֶמְרוּ כָּן אֲוָיִים, וְנֶאֶמְרוּ אֲוָיִים[[13]](#footnote-13) בַּפִּקָּדוֹן[[14]](#footnote-14); (ויקרא ה,כא)

מָה אֲוָיִים אֲמוּרִים בַּפִּקָּדוֹן,

אֵינוּ מְדַבֵּר אֶלָּא בִתְבִיעַת מָמוֹן,

אַף אֲוָיִים אֲמוּרִים כָּן,

לֹא יְדַבֵּר אֶלָּא בִתְבִיעַת מָמוֹן!

אֲוָיֵי רוֹצֵחַ[[15]](#footnote-15) יוֹכִיחוּ, (במדבר לה,כ-כא)

שֶׁהֵן אֲוָיִים וְאֵינוּ מְדַבֵּר בִּתְבִיעַת מָמוֹן.

[ט]

דָּנִים אֲוָיִים שֶׁיֵּשׁ עִמָּהֶם שְׁבוּעָה

מֵאֲוָיִים שֶׁיֵּשׁ עִמָּהֶם שְׁבוּעָה.

אַל יוֹכִיחוּ אֲוָיֵי רוֹצֵחַ, שֶׁאֵין עִמָּהֶן שְׁבוּעָה.

אֲוָיֵי סוֹטָה יוֹכִיחוּ,

שֶׁהֵן אֲוָיִים וְאֵינוּ מְדַבֵּר בִּתְבִיעַת מָמוֹן.

[י]

דָּנִים אֲוָיִים שֶׁיֵּשׁ עִמָּהֶם שְׁבוּעָה וְאֵין עִמָּהֶם כֹּהֵן

מֵאֲוָיִים שֶׁיֵּשׁ עִמָּהֶם שְׁבוּעָה וְאֵין עִמָּהֶם כֹּהֵן.

אַל יוֹכִיחוּ אֲוָיֵי רוֹצֵחַ, שֶׁאֵין עִמָּהֶם שְׁבוּעָה.

אַל יוֹכִיחוּ אֲוָיֵי סוֹטָה,

שֶׁאַף עַל פִּי שֶׁיֵּשׁ עִמָּהֶם שְׁבוּעָה, יֵשׁ עִמָּהֶם כֹּהֵן.

סִפְרָא. דִּבּוּרָא דְחוֹבָה. פֶּרֶק יא

[א]

רַבִּי יוֹסֵה הַגָּלִילִי אוֹמֵר:

"וְהוּא עֵד אוֹ רָאָה אוֹ יָדָע אִם לוֹא יַגִּיד וְנָשָׂא עֲו‍ֹנוֹ",

לֹא אָמַרְתִּי אֶלָּא בְעֵדוּת שֶׁאֶפְשָׁר לָהּ לְהִתְקַיֵּם

בִּידִיעָה[[16]](#footnote-16) שֶׁלֹּא בִרְאִיָּה[[17]](#footnote-17), בִּרְאִיָּה שֶׁלֹּא בִידִיעָה,

וְאֵי זוֹ זוֹ? זוֹ תְבִיעַת מָמוֹן.

רַבִּי עֲקִיבָה אוֹמֵר:

(ויקרא ה,ד) "מֵאֵלֶּה", יֵשׁ מֵאֵלֶּה חַיָּב, וְיֵשׁ מֵאֵלֶּה פָּטוּר.

[ב]

בְּדָבָר שֶׁהוּא שֶׁלְּמָמוֹן, חַיָּב,

וּבְדָבָר שֶׁאֵינוּ שֶׁלְּמָמוֹן, פָּטוּר.

רַבִּי שִׁמְעוֹן אוֹמֵר:

חִיֵּב כָּן וְחִיֵּב בְּפִקָּדוֹן:

מַה פִּקָּדוֹן, אֵינוּ מְדַבֵּר אֶלָּא בִתְבִיעַת מָמוֹן,

אַף כָּן לֹא יְדַבֵּר אֶלָּא בִתְבִיעַת מָמוֹן.

[ג]

קוֹל וָחֹמֶר:

וּמָה, אִם הַפִּקָּדוֹן, שֶׁעָשָׂה בוֹ נָשִׁים כַּאֲנָשִׁים,

קְרוֹבִין כִּרְחוֹקִין, פְּסוּלִין כִּכְשֵׁרִין,

וְחִיֵּב עַל כָּל אַחַת וְאַחַת בִּפְנֵי בֵּית דִּין וְשֶׁלֹּא בִפְנֵי בֵּית דִּין,

וְאֵינוּ מְדַבֵּר אֶלָּא בִתְבִיעַת מָמוֹן,

כָּן, שֶׁלֹּא עָשָׂה בוֹ נָשִׁים כַּאֲנָשִׁים,

קְרוֹבִין כִּרְחוֹקִין, פְּסוּלִין כִּכְשֵׁרִין,

וְלֹא חִיֵּב אֶלָּא אַחַת בִּפְנֵי בֵּית דִּין,

אֵינוּ דִין שֶׁלֹּא יְדַבֵּר אֶלָּא בִתְבִיעַת מָמוֹן?

לֹא! אִם אָמַרְתָּ בְּפִקָּדוֹן,

שֶׁלֹּא עָשָׂה בוֹ אֶת הַמֻּשְׁבָּע כַּנִּשְׁבָּע וְאֶת הַמֵּזִיד כַּשּׁוֹגֵג,

תֹּאמַר כָּן,

שֶׁעָשָׂה בוֹ אֶת הַמֻּשְׁבָּע כַּנִּשְׁבָּע וְאֶת הַמֵּזִיד כַּשּׁוֹגֵג,

הוֹאִיל וְעָשָׂה בוֹ אֶת הַמֻּשְׁבָּע כַּנִּשְׁבָּע וְאֶת הַמֵּזִיד כַּשּׁוֹגֵג,

יְדַבֵּר בִּתְבִיעַת מָמוֹן וְשֶׁלֹּא בִתְבִיעַת מָמוֹן!

תִּלְמֹד לוֹמַר כָּן "נֶפֶשׁ כִּי תֶחֱטָא",

וּלְהַלָּן נֶאֱמַר (ויקרא ה,כא) "נֶפֶשׁ כִּי תֶחֱטָא";

מַה "נֶּפֶשׁ כִּי תֶחֱטָא" אָמוּר לְהַלָּן,

אֵינוּ מְדַבֵּר אֶלָּא בִתְבִיעַת מָמוֹן,

אַף "נֶפֶשׁ כִּי תֶחֱטָא" אָמוּר כָּן

לֹא יְדַבֵּר אֶלָּא בִתְבִיעַת מָמוֹן.

[ד]

"מַשְׁבִּיעַ אֲנִי עֲלֵיכֶם, אִם לֹא תָּבֹאוּ וּתְעִידוּנִי

שֶׁאָמַר אִישׁ פְּלוֹנִי לִתֵּן לִי מָאתַיִם זוּז וְלֹא נָתַן",

הֲרֵי זוֹ תְבִיעַת מָמוֹן,

יָכֹל יְהוּ חַיָּבִין?

תִּלְמֹד לוֹמַר "נֶפֶשׁ כִּי תֶחֱטָא", "נֶפֶשׁ כִּי תֶחֱטָא",

לִגְזֵרָה שָׁוָה:

מַה "נֶּפֶשׁ כִּי תֶחֱטָא" אָמוּר לְהַלָּן,

תּוֹבֵעַ מָמוֹן וְיֵשׁ לוֹ,

אַף "נֶפֶשׁ כִּי תֶחֱטָא" אָמוּר כָּן

תּוֹבֵעַ מָמוֹן וְיֵשׁ לוֹ.

[ה]

הִשְׁבִּיעַ עֲלֵיהֶם חֲמִשָּׁה פְעָמִים חוּץ לְבֵית דִּין,

וּבָאוּ לְבֵית דִּין וְהוֹדוּ,

יָכֹל יְהוּ חַיָּבִין?

תִּלְמֹד לוֹמַר "וְהוּא עֵד אוֹ רָאָה אוֹ יָדָע אִם לוֹא יַגִּיד וְנָשָׂא עֲו‍ֹנוֹ",

לֹא אָמַרְתִּי אֶלָּא בִּמְקוֹם שֶׁאֵינוּ מַגִּיד שֶׁיִּתְחַיֵּב זֶה בְּמָמוֹנוֹ,

וְאֵי זֶה זֶה? זֶה בֵּית דִּין.

[ו]

מִכָּן אָמְרוּ:

הִשְׁבִּיעָן בַּחוּץ וְכָפָרוּ,

וּבָאוּ לְבֵית דִּין וְהוֹדוּ, פְּטוּרִין;

בַּחוּץ וְהוֹדוּ,

וּבָאוּ לְבֵית דִּין וְכָפָרוּ, חַיָּבִין.

הִשְׁבִּיעַ עֲלֵיהֶם חֲמִשָּׁה פְעָמִים בִּפְנֵי בֵית דִּין וְכָפָרוּ,

אֵינָן חַיָּבִין אֶלָּא אַחַת.

אָמַר רַבִּי שִׁמְעוֹן:

מָה הַטַּעַם?

מִפְּנֵי שֶׁאֵינָן יְכֹלִין לַחְזֹר וּלְהוֹדוֹת[[18]](#footnote-18).

[ז]

כָּפְרוּ שְׁנֵיהֶם כְּאַחַת, שְׁנֵיהֶם חַיָּבִין;

זֶה אַחַר זֶה, הָרִאשׁוֹן חַיָּב.

כָּפַר אֶחָד וְהוֹדָה אֶחָד, הַכּוֹפֵר חַיָּב.

הָיוּ שְׁנֵי כִתֵּי עֵדִים,

כָּפְרָה הָרִאשׁוֹנָה, וְאַחַר כָּךְ כָּפְרָה הַשְּׁנִיָּה,

שְׁתֵּיהֶם חַיָּבוֹת,

מִפְּנֵי שֶׁהָעֵדוּת יְכוֹלָה לְהִתְקַיֵּם בִּשְׁתֵּיהֶן.

סִפְרָא. דִּבּוּרָא דְחוֹבָה. פֶּרֶק יב

[א]

(ויקרא ה,ב) ["אוֹ נֶפֶשׁ אֲשֶׁר תִּגַּע בְּכָל דָּבָר טָמֵא,

אוֹ בְנִבְלַת חַיָּה טְמֵאָה, אוֹ בְּנִבְלַת בְּהֵמָה טְמֵאָה,

אוֹ בְּנִבְלַת שֶׁרֶץ טָמֵא,

וְנֶעְלַם מִמֶּנּוּ, וְהוּא טָמֵא, וְאָשֵׁם."]

"אוֹ נֶפֶשׁ אֲשֶׁר תִּגַּע בְּכָל דָּבָר טָמֵא",

זְקֵנִים הָרִאשׁוֹנִים הָיוּ אוֹמְרִין:

יָכֹל אִם נֶגַע אָדָם בְּמַגָּע טְמָאוֹת, יְהֵא חַיָּב?

תִּלְמֹד לוֹמַר "בְנִבְלַת חָיָה", "בְּנִבְלַת בְּהֵמָה", "בְּנִבְלַת שֶׁרֶץ".

מָה אֵלּוּ מְיֻחָדִין, שֶׁהֵן אָבוֹת הַטֻּמְאָה,

יָצָא דָּבָר שֶׁאֵינוּ אַב הַטֻּמְאָה.

[ב]

רַבִּי עֲקִיבָה אוֹמֵר:

יָכֹל אֲפִלּוּ נֶגַע בָּאֳכָלִים וּבְמַשְׁקִים וּבִכְלֵי חֶרֶשׂ, יְהֵא חַיָּב?

תִּלְמֹד לוֹמַר "בְּהֵמָה",

מַה בְּהֵמָה מְיֻחֶדֶת, שֶׁהִיא אַב הַטֻּמְאָה,

יָצְאוּ אֵלּוּ שֶׁאֵינָן אָבוֹת הַטֻּמְאָה.

[ג]

אוֹ דָּבָר שֶׁאַתְּ לְמֵדוֹ בְּדֶרֶךְ אֶחָד,

אַתְּ לְמֵדוֹ בְּכָל הַדְּרָכִים שֶׁיֵּשׁ בּוֹ.

מַה בְּהֵמָה טְמֵאָה מְיֻחֶדֶת,

שֶׁחָלַק מַגָּעָהּ מִמַּשָּׂאָהּ,

וַעֲשָׂאָהּ אַב הַטֻּמְאָה לְטַמֵּא אָדָם,

אַף אֵינִי מְרַבֶּה אֶלָּא אֶת כַּיּוֹצֵא בָּהּ.

אֶת מָה אֲנִי מְרַבֶּה?

אֶת מֵעוּט מֵי חַטָּאת[[19]](#footnote-19) וְהַמֶּרְכָּב,

שֶׁחָלַק מַגָּעָן מִמַּשָּׂאָן,

וַעֲשָׂאָן אַב הַטֻּמְאָה לְטַמֵּא אָדָם וּלְטַמֵּא בְגָדִים.

כְּשֶׁהוּא אוֹמֵר "בְּכָל דָּבָר טָמֵא",

לְרַבּוֹת אֶת רֹב מֵי חַטָּאת[[20]](#footnote-20) וְהַמִּשְׁכָּב,

שֶׁשָּׁוָה מַגָּעָן לְמַשָּׂאָן,

וַעֲשָׂאָן אַב הַטֻּמְאָה לְטַמֵּא אָדָם וּלְטַמֵּא בְגָדִים.

כְּשֶׁהוּא אוֹמֵר "בְּכָל... טָמֵא",

לְרַבּוֹת הַשּׂוֹרֵף פָּרָה[[21]](#footnote-21) וּפָרִים[[22]](#footnote-22) וְהַמְשַׁלֵּחַ אֶת הַשָּׁעִיר,

שֶׁהֵן מְטַמִּין בְּגָדִים.

כְּשֶׁהוּא אוֹמֵר "בְּכָל דָּבָר טָמֵא",

לְרַבּוֹת הַסְּכָכוֹת[[23]](#footnote-23) וְהַפְּרָעוֹת[[24]](#footnote-24) וְהַקֶּרִי.

דִּבְרֵי רַבִּי יְהוּדָה.

[ד]

"בְּנִבְלַת חַיָּה" מַה תַּלְמוּד (לוֹמַר) "טְמֵאָה"?

שֶׁיָּכֹל אֵין לִי אֶלָּא כֻּלָּהּ, כַּזַּיִת מִמֶּנָּה מְנַיִן?

תִּלְמֹד לוֹמַר "טְמֵאָה".

[ה]

"בְּנִבְלַת בְּהֵמָה", מַה תַּלְמוּד (לוֹמַר) "טְמֵאָה"?

שֶׁיָּכֹל אֵין לִי אֶלָּא נְבֵלָה עַצְמָהּ,

קַרְנָהּ, שְׂעָרָהּ, חִבּוּרָהּ[[25]](#footnote-25) מְנַיִן?

תִּלְמֹד לוֹמַר "טְמֵאָה".

[ו]

"בְּנִבְלַת שֶׁרֶץ", מַה תַּלְמוּד (לוֹמַר) "טָמֵא"?

שֶׁיָּכֹל אֵין לִי אֶלָּא בְשָׂרוֹ, דָּמוֹ, צֵרוּפוֹ[[26]](#footnote-26), עֵרוּבוֹ מְנַיִן?

תִּלְמֹד לוֹמַר "טָמֵא".

[ז]

"וְנֶעְלַם מִמֶּנּוּ", וְנֶעֶלְמָה מִמֶּנּוּ טֻמְאָה.

אוֹ יָכֹל וְנֶעְלַם מִמֶּנּוּ מִקְדָּשׁ?

תִּלְמֹד לוֹמַר "וְנֶעְלַם מִמֶּנּוּ וְהוּא טָמֵא",

עַל הֶעְלֵם טֻמְאָה הוּא חַיָּב,

אֵינוּ חַיָּב עַל הֶעְלֵם הַמִּקְדָּשׁ.

דִּבְרֵי רַבִּי עֲקִיבָה.

רַבִּי אֱלִיעֶזֶר אוֹמֵר:

'הַשֶּׁרֶץ וְנֶעְלַם מִמֶּנּוּ',

עַל הֶעְלֵם הַשֶּׁרֶץ הוּא חַיָּב,

אֵינוּ חַיָּב עַל הֶעְלֵם הַמִּקְדָּשׁ.

רַבִּי יִשְׁמָעֵאל אוֹמֵר:

"וְנֶעְלַם מִמֶּנּוּ", (ויקרא ה,ג) "וְנֶעְלַם מִמֶּנּוּ", שְׁנֵי פְעָמִים,

לְחַיֵּב עַל הֶעְלֵם טֻמְאָה וְעַל הֶעְלֵם מִקְדָּשׁ.

[ח]

(ויקרא ה,ג) ["אוֹ כִי יִגַּע בְּטֻמְאַת אָדָם,

לְכֹל טֻמְאָתוֹ אֲשֶׁר יִטְמָא בָּהּ,

וְנֶעְלַם מִמֶּנּוּ, וְהוּא יָדַע, וְאָשֵׁם."]

"אוֹ כִי יִגַּע בְּטֻמְאַת אָדָם",

"אָדָם", זֶה הַמֵּת,

"בְּטֻמְאַת אָדָם", זֶה טְמֵא מֵת,

"טֻמְאָתוֹ", לְרַבּוֹת זָבִים וְזָבוֹת נִדּוֹת וְיוֹלְדוֹת,

אֵין לִי אֶלָּא יְמֵי חָמְרָן, יְמֵי קוֹלָן מְנַיִן?

תִּלְמֹד לוֹמַר "לְכָל טֻמְאָתוֹ אֲשֶׁר יִטְמָא",

לְרַבּוֹת בּוֹעֵל נִדָּה.

"בָּהּ", לְרַבּוֹת הַבּוֹלֵעַ נִבְלַת הָעוֹף הַטָּהוֹר.

 [ט]

אִם נֶאֶמְרוּ הַקַּלּוֹת, לָמָּה נֶאֱמַרו הַחֲמוּרוֹת?

שֶׁאִלּוּ נֶאֶמְרוּ הַקַּלּוֹת וְלֹא נֶאֶמְרוּ הַחֲמוּרוֹת,

הָיִיתִי אוֹמֵר, עַל הַקַּלּוֹת בְּעוֹלֶה וְיוֹרֵד,

וְעַל הַחֲמוּרוֹת בִּקְבוּעָה!

צָרַךְ לוֹמַר הַחֲמוּרוֹת.

אוֹ אִלּוּ נֶאֶמְרוּ הַחֲמוּרוֹת וְלֹא נֶאֶמְרוּ הַקַּלּוֹת,

הָיִיתִי אוֹמֵר, עַל הַחֲמוּרוֹת יְהֵא חַיָּב,

וְעַל הַקַּלּוֹת יְהֵא פָטוּר!

צָרַךְ לוֹמַר הַקַּלּוֹת וְצָרַךְ לוֹמַר הַחֲמוּרוֹת.

[י]

וּמְנַיִן שֶׁאֵינוּ מְדַבֵּר אֶלָּא בְּטֻמְאַת מִקְדָּשׁ וְקָדָשָׁיו?

הִזְהִיר וְעָנַשׁ עַל יְדֵי טֻמְאָה, וְחִיֵּב קָרְבָּן עַל טֻמְאָה;

מָה עֹנֶשׁ וְאַזְהָרָה אֲמוּרִין לְהַלָּן,

עַל יְדֵי טֻמְאָה בְּטֻמְאַת מִקְדָּשׁ וְקָדָשָׁיו,

אַף קָרְבָּן שֶׁחִיֵּב כָּן,

עַל יְדֵי טֻמְאָה בְּטֻמְאַת מִקְדָּשׁ וְקָדָשָׁיו.

[יא]

וּמְנַיִן שֶׁאֵינוּ חַיָּב

עַד שֶׁיְּהֵא בָּהּ יְדִיעָה בַּתְּחִלָּה וִידִיעָה בַסּוֹף?

תִּלְמֹד לוֹמַר (ויקרא ה,ב) "וְנֶעְלַם מִמֶּנּוּ", "וְנֶעְלַם מִמֶּנּוּ", שְׁנֵי פְעָמִין.

דִּבְרֵי רַבִּי עֲקִיבָה.

רַבִּי אוֹמֵר:

"וְנֶעְלַם מִמֶּנּוּ", מִכְּלַל יְדִיעָה;

"וְהוּא יָדַע", הֲרֵי שְׁתֵּי יְדִיעוֹת.

סִפְרָא. דִּבּוּרָא דְחוֹבָה. פָּרָשָׁה ט

[א]

(ויקרא ה,ד) ["אוֹ נֶפֶשׁ כִּי תִשָּׁבַע,

לְבַטֵּא בִשְׂפָתַיִם לְהָרַע אוֹ לְהֵיטִיב,

לְכֹל אֲשֶׁר יְבַטֵּא הָאָדָם בִּשְׁבֻעָה,

וְנֶעְלַם מִמֶּנּוּ, וְהוּא יָדַע, וְאָשֵׁם לְאַחַת מֵאֵלֶּה."]

יָכֹל הַנּוֹדֵר בַּנָּזִיר וּבַקָּרְבָּן יְהֵא מֵבִיא קָרְבָּן זֶה?

תִּלְמֹד לוֹמַר "כִּי תִּשָּׁבַע",

עַל הַשְּׁבוּעָה הוּא חַיָּב, לֹא שֶׁנָּדַר בַּנָּזִיר וּבַקָּרְבָּן.

[ב]

יָכֹל הַמְהַרְהֵר בַּלֵּב יְהֵא חַיָּב?

תִּלְמֹד לוֹמַר "בִשְׂפָתַיִם", לֹא בַלֵּב.

אוֹ יָכֹל שָׁנִי[[27]](#footnote-27) מוֹצִיא אֶת הַגּוֹמֵר בַּלֵּב[[28]](#footnote-28)?

תִּלְמֹד לוֹמַר "לְבַטֵּא".

[ג]

יָכֹל הַנִּשְׁבָּע לְהָרַע לַאֲחֵרִים יְהֵא חַיָּב?

תִּלְמֹד לוֹמַר "לְהָרַע אוֹ לְהֵיטִיב",

מַה הֲטָבָה רְשׁוּת, אַף הֲרָעָה רְשׁוּת,

יָצָא הַנִּשְׁבָּע לְהָרַע לַאֲחֵרִים.

[ד]

יָכֹל הַנִּשְׁבָּע לְהָרַע לְעַצְמוֹ יְהֵא פָטוּר?

תִּלְמֹד לוֹמַר "לְהָרַע אוֹ לְהֵיטִיב",

מַה הֲטָבָה רְשׁוּת, אַף הֲרָעָה רְשׁוּת,

אַף אֲנִי אָבִיא הַנִּשְׁבָּע לְהָרַע לְעַצְמוֹ שֶׁיְּהֵא חַיָּב.

[ה]

אוֹ יָכֹל שָׁנִי מוֹצִיא אֶת הַנִּשְׁבָּע לְהֵטִיב לַאֲחֵרִים?

כְּשֶׁהוּא אוֹמֵר "אוֹ לְהֵטִיב", אַף לַאֲחֵרִים.

[ו]

אוֹ יָכֹל הַנִּשְׁבָּע לַעֲבֹר עַל הַמִּצְוָה יְהֵא חַיָּב?

תִּלְמֹד לוֹמַר "לְהָרַע אוֹ לְהֵיטִיב",

מַה הֲטָבָה רְשׁוּת, אַף הֲרָעָה רְשׁוּת,

יָצָא הַנִּשְׁבָּע לַעֲבֹר עַל הַמִּצְוָה.

[ז]

אוֹצִיא אֶת הַנִּשְׁבָּע לַעֲבֹר עַל הַמִּצְוָה,

וְלֹא אוֹצִיא אֶת הַנִּשְׁבָּע לְקַיֵּם אֶת הַמִּצְוָה,

שֶׁהָיָה בַדִּין שֶׁיְּהֵא חַיָּב.

דִּבְרֵי רַבִּי יְהוּדָה בֶּן בְּתִירָה.

אָמַר רַבִּי יְהוּדָה בֶּן בְּתִירָה:

מָה, אִם הָרְשׁוּת, שֶׁאֵינוּ מֻשְׁבָּע עָלֶיהָ מֵהַר סִינַי,

הֲרֵי הוּא חַיָּב עָלֶיהָ,

מִצְוָה, שֶׁהוּא מֻשְׁבָּע עָלֶיהָ מֵהַר סִינַי,

אֵינוּ דִין שֶׁיְּהֵא חַיָּב עָלֶיהָ?

אָמְרוּ לוֹ:

לֹא! אִם אָמַרְתָּ בִּשְׁבוּעַת הָרְשׁוּת,

שֶׁכֵּן עָשָׂה בָהּ לָאו כַּהִין,

תֹּאמַר בִּשְׁבוּעַת מִצְוָה, שֶׁלֹּא עָשָׂה בָהּ לָאו כַּהִין!

[ח]

"לְהָרַע אוֹ לְהֵיטִיב",

אֵין לִי אֶלָּא דְּבָרִים שֶׁיֵּשׁ בָּהֶן הֲרָעָה וַהֲטָבָה;

דְּבָרִים שֶׁאֵין בָּהֶן הֲרָעָה וַהֲטָבָה מְנַיִן?

תִּלְמֹד לוֹמַר "לְבַטֵּא".

אֵין לִי אֶלָּא לַבָּא, לְשֶׁעָבַר מְנַיִן?

תִּלְמֹד לוֹמַר "לְכֹל אֲשֶׁר יְבַטֵּא".

דִּבְרֵי רַבִּי עֲקִיבָה.

רַבִּי יִשְׁמָעֵאל אוֹמֵר:

"לְהָרַע אוֹ לְהֵיטִיב", לַבָּא.

אָמַר לוֹ רַבִּי עֲקִיבָה:

אִם כֵּן, אֵין לִי אֶלָּא דְּבָרִים שֶׁיֵּשׁ בָּהֶן הֲרָעָה וַהֲטָבָה,

דְּבָרִים שֶׁאֵין בָּהֶן הֲרָעָה וַהֲטָבָה מְנַיִן?

אָמַר לוֹ:

מֵרִבּוּי הַכָּתוּב.

אָמַר לוֹ:

אִם רִבָּה הַכָּתוּב לְכָךְ, רִבָּה הַכָּתוּב לְכָךְ.

[ט]

"הָאָדָם בִּשְׁבֻעָה", פְּרָט לָאָנוּס.

"וְנֶעְלַם מִמֶּנּוּ", פְּרָט לַמֵּזִיד,

"וְנֶעְלַם מִמֶּנּוּ", וְנֶעֶלְמָה מִמֶּנּוּ שְׁבוּעָה.

אוֹ יָכֹל וְנֶעְלַם מִמֶּנּוּ הַחֵפֶץ?

תִּלְמֹד לוֹמַר "בִּשְׁבֻעָה וְנֶעְלַם מִמֶּנּוּ",

עַל הֶעְלֵם שְׁבוּעָה הוּא חַיָּב,

אֵינוּ חַיָּב עַל הֶעְלֵם הַחֵפֶץ.

סִפְרָא. דִּבּוּרָא דְחוֹבָה. פֶּרֶק יָד

[א]

וּמְנַיִן שֶׁהוּא חַיָּב עַל כָּל אַחַת וְאַחַת?

תִּלְמֹד לוֹמַר "לְאַחַת", לְחַיֵּב עַל כָּל אַחַת וְאַחַת.

[ב]

יָכֹל טֻמְאַת מִקְדָּשׁ וְקָדָשָׁיו, שֶׁהֵן בְּהִכָּרֵת,

חַיָּב עַל כָּל אַחַת וְאַחַת,

שְׁמִיעַת הַקּוֹל וּבִטּוּי שְׂפָתַיִם, שֶׁאֵינָן בְּהִכָּרֵת,

לֹא יְהֵא חַיָּב אֶלָּא אַחַת?

תִּלְמֹד לוֹמַר "לְאַחַת", לְחַיֵּב עַל כָּל אַחַת וְאַחַת.

[ג]

יָכֹל עַל כָּל טֻמְאַת מִקְדָּשׁ וְקָדָשָׁיו,

לֹא יְהֵא חַיָּב אֶלָּא אַחַת?

מְנַיִן עַל טֻמְאַת מִקְדָּשׁ בִּפְנֵי עַצְמוֹ,

וְעַל טֻמְאַת הַקֹּדֶשׁ בִּפְנֵי עַצְמוֹ, אֲפִלּוּ בְּהֶעְלֵם אֶחָד,

וּמְנַיִן שֶׁהוּא חַיָּב עַל כָּל אַחַת וְאַחַת?

תִּלְמֹד לוֹמַר "לְאַחַת", לְחַיֵּב עַל כָּל אַחַת וְאַחַת.

[ד]

יָכֹל עַל כָּל טֻמְאַת הַמִּקְדָּשׁ, לֹא יְהֵא חַיָּב אֶלָּא אַחַת?

תִּלְמֹד לוֹמַר "לְאַחַת", לְחַיֵּב עַל כָּל אַחַת וְאַחַת.

[ה]

כֵּיצַד?

נִטְמָא וְיָדַע, נֶעֶלְמָה מִמֶּנּוּ טֻמְאָה,

וְנִכְנַס לַמִּקְדָּשׁ וְיָצָא וְיָדַע,

מְנַיִן שֶׁהוּא חַיָּב עַל כָּל אַחַת וְאַחַת?

תִּלְמֹד לוֹמַר "לְאַחַת", לְחַיֵּב עַל כָּל אַחַת וְאַחַת.

יָכֹל עַל כָּל טֻמְאַת הַקֹּדֶשׁ לֹא יְהֵא חַיָּב אֶלָּא אַחַת?

תִּלְמֹד לוֹמַר "לְאַחַת", לְחַיֵּב עַל כָּל אַחַת וְאַחַת.

[ו]

נִטְמָא וְיָדַע, נֶעֶלְמָה מִמֶּנּוּ טֻמְאָה,

אָכַל אֶת הַקֹּדֶשׁ וְיָדַע,

נֶעֶלְמָה מִמֶּנּוּ טֻמְאָה,

אָכַל אֶת הַקֹּדֶשׁ וְיָדַע,

וּמְנַיִן שֶׁהוּא חַיָּב עַל כָּל אַחַת וְאַחַת?

תִּלְמֹד לוֹמַר "לְאַחַת", לְחַיֵּב עַל כָּל אַחַת וְאַחַת.

[ז]

יָכֹל טֻמְאַת מִקְדָּשׁ וְקָדָשָׁיו, שֶׁהֵן בְּהִכָּרֵת,

חַיָּב עַל כָּל אַחַת וְאַחַת,

שְׁמִיעַת הַקּוֹל וּבִטּוּי שְׂפָתַיִם, שֶׁאֵינָן בְּהִכָּרֵת,

לֹא יְהֵא חַיָּב אֶלָּא אַחַת?

תִּלְמֹד לוֹמַר "לְאַחַת", לְחַיֵּב עַל כָּל אַחַת וְאַחַת.

סִפְרָא. דִּבּוּרָא דְחוֹבָה. פֶּרֶק טו

[א]

כֵּיצַד?

הָיוּ חֲמִשָּׁה תוֹבְעִין אוֹתוֹ וְאוֹמְרִין לוֹ:

"בֹּא וַהֲעִידֵנוּ שֶׁיֵּשׁ לָנוּ בְּיַד פְּלוֹנִי

פִּקָּדוֹן וּתְשׂוּמֶת יָד, גָּזֵל וַאֲבֵדָה!

--שְׁבוּעָה שֶׁאֵינִי יוֹדֵעַ לָכֶם עֵדוּת,

שֶׁיֵּשׁ לָכֶם בְּיַד פְּלוֹנִי פִּקָּדוֹן וּתְשׂוּמֶת יָד, גָּזֵל וַאֲבֵדָה!"

וּמְנַיִן שֶׁהוּא חַיָּב עַל כָּל אַחַת וְאַחַת?

תִּלְמֹד לוֹמַר "לְאַחַת", לְחַיֵּב עַל כָּל אַחַת וְאַחַת.

[ב]

יָכֹל מִפְּנֵי שֶׁהֵן חֲמִשָּׁה,

וּמְנַיִן אֲפִלּוּ אָמַר לוֹ אָדָם אֶחָד:

"בֹּא וַהֲעִידֵנִי שֶׁיֵּשׁ לִי בְּיַד פְּלוֹנִי

פִּקָּדוֹן וּתְשׂוּמֶת יָד, גָּזֵל וַאֲבֵדָה!

--שְׁבוּעָה שֶׁאֵינִי יוֹדֵעַ לָךְ עֵדוּת,

שֶׁיֵּשׁ לָךְ בְּיַד פְּלוֹנִי פִּקָּדוֹן וּתְשׂוּמֶת יָד, גָּזֵל וַאֲבֵדָה!"

וּמְנַיִן שֶׁהוּא חַיָּב עַל כָּל אַחַת וְאַחַת?

תִּלְמֹד לוֹמַר "לְאַחַת", לְחַיֵּב עַל כָּל אַחַת וְאַחַת.

[ג]

יָכֹל מִפְּנֵי שֶׁהֵן מִינֵי תְבִיעוֹת?

וּמְנַיִן אֲפִלּוּ אָמַר לוֹ:

"בֹּא וַהֲעִידֵנִי שֶׁיֵּשׁ לִי בְּיַד פְּלוֹנִי חִטִּים וּשְׂעוֹרִים וְכֻסְּמִים!

--שְׁבוּעָה שֶׁאֵינִי יוֹדֵעַ לָךְ עֵדוּת,

שֶׁיֵּשׁ לָךְ בְּיַד פְּלוֹנִי חִטִּים וּשְׂעוֹרִים וְכֻסְּמִים!"

מְנַיִן שֶׁהוּא חַיָּב עַל כָּל אַחַת וְאַחַת?

תִּלְמֹד לוֹמַר "לְאַחַת", לְחַיֵּב עַל כָּל אַחַת וְאַחַת.

[ד]

יָכֹל מִפְּנֵי שֶׁהֵן מִינִים הַרְבֵּה?

מְנַיִן אֲפִלּוּ אָמַר לוֹ:

"בֹּא וַהֲעִידֵנִי שֶׁיֵּשׁ לִי בְּיַד פְּלוֹנִי

חִטִּים שֶׁהִפְקַדְתִּי אֶצְלוֹ אֶמֶשׁ שֶׁלְּפָנָיו וְשֶׁלְּפָנָיו!

--שְׁבוּעָה שֶׁאֵינִי יוֹדֵעַ לָךְ עֵדוּת שֶׁיֵּשׁ לָךְ בְּיַד פְּלוֹנִי

חִטִּים שֶׁהִפְקַדְתָּ אֶצְלוֹ אֶמֶשׁ שֶׁלְּפָנָיו וְשֶׁלְּפָנָיו!"

מְנַיִן שֶׁהוּא חַיָּב עַל כָּל אַחַת וְאַחַת?

תִּלְמֹד לוֹמַר "לְאַחַת", לְחַיֵּב עַל כָּל אַחַת וְאַחַת.

[ה]

יָכֹל שְׁמִיעַת הַקּוֹל, שֶׁעָשָׂה בָהּ אֶת הַמֵּזִיד כַּשּׁוֹגֵג,

חַיָּב עַל כָּל אַחַת וְאַחַת,

שְׁבוּעַת בִּטּוּי, שֶׁלֹּא עָשָׂה בָהּ אֶת הַמֵּזִיד כַּשּׁוֹגֵג,

לֹא יְהֵא חַיָּב אֶלָּא אַחַת?

תִּלְמֹד לוֹמַר "לְאַחַת", לְחַיֵּב עַל כָּל אַחַת וְאַחַת.

[ו]

כֵּיצַד?

"שְׁבוּעָה שֶׁלֹּא אוֹכַל פַּת חִטִּים, פַּת שְׂעוֹרִים, פַּת כֻּסְּמִין!"

וְאָכַל,

מְנַיִן שֶׁהוּא חַיָּב עַל כָּל אַחַת וְאַחַת?

תִּלְמֹד לוֹמַר "לְאַחַת", לְחַיֵּב עַל כָּל אַחַת וְאַחַת.

[ז]

"שְׁבוּעָה שֶׁלֹּא אֶשְׁתֶּה יַיִן וְשֶׁמֶן וּדְבָשׁ!"

וְשָׁתָה,

וּמְנַיִן שֶׁהוּא חַיָּב עַל כָּל אַחַת וְאַחַת?

תִּלְמֹד לוֹמַר "לְאַחַת", לְחַיֵּב עַל כָּל אַחַת וְאַחַת.

סִפְרָא. דִּבּוּרָא דְחוֹבָה. פֶּרֶק טז

[א]

וּמְנַיִן שֶׁהוּא מֵבִיא אַחַת עַל דְּבָרִים הַרְבֵּה?

תִּלְמֹד לוֹמַר (ויקרא ה,יג) "אַחַת", "עַל חַטָּאתוֹ אֲשֶׁר חָטָא".

[ב]

כֵּיצַד?

"שְׁבוּעָה שֶׁלֹּא אֶשְׁתֶּה!",

וְשָׁתָה מַשְׁקִין הַרְבֵּה,

וּמְנַיִן שֶׁאֵינוּ חַיָּב אֶלָּא אַחַת?

תִּלְמֹד לוֹמַר (ויקרא ה,יג) "אַחַת", "עַל חַטָּאתוֹ אֲשֶׁר חָטָא".

[ג]

"שְׁבוּעָה שֶׁלֹּא אוֹכַל!",

וְאָכַל אוֹכְלִים הַרְבֵּה,

וּמְנַיִן שֶׁאֵינוּ חַיָּב אֶלָּא אַחַת?

תִּלְמֹד לוֹמַר (ויקרא ה,יג) "אַחַת", "עַל חַטָּאתוֹ אֲשֶׁר חָטָא".

[ד]

יָכֹל שְׁבוּעַת בִּטּוּי, שֶׁלֹּא עָשָׂה בָהּ אֶת הַמֵּזִיד כַּשּׁוֹגֵג,

אֵין חַיָּב אֶלָּא אַחַת,

שְׁמִיעַת הַקּוֹל, שֶׁעָשָׂה בָהּ אֶת הַמֵּזִיד כַּשּׁוֹגֵג,

יְהֵא חַיָּב עַל כָּל אַחַת וְאַחַת?

תִּלְמֹד לוֹמַר (ויקרא ה,יג) "אַחַת", "עַל חַטָּאתוֹ אֲשֶׁר חָטָא".

[ה,ו]

כֵּיצַד?

הָיָה אֶחָד תּוֹבְעוֹ וְאוֹמֵר לוֹ:

"בֹּא וַהֲעִידֵנִי שֶׁיֵּשׁ לִי בְּיַד פְּלוֹנִי

חִטִּים שֶׁהִפְקַדְתָּ אֶצְלוֹ אֶמֶשׁ וְשֶׁלְּפָנָיו וְשֶׁלְּפָנָיו!

--שְׁבוּעָה שֶׁאֵינִי יוֹדֵעַ לָךְ עֵדוּת!"

וּמְנַיִן שֶׁאֵינוּ חַיָּב אֶלָּא אַחַת?

תִּלְמֹד לוֹמַר (ויקרא ה,יג) "אַחַת", "עַל חַטָּאתוֹ אֲשֶׁר חָטָא".

[ז]

יָכֹל מִפְּנֵי שֶׁהוּא מִין אֶחָד?

מְנַיִן אֲפִלּוּ אָמַר לוֹ:

"בָּא וַהֲעִידֵנִי שֶׁיֵּשׁ לִי בְּיַד פְּלוֹנִי חִטִּים וּשְׂעוֹרִים וְכֻסְּמִין!

--שְׁבוּעָה שֶׁאֵינִי יוֹדֵעַ לָךְ עֵדוּת!"

וּמְנַיִן שֶׁאֵינוּ חַיָּב אֶלָּא אַחַת?

תִּלְמֹד לוֹמַר (ויקרא ה,יג) "אַחַת", "עַל חַטָּאתוֹ אֲשֶׁר חָטָא".

[ח]

יָכֹל מִפְּנֵי שֶׁאֵינָם מִינֵי תְבִיעוֹת?

מְנַיִן אֲפִלּוּ אָמַר לוֹ:

"בֹּא וַהֲעִידֵנִי שֶׁיֵּשׁ לִי בְּיַד פְּלוֹנִי

פִּקָּדוֹן וּתְשׂוּמֶת יָד, גָּזֵל וַאֲבֵדָה!

--שְׁבוּעָה שֶׁאֵין אֲנִי יוֹדֵעַ לָךְ עֵדוּת!",

מְנַיִן שֶׁאֵינוּ חַיָּב אֶלָּא אַחַת?

תִּלְמֹד לוֹמַר (ויקרא ה,יג) "אַחַת", "עַל חַטָּאתוֹ אֲשֶׁר חָטָא".

[ט]

יָכֹל מִפְּנֵי שֶׁהוּא אָדָם אֶחָד?

וּמְנַיִן אֲפִלּוּ אָמְרוּ לוֹ חֲמִשָּׁה:

בֹּא וַהֲעִידֵנוּ,

שֶׁיֵּשׁ לָנוּ בְּיַד פְּלוֹנִי פִּקָּדוֹן וּתְשׂוּמֶת יָד, גָּזֵל וַאֲבֵדָה!

--שְׁבוּעָה שֶׁאֵין אֲנִי יוֹדֵעַ לָכֶם עֵדוּת!"

וּמְנַיִן שֶׁאֵינוּ חַיָּב אֶלָּא אַחַת?

תִּלְמֹד לוֹמַר (ויקרא ה,יג) "אַחַת", "עַל חַטָּאתוֹ אֲשֶׁר חָטָא".

[י]

יָכֹל שְׁמִיעַת הַקּוֹל וּבִטּוּי שְׂפָתַיִם, שֶׁאֵינָן בְּהִכָּרֵת,

אֵינוּ חַיָּב אֶלָּא אַחַת,

טֻמְאַת מִקְדָּשׁ וְקָדָשָׁיו, שֶׁהֵן בְּהִכָּרֵת,

יְהֵא חַיָּב עַל כָּל אַחַת וְאַחַת?

תִּלְמֹד לוֹמַר (ויקרא ה,יג) "אַחַת", "עַל חַטָּאתוֹ אֲשֶׁר חָטָא".

[יא]

כֵּיצַד?

נִטְמָא וְיָדַע, נֶעֶלְמָה מִמֶּנּוּ טֻמְאָה,

אָכַל אֶת הַקֹּדֶשׁ וְלֹא יָדַע, וּבָאַחֲרוֹנָה יָדַע,

וּמְנַיִן שֶׁאֵינוּ חַיָּב אֶלָּא אַחַת?

תִּלְמֹד לוֹמַר (ויקרא ה,יג) "אַחַת", "עַל חַטָּאתוֹ אֲשֶׁר חָטָא".

[יב]

נִטְמָא וְיָדַע, נֶעֶלְמָה מִמֶּנּוּ טֻמְאָה,

נִכְנַס לַמִּקְדָּשׁ וְיָצָא וְנִכְנַס לַמִּקְדָּשׁ וְיָצָא וְלֹא יָדַע,

וּבָאַחֲרוֹנָה יָדַע,

וּמְנַיִן שֶׁאֵינוּ חַיָּב אֶלָּא אַחַת?

תִּלְמֹד לוֹמַר (ויקרא ה,יג) "אַחַת", "עַל חַטָּאתוֹ אֲשֶׁר חָטָא".

סִפְרָא. דִּבּוּרָא דְחוֹבָה. פֶּרֶק יז

[א]

זֶה הַכְּלָל:

כָּלַל, אֵינוּ חַיָּב אֶלָּא אַחַת,

פָּרַט, חַיָּב עַל כָּל אַחַת וְאַחַת.

דִּבְרֵי רַבִּי מֵאִיר.

רַבִּי יְהוּדָה אוֹמֵר:

"לֹא לָךְ וְלֹא לָךְ וְלֹא לָךְ", חַיָּב עַל כָּל אַחַת וְאַחַת.

רַבִּי אֶלְעָזָר אוֹמֵר:

"לֹא לָךְ וְלֹא לָךְ שְׁבוּעָה!",

עַד שֶׁיֹּאמַר "שְׁבוּעָה" בָּאַחֲרוֹנָה.

רַבִּי שִׁמְעוֹן אוֹמֵר:

עַד שֶׁיֹּאמַר "שְׁבוּעָה" לְכָל אֶחָד וְאֶחָד.

רַבִּי עֲקִיבָה אוֹמֵר:

"מֵאֵלֶּה", יֵשׁ מֵאֵלֶּה חַיָּב, וְיֵשׁ מֵאֵלֶּה פָּטוּר.

[ב]

בְּתוֹךְ[[29]](#footnote-29) שֶׁנֶּאֱמַר (ויקרא יא,ח) "וּבְנִבְלָתָם לֹא תִגָּעוּ",

יָכֹל יְהוּ יִשְׂרָאֵל חַיָּבִין עַל מַגָּע נְבֵלוֹת?

תִּלְמֹד לוֹמַר "מֵאֵלֶּה",

יֵשׁ מֵאֵלֶּה חַיָּב, יֵשׁ מֵאֵלֶּה פָּטוּר.

[ג]

אוֹצִיא אֶת יִשְׂרָאֵל,

שֶׁאֵינָן מֻזְהָרִין עַל אָבוֹת הַטֻּמְאָה כָּל יְמוֹת הַשָּׁנָה,

וְלֹא אוֹצִיא אֶת הַכֹּהֲנִים,

שֶׁהֵן מֻזְהָרִין עַל אָבוֹת הַטֻּמְאָה כָּל יְמוֹת הַשָּׁנָה,

שֶׁנֶּאֱמַר (ויקרא כא,א) "אֱמֹר אֶל הַכֹּהֲנִים בְּנֵי אַהֲרֹן,

וְאָמַרְתָּ אֲלֵהֶם: לְנֶפֶשׁ לֹא יִטַּמָּא בְּעַמָּיו."

תִּלְמֹד לוֹמַר "מֵאֵלֶּה",

יֵשׁ מֵאֵלֶּה חַיָּב, יֵשׁ מֵאֵלֶּה פָּטוּר.

[ד]

רַבִּי אֱלִיעֶזֶר בֶּן יַעֲקֹב אוֹמֵר:

בְּתוֹךְ שֶׁנֶּאֱמַר (דברים כו,יד) "לֹא אָכַלְתִּי בְאֹנִי מִמֶּנּוּ",

יָכֹל יִשְׂרָאֵל שֶׁאָכְלוּ אֶת הַמַּעֲשֵׁר אוֹנְנִין אוֹ בְטֻמְאָה,

יְהוּ מְבִיאִין קָרְבָּן זֶה?

תִּלְמֹד לוֹמַר "מֵאֵלֶּה",

יֵשׁ מֵאֵלֶּה חַיָּב, יֵשׁ מֵאֵלֶּה פָּטוּר.

[ה]

אוֹצִיא אֶת הַמַּעֲשֵׁר, שֶׁאֵינוּ בַּעֲוֹן מִיתָה,

וְלֹא אוֹצִיא אֶת הַתְּרוּמָה, שֶׁהִיא בַּעֲוֹן מִיתָה,

שֶׁנֶּאֱמַר (ויקרא כב,ט) "וּמֵתוּ בוֹ כִּי יְחַלְּלֻהוּ"?

תִּלְמֹד לוֹמַר "מֵאֵלֶּה",

יֵשׁ מֵאֵלֶּה חַיָּב, יֵשׁ מֵאֵלֶּה פָּטוּר.

סִפְרָא. דִּבּוּרָא דְחוֹבָה. פָּרָשָׁה י

[א]

(ויקרא ה,ה) ["וְהָיָה כִי יֶאְשַׁם לְאַחַת מֵאֵלֶּה,

וְהִתְוַדָּה אֲשֶׁר חָטָא עָלֶיהָ."]

"וְהָיָה", מִיָּד.

מַה יַּעֲשֶׂה? (ויקרא ה,ו) "וְהֵבִיא".

וּמְנַיִן שֶׁהוּא טָעוּן וִדּוּי?

תִּלְמֹד לוֹמַר "וְהִתְוַדָּה".

וּמְנַיִן שֶׁוִּדּוּיוֹ עַל חַי?

נֶאֱמַר כָּן וִדּוּי וְנֶאֱמַר לְהַלָּן[[30]](#footnote-30) (ויקרא טז,כא) וִדּוּי;

מַה וִּדּוּי שֶׁנֶּאֱמַר לְהַלָּן, וִדּוּיוֹ עַל חַי,

אַף וִדּוּי שֶׁנֶּאֱמַר כָּן, וִדּוּיוֹ עַל חַי.

[ב]

וּמְנַיִן שֶׁהוּא טָעוּן סְמִיכָה?

תִּלְמֹד לוֹמַר "עָלֶיהָ",

וּלְהַלָּן נֶאֱמַר (ויקרא טז,כא) "עָלָיו";

מָה "עָלָיו" אָמוּר לְהַלָּן, טָעוּן סְמִיכָה,

אַף "עָלֶיהָ" אָמוּר כָּן תִּטָּעַן סְמִיכָה.

[ג]

(ויקרא ה,ו) ["וְהֵבִיא אֶת אֲשָׁמוֹ לַיי עַל חַטָּאתוֹ אֲשֶׁר חָטָא,

נְקֵבָה מִן הַצֹּאן, כִּשְׂבָּה אוֹ שְׂעִירַת עִזִּים לְחַטָּאת,

וְכִפֶּר עָלָיו הַכֹּהֵן מֵחַטָּאתוֹ."]

"וְהֵבִיא", אַף לְאַחַר יוֹם הַכִּפּוּרִים.

"אֲשָׁמוֹ",

נֶאֱמַר כָּן "אֲשָׁמוֹ", וְנֶאֱמַר לְהַלָּן "אֲשָׁמוֹ";

מָה אֲשָׁמוֹ אָמוּר לְהַלָּן מוֹתָרוֹ נְדָבָה,

אַף אֲשָׁמוֹ אָמוּר כָּן מוֹתָרוֹ נְדָבָה.

[ד]

"אֲשָׁמוֹ... עַל חַטָּאתוֹ",

מַה חַטָּאת, מוֹתָרָהּ נְדָבָה,

אַף אָשָׁם, מוֹתָרוֹ נְדָבָה.

[ה]

"נְקֵבָה", לֹא טוֹמְטוֹם וְאַנְדְּרוֹגִינוֹס.

"צֹאן", לְרַבּוֹת כָּל מַשְׁמַע צֹאן:

אַף הַחֵרֶשֶׁת, אַף הַשּׁוֹטָה, אַף הַנַּנֶּסֶת.

"מִן הַצֹּאן", לֹא מִן הַפַּלְגָּס.

"כִּשְׂבָּה אוֹ שְׂעִירַת עִזִּים לְחַטָּאת",

מַה בָּא זֶה לְלַמְּדֵנוּ?

אִם לְלַמֵּד שֶׁאִם לֹא מָצָא כִּשְׂבָּה, יָבִיא שְׂעִירָה,

וּמְנַיִן לֹא מָצָא שְׂעִירָה, יָבִיא כִּשְׂבָּה?

וַהֲלֹא קוֹל וָחֹמֶר הוּא:

מָה, אִם הַחַטָּאת הַבָּאָה עַל כָּל הַמִּצְווֹת, שֶׁאֵין לָהּ חִלּוּפִין עוֹף, יֵשׁ לָהּ חִלּוּפִין [ו] שְׂעִירָה,

זוֹ שֶׁיֵּשׁ לָהּ חִלּוּפִין עוֹף,

אֵין לָהּ חִלּוּפִין שְׂעִירָה?

חַטַּאת מְצֹרָע תּוֹכִיחַ,

שֶׁיֵּשׁ לָהּ חִלּוּפִין עוֹף, וְאֵין לָהּ חִלּוּפִין שְׂעִירָה.

[ז]

לֹא! אִם אָמַרְתָּ בַּחַטַּאת מְצֹרָע,

שֶׁאֵין לָהּ חִלּוּפִין עֲשִׂירִית הָאֵיפָה,

תֹּאמַר בָּזוֹ, שֶׁיֵּשׁ לָהּ חִלּוּפִין עֲשִׂירִית הָאֵיפָה!

אִם יָרְדָה לַעֲשִׂירִית הָאֵיפָה, לֹא תֵרֵד לִשְׂעִירָה?

אִם כֵּן, לָמָּה נֶאֱמַר "כִּשְׂבָּה אוֹ שְׂעִירַת עִזִּים לְחַטָּאת"?

שֶׁהָיָה בַדִּין שֶׁיָּבִיא עִמָּהּ עוֹלָה.

[ח]

הֲלֹא דִין הוּא:

זֶה מֵבִיא מֵהֶשֵּׂג יָד, וּמְצֹרָע מֵבִיא מֵהֶשֵּׂג יָד;

מַה מְּצֹרָע יָבִיא שְׁנַיִם תַּחַת אֶחָד,

אַף זֶה, הוֹאִיל וְהֶעָנִי שֶׁלּוֹ מֵבִיא שְׁנַיִם,

יְהֵא עָשִׁיר שֶׁלּוֹ מֵבִיא שְׁנַיִם!

תִּלְמֹד לוֹמַר "כִּשְׂבָּה אוֹ שְׂעִירַת עִזִּים לְחַטָּאת",

אַחַת הוּא מֵבִיא, אֵינוּ מֵבִיא שְׁתַּיִם.

[ט]

"מֵחַטָּאתוֹ", (ויקרא ה,י) "מֵחַטָּאתוֹ", (ויקרא ה,יג) "עַל חַטָּאתוֹ", מַה תַּלְמוּד?

מְנַיִן אַתָּה אוֹמֵר,

מְבִיאִין מֵהֶקְדֵּשׁ כִּשְׂבָּה שְׂעִירָה,

מֵהֶקְדֵּשׁ שְׂעִירָה כִּשְׂבָּה,

מֵהֶקְדֵּשׁ כִּשְׂבָּה וּשְׂעִירָה תּוֹרִין וּבְנֵי יוֹנָה,

מֵהֶקְדֵּשׁ תּוֹרִין וּבְנֵי יוֹנָה עֲשִׂירִית הָאֵיפָה?

[י]

כֵּיצַד?

הִפְרִישׁ לְכִשְׂבָּה אוֹ לִשְׂעִירָה,

הֶעְנִי, יָבִיא עוֹף,

הֶעְנִי, יָבִיא עֲשִׂירִית הָאֵיפָה.

הִפְרִישׁ לַעֲשִׂירִית הָאֵיפָה,

הֶעְשִׁיר, יָבִיא עוֹף,

הֶעְשִׁיר, יָבִיא כִשְׂבָּה אוֹ שְׂעִירָה.

הִפְרִישׁ כִּשְׂבָּה אוֹ שְׂעִירָה וְנִסְתָּאָבוּ,

אִם רָצָה, יָבִיא בִדְמֵיהֶם עוֹף.

הִפְרִישׁ הָעוֹף וְנִסְתָּאַב,

לֹא יָבִיא בְדָמָיו עֲשִׂירִית הָאֵיפָה,

שֶׁאֵין לָעוֹף פִּדָּיוֹן.

לְכָךְ נֶאֱמַר "מֵחַטָּאתוֹ", (ויקרא ה,י) "מֵחַטָּאתוֹ", (ויקרא ה,יג) "עַל חַטָּאתוֹ".

סִפְרָא. דִּבּוּרָא דְחוֹבָה. פֶּרֶק יח

[א]

(ויקרא ה,ז) ["וְאִם לֹא תַגִּיעַ יָדוֹ דֵּי שֶׂה,

וְהֵבִיא אֶת אֲשָׁמוֹ אֲשֶׁר חָטָא

שְׁתֵּי תֹרִים אוֹ שְׁנֵי בְנֵי יוֹנָה לַיי,

אֶחָד לְחַטָּאת וְאֶחָד לְעֹלָה."]

"וְאִם לֹא תַגִּיעַ יָדוֹ דֵּי שֶׂה",

אֵין אוֹמְרִין לוֹ לִלְווֹת, וְלֹא לַעֲסֹק בְּאֻמָּנוּתוֹ.

יֵשׁ לוֹ שֶׂה וְאֵין לוֹ צְרָכָיו,

מְנַיִן שֶׁיָּבִיא קָרְבַּן עָנִי?

תִּלְמֹד לוֹמַר "דֵּי שֶׂה וְהֵבִיא אֶת אֲשָׁמוֹ אֲשֶׁר חָטָא,

שְׁתֵּי תֹרִים אוֹ שְׁנֵי בְנֵי יוֹנָה",

שְׁנַיִם הוּא מֵבִיא, אֵינוּ מֵבִיא אֶחָד.

[ב]

הֲלֹא דִין הוּא:

זֶה מֵבִיא מֵהֶשֵּׂג יָד, וּמְצֹרָע מֵבִיא מֵהֶשֵּׂג יָד,

מַה מְּצֹרָע מֵבִיא אֶחָד תַּחַת אֶחָד,

אַף זֶה, הוֹאִיל וְהֶעָשִׁיר שֶׁלּוֹ מֵבִיא אֶחָד,

יְהֵא הֶעָנִי שֶׁלּוֹ מֵבִיא אֶחָד!

תִּלְמֹד לוֹמַר "שְׁתֵּי תֹרִים אוֹ שְׁנֵי בְנֵי יוֹנָה",

שְׁנַיִם הוּא מֵבִיא, אֵינוּ מֵבִיא אֶחָד.

[ג]

"אֶחָד לְחַטָּאת וְאֶחָד לְעֹלָה", שֶׁתִּקְדֹם חַטָּאת לְעוֹלָה;

שֶׁמִּמִין חַטָּאת תָּבֹא עוֹלָה;

שֶׁאִם הִפְרִישׁ חַטָּאתוֹ וּמֵת, יָבִיאוּ יוֹרְשִׁים עוֹלָתוֹ.

דָּבָר אַחֵר:

מַה תַּלְמוּד (לוֹמַר) "אֶחָד לְחַטָּאת וְאֶחָד לְעֹלָה"?

שֶׁיָּכֹל, הוֹאִיל וּשְׁנַיִם בָּאִים תַּחַת חַטָּאת,

יְהוּ שְׁנֵיהֶם חַטָּאת?

תִּלְמֹד לוֹמַר "אֶחָד לְחַטָּאת", אֵין שְׁנַיִם חַטָּאת,

"אֶחָד לְעֹלָה", אֵין שְׁנַיִם עוֹלָה.

[ד]

"אֶחָד לְחַטָּאת וְאֶחָד לְעֹלָה. וְהֵבִיא",

שֶׁיַּפְרִישֵׁם הַכֹּהֵן אֶחָד לְחַטָּאת וְאֶחָד לְעוֹלָה.

וּמְנַיִן אִם הִפְרִישָׁן הוּא יְהֵא הֶפְרֵשׁוֹ הֶפְרֵשׁ?

תִּלְמֹד לוֹמַר "אֶחָד לְחַטָּאת וְאֶחָד לְעֹלָה.

(ויקרא ה,ח) וְהֵבִיא אֹתָם אֶל הַכֹּהֵן".

[ה]

(ויקרא ה,ח) ["וְהֵבִיא אֹתָם אֶל הַכֹּהֵן,

וְהִקְרִיב אֶת אֲשֶׁר לַחַטָּאת רִאשׁוֹנָה,

וּמָלַק אֶת רֹאשׁוֹ מִמּוּל עָרְפּוֹ וְלֹא יַבְדִּיל."]

"וְהֵבִיא אֹתָם", אֵין לָעוֹף פִּדָּיוֹן.

"אֶל הַכֹּהֵן", מְלַמֵּד שֶׁהוּא חַיָּב בְּטִפּוּל הֲבָאָתָן.

"וְהִקְרִיב אֶת אֲשֶׁר לַחַטָּאת רִאשׁוֹנָה",

מַה בָּא זֶה לְלַמְּדֵנוּ?

אִם לְלַמֵּד שֶׁתִּקְדֹם חַטָּאת לְעוֹלָה בְּכָל מַעֲשֶׂיהָ,

וַהֲלֹא כְבָר נֶאֱמַר (ויקרא ה,י) "וְאֶת הַשֵּׁנִי יַעֲשֶׂה עֹלָה כַּמִּשְׁפָּט"?

אִם כֵּן, לָמָּה נֶאֱמַר "וְהִקְרִיב אֶת אֲשֶׁר לַחַטָּאת רִאשׁוֹנָה"?

בִּנְיַן אָב לְכָל הַחַטָּאוֹת הַבָּאוֹת עִם הָעוֹלוֹת.

[ו]

בֵּין חַטַּאת הָעוֹף עִם עוֹלַת הָעוֹף,

בֵּין חַטַּאת הָעוֹף עִם עוֹלַת בְּהֵמָה,

בֵּין חַטַּאת בְּהֵמָה עִם עוֹלַת בְּהֵמָה,

חַטָּאוֹת קוֹדְמוֹת לָעוֹלוֹת הַבָּאוֹת עִמָּהֶם.

[ז]

"וּמָלַק אֶת רֹאשׁוֹ מִמּוּל עָרְפּוֹ", מִמּוּל הָרוֹאֶה אֶת הָעֹרֶף.

וְכֵן הוּא אוֹמֵר (במדבר כב,ה) "וְהוּא יֹשֵׁב מִמֻּלִי".

"לֹא יַבְדִּיל", וְאִם הִבְדִּיל, פָּסַל.

[ח]

(ויקרא ה,ט) ["וְהִזָּה מִדַּם הַחַטָּאת עַל קִיר הַמִּזְבֵּחַ,

וְהַנִּשְׁאָר בַּדָּם יִמָּצֵה אֶל יְסוֹד הַמִּזְבֵּחַ, חַטָּאת הוּא."]

"וְהִזָּה מִדַּם הַחַטָּאת", מֵעַצְמָהּ שֶׁלַּחַטָּאת.

"עַל קִיר הַמִּזְבֵּחַ", לֹא עַל קִיר הַכֶּבֶשׁ,

לֹא עַל קִיר הַיְּסוֹד, לֹא עַל קִיר הַהֵיכָל,

עַל קִיר הַתַּחְתּוֹן.

יָכֹל עַל קִיר הָעֶלְיוֹן?

וְדִין הוּא:

בְּהֵמָה, שֶׁעוֹלָתָהּ לְמַטָּן, חַטָּאתָהּ לְמַעְלָן,

עוֹף, שֶׁעוֹלָתוֹ לְמַעְלָן,

אֵין דִין שֶׁתְּהֵא חַטָּאתוֹ לְמַעְלָן?

תִּלְמֹד לוֹמַר "וְהַנִּשְׁאָר בַּדָּם יִמָּצֵה אֶל יְסוֹד הַמִּזְבֵּחַ",

שֶׁשִּׁירֵי הַדָּם שֶׁלּוֹ מִתְמַצִּים אֶל הַיְּסוֹד,

וְאֵיזֶה זֶה? זֶה קִיר הַתַּחְתּוֹן.

[ט]

"חַטָּאת", שֶׁיְּהוּ כָל מַעֲשֶׂיהָ לְשֵׁם חַטָּאת.

"הוּא", פְּרָט לְשֶׁמְּלָקוֹ שֶׁלֹּא לִשְׁמוֹ.

[י]

(ויקרא ה,י) ["וְאֶת הַשֵּׁנִי יַעֲשֶׂה עֹלָה כַּמִּשְׁפָּט,

וְכִפֶּר עָלָיו הַכֹּהֵן מֵחַטָּאתוֹ אֲשֶׁר חָטָא,

וְנִסְלַח לוֹ."]

"וְאֶת הַשֵּׁנִי יַעֲשֶׂה עֹלָה כַּמִּשְׁפָּט", כְּמִשְׁפַּט עוֹלַת בְּהֵמָה.

אוֹ יָכֹל כְּמִשְׁפַּט חַטָּאת הָעוֹף?

כְּשֶׁהוּא אוֹמֵר (ויקרא א,טו) "וְהִקְרִיבוֹ", חָלַק עוֹלָה מִן הַחַטָּאת,

שֶׁתִּמְצָא אוֹמֵר "כַּמִּשְׁפָּט", כְּמִשְׁפַּט עוֹלַת בְּהֵמָה:

מָה עוֹלַת בְּהֵמָה מִן הַחֻלִּין, בַּיּוֹם, וּבְיַד יְמָנִית,

אַף עוֹלַת הָעוֹף מִן הַחֻלִּין, בַּיּוֹם, וּבְיַד יְמָנִית.

רַבִּי יִשְׁמָעֵאל אוֹמֵר:

"כַּמִּשְׁפָּט", כְּמִשְׁפַּט חַטַּאת הָעוֹף,

מָה חַטַּאת הָעוֹף מִמּוּל עָרְפּוֹ,

אַף עוֹלַת הָעוֹף מִמּוּל עָרְפּוֹ.

רַבִּי אֶלְעָזָר בֵּרַבִּי שִׁמְעוֹן אוֹמֵר:

"כַּמִּשְׁפָּט", כְּמִשְׁפַּט חַטַּאת הָעוֹף,

מָה חַטַּאת הָעוֹף מַזֶּה מִזֶּה וּמִזֶּה,

אַף עוֹלַת הָעוֹף מְמַצֶּה מִזֶּה וּמִזֶּה.

סִפְרָא. דִּבּוּרָא דְחוֹבָה. פֶּרֶק יט

[א]

(ויקרא ה,יא) ["וְאִם לֹא תַשִּׂיג יָדוֹ לִשְׁתֵּי תֹרִים אוֹ לִשְׁנֵי בְנֵי יוֹנָה,

וְהֵבִיא אֶת קָרְבָּנוֹ אֲשֶׁר חָטָא

עֲשִׂירִת הָאֵפָה סֹלֶת לְחַטָּאת,

לֹא יָשִׂים עָלֶיהָ שֶׁמֶן וְלֹא יִתֵּן עָלֶיהָ לְבֹנָה,

כִּי חַטָּאת הִוא."]

"וְאִם לֹא תַשִּׂיג יָדוֹ לִשְׁתֵּי תֹרִים אוֹ לִשְׁנֵי בְנֵי יוֹנָה וְהֵבִיא אֶת קָרְבָּנוֹ אֲשֶׁר חָטָא עֲשִׂירִת הָאֵפָה".

רַבִּי יְהוּדָה אוֹמֵר:

חֲבִיבָה מִצְוָה בְשַׁעֲתָהּ,

שֶׁמִּיָּד הוּא מֵבִיא עֲשִׂירִית הָאֵיפָה,

וְאֵין מַמְתִּינִין לוֹ עַד שֶׁיַּעְשִׁיר וְיָבִיא כִּשְׂבָּה אוֹ שְׂעִירָה.

[ב]

רַבִּי אֱלִיעֶזֶר אוֹמֵר:

חֲבִיבָה מִצְוָה בְשַׁעֲתָהּ,

שֶׁמִּיָּד בָּעֲרָכִין הוּא מֵבִיא סֶלַע,

וְאֵין מַמְתִּינִין לוֹ עַד שֶׁיַּעְשִׁיר וְיָבִיא חֲמִשִּׁים סֶלַע.

[ג]

רַבִּי שִׁמְעוֹן אוֹמֵר:

חֲבִיבָה מִצְוָה בְשַׁעֲתָהּ,

שֶׁהֶקְטֵר חֲלָבִים כְּשֵׁרִים כָּל הַלַּיְלָה,

וְדוֹחִין אֶת הַשַּׁבָּת בְּשַׁעֲתָן,

וְאֵין מַמְתִּינִין לָהֶם שֶׁיִּקְרְבוּ לְמוֹצָאֵי שַׁבָּת.

[ד]

"וְהֵבִיא אֶת, אֲשֶׁר חָטָא עֲשִׂירִת הָאֵפָה",

אֵין לִי אֶלָּא קָרְבַּן חוֹבָתוֹ עֲשִׂירִית הָאֵיפָה;

מְנַיִן לְקָרְבַּן נִדְבַתוֹ עֲשִׂירִית הָאֵיפָה?

תִּלְמֹד לוֹמַר קָרְבָּנוֹ, עֲשִׂירִת הָאֵפָה".

[ה]

"עֲשִׂירִת הָאֵפָה", אֶחָד מֵעֲשָׂרָה לְשָׁלֹשׁ סְאִין,

שֶׁהֵן שִׁבְעָה רְבִיעִים וְעוֹד.

"סֹלֶת", מַה סֹּלֶת אֲמוּרָה לְהַלָּן, מִן הַחִטִּים,

אַף כָּן מִן הַחִטִּים.

"לְחַטָּאת", שֶׁיְּהֵא הֶפְרֵשׁ מָעוֹת לְשֵׁם חַטָּאת.

"לֹא יָשִׂים עָלֶיהָ שֶׁמֶן", נוֹתֵן הוּא עַל שִׁירֶיהָ.

"לֹא יָשִׂים עָלֶיהָ שֶׁמֶן", וְאִם נָתַן, פָּסַל.

וְלֹא יִתֵּן עָלֶיהָ לְבֹנָה", יָכֹל אִם נָתַן פָּסַל?

תִּלְמֹד לוֹמַר "כִּי חַטָּאת".

אוֹ "כִּי חַטָּאת",

יָכֹל אִם נָתַן עָלֶיהָ שֶׁמֶן, תְּהֵא כְשֵׁרָה?

תִּלְמֹד לוֹמַר "הִוא".

מָה רָאִיתָ לְהַכְשִׁיר בַּלְּבוֹנָה וְלִפְסֹל בַּשֶּׁמֶן?

אַחַר שֶׁרִבָּה הַכָּתוּב, מֵעֵט,

מִפְּנֵי מָה אֲנִי מַכְשִׁיר בַּלְּבוֹנָה? שֶׁהוּא יָכֹל לְלַקְּטָהּ;

וּפוֹסֵל בַּשֶּׁמֶן? שֶׁאֵינוּ יָכֹל לְלַקְּטוֹ.

[ו]

אוֹ אֵינוּ מְדַבֵּר אֶלָּא בִּשְׁנֵי כֹהֲנִים?

תִּלְמֹד לוֹמַר "עָלֶיהָ", "עָלֶיהָ",

בְּגוּפָהּ שֶׁלַּמִּנְחָה הוּא מְדַבֵּר,

אֵינוּ מְדַבֵּר בִּשְׁנֵי כֹהֲנִים.

[ז]

אוֹ אֵינוּ אוֹמֵר אֶלָּא שֶׁלֹּא יִתֵּן כֶּלִי עַל גַּבֵּי כֶלִי?

תִּלְמֹד לוֹמַר "עָלֶיהָ", "עָלֶיהָ",

בְּגוּפָהּ שֶׁלַּמִּנְחָה הוּא מְדַבֵּר,

לֹא שֶׁיִּתֵּן כֶּלִי עַל גַּבֵּי כֶלִי.

[ח]

"כִּי חַטָּאת הִוא".

אָמַר רַבִּי יְהוּדָה:

הָא מִנְחַת כֹּהֵן גָּדוֹל אֵינָהּ חַטָּאת, וּטְעוּנָה לְבוֹנָה.

[ט]

(ויקרא ה,יב) "וֶהֱבִיאָהּ אֶל הַכֹּהֵן,

וְקָמַץ הַכֹּהֵן מִמֶּנָּה מְלוֹא קֻמְצוֹ אֶת אַזְכָּרָתָהּ,

וְהִקְטִיר הַמִּזְבֵּחָה עַל אִשֵּׁי יי, חַטָּאת הִוא."

שֶׁיְּהֵא מַקְטִיר לָאִשִּׁים וּמִתְכַּוֵּן לְשֵׁם חֵטְא.

"חַטָּאת", שֶׁיְּהוּ כָל מַעֲשֶׂיהָ לְשֵׁם חַטָּאת.

"הִוא", פְּרָט לְשֶׁקְּמָצָהּ שֶׁלֹּא לִשְׁמָהּ.

[י]

(ויקרא ה,יג) ["וְכִפֶּר עָלָיו הַכֹּהֵן עַל חַטָּאתוֹ אֲשֶׁר חָטָא מֵאַחַת מֵאֵלֶּה,

וְנִסְלַח לוֹ, וְהָיְתָה לַכֹּהֵן כַּמִּנְחָה."]

"וְכִפֶּר עָלָיו הַכֹּהֵן עַל חַטָּאתוֹ אֲשֶׁר חָטָא מֵאַחַת מֵאֵלֶּה",

מַה תַּלְמוּד?

שֶׁיָּכֹל הַחֲמוּרִין שֶׁבָּהֶן יְהוּ בְכִשְׂבָּה וּבִשְׂעִירָה,

הַקַּלִּים יְהוּ בְּעוֹף,

וְהַקַּלִּים שֶׁבַּקַלִּים יְהוּ בַּעֲשִׂירִית הָאֵיפָה?

תִּלְמֹד לוֹמַר "מֵאַחַת מֵאֵלֶּה".

אוֹ "מֵאַחַת מֵאֵלֶּה",

לְהַשְׁווֹת אֶת הַקַּלִּים לַחֲמוּרִים לְכִשְׂבָּה וּלְשְׂעִירָה,

וְאֶת הַחֲמוּרִים לַקַּלִּים לַעֲשִׂירִית הָאֵיפָה.

[יא]

"וְהָיְתָה לַכֹּהֵן כַּמִּנְחָה", שֶׁתְּהֵא עֲבוֹדַת מִנְחָה שֶׁלַּכֹּהֵן שֶׁלּוֹ.

אוֹ אֵינוּ אוֹמֵר אֶלָּא לְהַתִּיר עֲשִׂירִית הָאֵיפָה שֶׁלַּכֹּהֵן?

מָה אֲנִי מְקַיֵּם (ויקרא ו,טז) "וְכָל מִנְחַת כֹּהֵן כָּלִיל תִּהְיֶה לֹא תֵאָכֵל"?

מִנְחַת נִדְבַתוֹ, אֲבָל עֲשִׂירִית הָאֵיפָה שֶׁלּוֹ תֵּאָכֵל!

תִּלְמֹד לוֹמַר "לַכֹּהֵן כַּמִּנְחָה",

הֲרֵי הִיא לַכֹּהֵן כְּמִנְחַת נִדְבַתוֹ:

מַה מִּנְחַת נִדְבַתוֹ אֵינָהּ נֶאֱכֶלֶת,

אַף עֲשִׂירִית הָאֵיפָה שֶׁלּוֹ לֹא תֵאָכֵל.

רַבִּי שִׁמְעוֹן אוֹמֵר:

"וְהָיְתָה לַכֹּהֵן כַּמִּנְחָה",

הֲרֵי עֲשִׂירִית הָאֵיפָה שֶׁלְּכֹהֵן כַּעֲשִׂירִית הָאֵיפָה שֶׁלְּיִשְׂרָאֵל:

מָה עֲשִׂירִית הָאֵיפָה שֶׁלְּיִשְׂרָאֵל נִקְמֶצֶת,

אַף זוֹ נִקְמֶצֶת,

הַקֹּמֶץ קָרֵב לְעַצְמוֹ, וְהַשִּׁירַיִם קְרֵבִין לְעַצְמָם.

סִפְרָא. דִּבּוּרָא דְחוֹבָה. פָּרָשָׁה יא

[א]

(ויקרא ה,יד-טו) ["וַיְדַבֵּר יי אֶל מֹשֶׁה לֵּאמֹר:

נֶפֶשׁ כִּי תִמְעֹל מַעַל וְחָטְאָה בִּשְׁגָגָה מִקָּדְשֵׁי יי,

וְהֵבִיא אֶת אֲשָׁמוֹ לַיי, אַיִל תָּמִים מִן הַצֹּאן,

בְּעֶרְכְּךָ, כֶּסֶף שְׁקָלִים בְּשֶׁקֶל הַקֹּדֶשׁ לְאָשָׁם."]

"נֶפֶשׁ", לְרַבּוֹת כֹּהֵן מָשִׁיחַ לִמְעִילָה.

"כִּי תִמְעֹל מַעַל", אֵין מְעִילָה אֶלָּא שִׁנּוּי.

וְכֵן הוּא אוֹמֵר:

(דברי הימים א ה,כה) "וַיִּמְעֲלוּ בֵּאלֹהֵי אֲבֹתֵיהֶם וַיִּזְנוּ אַחֲרֵי אֱלֹהֵי עַמֵּי הָאָרֶץ".

וְכֵן הוּא אוֹמֵר בַּסּוֹטָה:

(במדבר ה,יב) "אִישׁ אִישׁ, כִּי תִשְׂטֶה אִשְׁתּוֹ, וּמָעֲלָה בוֹ מָעַל."

[ב]

"כִּי תִמְעֹל מַעַל... מִקָּדְשֵׁי יי",

יָכֹל הַפּוֹגֵם לֹא הַנֶּהֱנֶה, הַנֶּהֱנֶה לֹא הַפּוֹגֵם,

בִּמְחֻבָּר לַקַּרְקַע, הַשָּׁלִיחַ שֶׁעָשָׂה שְׁלִיחוּתוֹ?

תִּלְמֹד לוֹמַר "וְחָטְאָה".

נֶאֱמַר כָּן חֵטְא, וְנֶאֱמַר חֵטְא בִּתְרוּמָה.

[ג]

מָה חֵטְא אָמוּר בִּתְרוּמָה, פּוֹגֵם וְנֶהֱנֶה,

מִשֶּׁפָּגַם נֶהֱנֶה בְּדָבָר שֶׁפָּגַם בּוֹ נֶהֱנֶה פְּגָמוֹ וַהֲנָיָתוֹ כְּאַחַת, בַּתָּלוּשׁ מִן הַקַּרְקַע, פּרָט לַשָּׁלִיחַ שֶׁעָשָׂה שְׁלִיחוּתוֹ,

[ד]

אַף חֵטְא אָמוּר כָּן, פּוֹגֵם וְנֶהֱנֶה,

מִשֶּׁפָּגַם נֶהֱנֶה בְּדָבָר שֶׁפָּגַם בּוֹ נֶהֱנֶה פְּגָמוֹ וַהֲנָיָתוֹ כְּאַחַת, בַּתָּלוּשׁ מִן הַקַּרְקַע, פּרָט לַשָּׁלִיחַ שֶׁעָשָׂה שְׁלִיחוּתוֹ.

[ה]

אוֹ מַה חֵטְא אָמוּר בִּתְרוּמָה, אוֹכֵל וְנֶהֱנֶה,

אַף אֵין לִי אֶלָּא אוֹכֵל וְנֶהֱנֶה;

מְנַיִן אֲכִילָתוֹ וַאֲכִילַת חֲבֵרוֹ, הֲנָיָתוֹ וַהֲנָיַת חֲבֵרוֹ,

אֲכִילָתוֹ וַהֲנָיַת חֲבֵרוֹ, הֲנָיָתוֹ וַאֲכִילַת חֲבֵרוֹ,

מִצְטָרְפִין זֶה עִם זֶה, וַאֲפִלּוּ לִזְמַן מְרֻבֶּה?

תִּלְמֹד לוֹמַר "כִּי תִמְעֹל מַעַל", רִבָּה.

[ו]

אוֹ מַה חֵטְא אָמוּר בִּתְרוּמָה,

לֹא צֵרֵף שְׁתֵּי אֲכִילוֹת כְּאַחַת,

מְנַיִן אָכַל הַיּוֹם וְאָכַל לְמָחָר, נֶהֱנָה הַיּוֹם וְנֶהֱנָה לְמָחָר,

אָכַל הַיּוֹם וְנֶהֱנָה לְמָחָר, נֶהֱנָה הַיּוֹם וְאָכַל לְמָחָר,

אֲפִלּוּ לְאַחַר שָׁלֹשׁ שָׁנִים בֶּעְלֵם אֶחָד,

מִצְטָרְפִים זֶה עִם זֶה?

תִּלְמֹד לוֹמַר "כִּי תִמְעֹל מַעַל", רִבָּה.

[ז]

אוֹ מַה חֵטְא אָמוּר בִּתְרוּמָה, הַמּוֹצִיא מִקֹּדֶשׁ לְחוֹל,

הַמּוֹצִיא מִקֹּדֶשׁ לְקֹדֶשׁ מְנַיִן?

לָקַח קִנֵּי זָבִים, קִנֵּי זָבוֹת, קִנֵּי יוֹלְדוֹת,

הֵבִיא חַטָּאתוֹ וַאֲשָׁמוֹ וּפִסְחוֹ מִן הַקֹּדֶשׁ,

הַשּׁוֹקֵל שִׁקְלֵי זוּזָיו מִן הַהֶקְדֵּשׁ,

כֵּיוָן שֶׁלָּקַח, מָעַל.

דִּבְרֵי רַבִּי שִׁמְעוֹן.

וַחֲכָמִים אוֹמְרִים:

לֹא מָעַל עַד שֶׁיִּזָּרְקוּ הַדָּמִים.

תִּלְמֹד לוֹמַר "כִּי תִמְעֹל מַעַל", רִבָּה.

[ח]

"בִּשְׁגָגָה", פְּרָט לַמֵּזִיד.

הֲלֹא דִין הוּא:

וּמָה, אִם שְׁאָר הַמִּצְווֹת, שֶׁזְּדוֹנָן כָּרֵת,

פָּטַר בָּהֶם אֶת הַמֵּזִיד,

מְעִילָה, שֶׁאֵין זְדוֹנָהּ כָּרֵת,

אֵינוּ דִין שֶׁיִּפְטֹר בָּהּ אֶת הַמֵּזִיד?

לֹא! אִם אָמַרְתָּ בִּשְׁאָר הַמִּצְווֹת, שֶׁאֵינָן בַּעֲוֹן מִיתָה,

תֹּאמַר בִּמְעִילָה, שֶׁהִיא בַּעֲוֹן מִיתָה?

הוֹאִיל וְהִיא בַּעֲוֹן מִיתָה,

לֹא יְפְטֹר בָּהּ אֶת הַמֵּזִיד!

תִּלְמֹד לוֹמַר "בִּשְׁגָגָה", פְּרָט לַמֵּזִיד.

[ט]

אָמַר רַבִּי אֱלִיעֶזֶר:

חַטָּאת בָּאָה עַל חֵטְא, וְאָשָׁם בָּא עַל חֵטְא;

מַה חַטָּאת אֵינָהּ בָּאָה עַל הַזָּדוֹן כִּשְׁגָגָה,

אַף זֶה לֹא יָבִיא עַל הַזָּדוֹן כִּשְׁגָגָה.

[י]

הוֹלְכָה לָךְ לְדֶרֶךְ זוֹ:

זֶה קָרוּי אָשָׁם, וּשְׁאָר אֲשָׁמוֹת קְרוּיִין אָשָׁם,

מַה שְּׁאָר אֲשָׁמוֹת בָּאִין עַל הַזָּדוֹן כִּשְׁגָגָה,

אַף זֶה יָבֹא עַל הַזָּדוֹן כִּשְׁגָגָה.

[יא]

נִרְאֶה לְמִי דָמָה:

דָּנִים דָּבָר שֶׁהוּא בַּעֲוֹן מִיתָה,

מִדָּבָר שֶׁהוּא בַּעֲוֹן מִיתָה.

אַל יוֹכִיחוּ שְׁאָר אֲשָׁמוֹת, שֶׁאֵינָן בַּעֲוֹן מִיתָה!

הוֹלְכָה לָךְ לַדֶּרֶךְ הָזוֹ:

דָּנִים אַיִל קָשֶׁה בֶּן שְׁתֵּי שָׁנִים

מֵאַיִל קָשֶׁה בֶּן שְׁתֵּי שָׁנִים;

אַל תּוֹכִיחַ חַטָּאת נְקֵבָה בַּת שְׁנָתָהּ!

תִּלְמֹד לוֹמַר "בִּשְׁגָגָה", פְּרָט לַמֵּזִיד.

סִפְרָא. דִּבּוּרָא דְחוֹבָה. פֶּרֶק כ

[א]

"מִקָּדְשֵׁי יי", קֳדָשִׁים הַמְּיֻחָדִים לַשֵּׁם.

יָצְאוּ קֳדָשִׁים קַלִּים, שֶׁאֵינָם לַשֵּׁם.

אֵין לִי אֶלָּא פָּרִים הַנִּשְׂרָפִין וּשְׂעִירִין הַנִּשְׂרָפִין,

שֶׁכֻּלָּם לַשֵּׁם,

וּמְנַיִן לְרַבּוֹת אֶת הָעוֹלָה?

אֲרַבֶּה אֶת הָעוֹלָה, שֶׁעוֹרָהּ מַתָּנָה לַכֹּהֵן,

קָדְשֵׁי קֳדָשִׁים, בְּשָׂרָן וֶאֱמוּרֵיהֶן לִפְנֵי זְרִיקוּת דָּמִים,

וֶאֱמוּרֵיהֶם לְאַחַר זְרִיקוּת דָּמִים,

וֶאֱמוּרֵי קֳדָשִׁים קַלִּים לְאַחַר זְרִיקוּת דָּמִים!

תִּלְמֹד לוֹמַר "קָדְשֵׁי יי", רִבָּה.

[ב]

וּמְנַיִן לְרַבּוֹת אֶת הַחֵלֶב לִמְעִילָה?

תִּלְמֹד לוֹמַר "קָדְשֵׁי יי", רִבָּה.

אוֹ יָכֹל שֶׁנִי מְרַבֶּה אֶת הַדָּם?

תִּלְמֹד לוֹמַר "מִקָּדְשֵׁי יי", מֵעֵט.

מָה רָאִיתָ לְרַבּוֹת אֶת הַחֵלֶב וּלְהוֹצִיא אֶת הַדָּם?

אַחַר שֶׁרִבָּה הַכָּתוּב, מֵעֵט.

מְרַבֶּה אֲנִי אֶת הַחֵלֶב,

שֶׁהוּא שׁוֹוֶה לַבָּשָׂר בַּפִּגּוּל וּבַנּוֹתָר וּבַטָּמֵא,

וּמוֹצִיא אֶת הַדָּם,

שֶׁאֵינוּ שׁוֹוֶה לַבָּשָׂר בַּפִּגּוּל וּבַנּוֹתָר וּבַטָּמֵא.

[ג]

מְנַיִן לְרַבּוֹת קָדְשֵׁי בֶּדֶק הַבַּיִת לִמְעִילָה,

תִּלְמֹד לוֹמַר "קָדְשֵׁי יי", רִבָּה.

אֵין לִי אֶלָּא בִּזְמַן שֶׁהִקְדִּישׁ לַמִּזְבֵּחַ

דְּבָרִים שֶׁהֵן רְאוּיִין לַמִּזְבֵּחַ,

לְבֶדֶק הַבַּיִת דְּבָרִים שֶׁהֵן רְאוּיִין לְבֶדֶק הַבַּיִת,

הִקְדִּישׁ לַמִּזְבֵּחַ דְּבָרִים שֶׁהֵן רְאוּיִין לְבֶדֶק הַבַּיִת,

לְבֶדֶק הַבַּיִת דְּבָרִים שֶׁהֵן רְאוּיִין לַמִּזְבֵּחַ,

הִקְדִּישׁ לָזֶה וְלָזֶה דְּבָרִים שֶׁאֵינָן רְאוּיִים לֹא לָזֶה וְלֹא לָזֶה,

כְּגוֹן צֵיר וְחֹמֶץ דָּגִים וַחֲגָבִים, מְנַיִן?

תִּלְמֹד לוֹמַר "קָדְשֵׁי יי", רִבָּה.

[ד]

הִקְדִּישׁ תַּרְנְגֹלֶת לַמִּזְבֵּחַ, מוֹעֲלִין בָּהּ וּבְבֵיצָתָהּ;

חֲמוֹר לַמִּזְבֵּחַ, מוֹעֲלִין בָּהּ וּבַחֲלָבָהּ;

תּוֹרִין לְבֶדֶק הַבַּיִת, מוֹעֲלִין בָּהֶן וּבְבֵיצֵיהֶן.

הִקְדִּישׁ בּוֹר מָלֵא מַיִם,

אֶשְׁפּוֹת מְלֵאָה זֶבֶל,

שׁוֹבָךְ מָלֵא יוֹנִים,

אִילָן מָלֵא פֵּרוֹת,

שָׂדֶה מְלֵאָה עֲשָׂבִים,

מְנַיִן שֶׁמּוֹעֲלִין בָּהֶם וּבְמַה שֶּׁבְּתוֹכָן?

תִּלְמֹד לוֹמַר "קָדְשֵׁי יי", רִבָּה.

[ה]

יָכֹל אִם הִקְדִּישׁ תּוֹרִין לַמִּזְבֵּחַ,

יְהוּ מוֹעֲלִין בְּבֵיצֵיהֶם?

הִקְדִּישׁ בּוֹר וְאַחַר כָּךְ נִתְמַלָּא מַיִם,

אֶשְׁפּוֹת וְאַחַר כָּךְ נִתְמַלַּת זֶבֶל,

שׁוֹבָךְ וְאַחַר כָּךְ נִתְמַלָּא יוֹנִים,

אִילָן וְאַחַר כָּךְ נָשָׂא פֵרוֹת,

שָׂדֶה וְאַחַר כָּךְ נִתְמַלַּת עֲשָׂבִים,

יָכֹל יְהוּ מוֹעֲלִין בָּהֶם וּבְמַה שֶּׁבְּתוֹכָן?

תִּלְמֹד לוֹמַר "מִקָּדְשֵׁי יי", מֵעֵט.

רַבִּי יוֹסֵה אוֹמֵר:

הַמַּקְדִּישׁ אֶת הַשָּׂדֶה וְאֶת הָאִילָן,

מוֹעֲלִין בָּהֶם וּבְגִדּוּלֵיהֶן,

מִפְּנֵי שֶׁהֵן גִּדּוּלֵי הֶקְדֵּשׁ.

[ו]

"וְהֵבִיא", אַף אַחַר יוֹם הַכִּפּוּרִים.

"אַיִל", קָשֶׁה, בֶּן שְׁתֵּי שָׁנִים.

"צֹאן", לְרַבּוֹת כָּל מַשְׁמַע צֹאן,

אַף הַחֵרֵשׁ, אַף הַשּׁוֹטֶה, אַף הַנַּנָּס.

"מִן הַצֹּאן", לֹא הַפַּלְגָּס.

"בְּעֶרְכְּךָ כֶּסֶף", יָכֹל דֵינָר?

תִּלְמֹד לוֹמַר "שְׁקָלִים",

אוֹ שְׁקָלִים, יָכֹל שִׁקְלֵי נְחֹשֶׁת?

תִּלְמֹד לוֹמַר "שְׁקָלִים", "כֶּסֶף",

אוֹ "שְׁקָלִים", "כֶּסֶף", יָכֹל בַּבְלִיּוֹת, מָדִיוֹת, קַפּוֹדִיּוֹת.

תִּלְמֹד לוֹמַר "בְּשֶׁקֶל הַקֹּדֶשׁ",

סְלָעִים שֶׁלְּקֹדֶשׁ, סְלָעִים צוֹריּוֹת.

"לְאָשָׁם", שֶׁיְּהֵא הֶפְרֵשׁ מָעוֹת לְשֵׁם אָשָׁם.

[ז]

(ויקרא ה,טז) ["וְאֵת אֲשֶׁר חָטָא מִן הַקֹּדֶשׁ, יְשַׁלֵּם,

וְאֶת חֲמִישִׁתוֹ יוֹסֵף עָלָיו, וְנָתַן אֹתוֹ לַכֹּהֵן,

וְהַכֹּהֵן יְכַפֵּר עָלָיו בְּאֵיל הָאָשָׁם, וְנִסְלַח לוֹ."]

"וְאֵת אֲשֶׁר חָטָא מִן הַקֹּדֶשׁ יְשַׁלֵּם",

יְשַׁלֵּם לְאוֹתוֹ הַקֹּדֶשׁ.

וּמְנַיִן לְרַבּוֹת פָּחוּת מִשּׁוֹוֶה פְרוּטָה?

שֶׁיָּכֹל, הוֹאִיל וְאֵין חַיָּבִין עָלָיו מְעִילָה,

לֹא יְהוּ חַיָּבִין עָלָיו תַּשְׁלוּמִין

תִּלְמֹד לוֹמַר "מִן הַקֹּדֶשׁ",

לְרַבּוֹת פָּחוּת מִשּׁוֹוֶה פְרוּטָה.

וּמְנַיִן שֶׁהוּא מְשַׁלֵּם חֹמֶשׁ וְאָשָׁם בְּתַשְׁלוּמִין הַלָלוּ?

תִּלְמֹד לוֹמַר "הַקֹּדֶשׁ יְשַׁלֵּם".

[ח]

"וְאֶת חֲמִישִׁתוֹ יוֹסֵף עָלָיו", שֶׁיְּהֵא הוּא וְחֻמְשׁוֹ חֲמִשָּׁה.

"וְנָתַן אֹתוֹ", פְּרָט לְחָמֵשׁ חַטָּאוֹת מֵתוֹת.

"וְנָתַן אֹתוֹ לַכֹּהֵן וְהַכֹּהֵן", מַה תַּלְמוּד?

שֶׁיָּכֹל, הוֹאִיל וּמְעִילָה בָּאָה עַל יְדֵי כֹּהֵן,

לֹא יְהֵא הַכֹּהֵן מוֹעֵל?

תִּלְמֹד לוֹמַר "וְנָתַן אֹתוֹ לַכֹּהֵן וְהַכֹּהֵן",

מְלַמֵּד שֶׁהַכֹּהֵן מוֹעֵל.

[ט]

"וְהַכֹּהֵן יְכַפֵּר עָלָיו בְּאֵיל", מַה תַּלְמוּד?

מְנַיִן אַתָּה אוֹמֵר,

הֵבִיא אֶת מְעִילָתוֹ וְלֹא הֵבִיא אֶת אֲשָׁמוֹ, לֹא יָצָא?

תִּלְמֹד לוֹמַר "בְּאֵיל".

הֵבִיא אֶת אֲשָׁמוֹ וְלֹא הֵבִיא אֶת מְעִילָתוֹ, לֹא יָצָא?

תִּלְמֹד לוֹמַר "בְּ...אָשָׁם",

יָכֹל כַּשֵּׁם שֶׁהַָאַיִל וְהָאָשָׁם מְעַכְּבִין,

כָּךְ יְהֵא הַחֹמֶשׁ מְעַכֵּב?

תִּלְמֹד לוֹמַר "בְּאֵיל הָאָשָׁם וְנִסְלַח לוֹ",

אַיִל וְאָשָׁם מְעַכְּבִין, אֵין הַחֹמֶשׁ מְעַכֵּב.

"וְנִסְלַח", אֵין מְשַׁיְּרִין לוֹ לְיוֹם הַכִּפּוּרִין.

אוֹ יָכֹל אַף עַל פִּי שֶׁיָּשַׁב וְלֹא הֵבִיא?

תִּלְמֹד לוֹמַר "לוֹ".

סִפְרָא. דִּבּוּרָא דְחוֹבָה. פָּרָשָׁה יב

[א]

(ויקרא ה,יז) ["וְאִם נֶפֶשׁ כִּי תֶחֱטָא,

וְעָשְׂתָה אַחַת מִכָּל מִצְו‍ֹת יי אֲשֶׁר לֹא תֵעָשֶׂינָה,

וְלֹא יָדַע, וְאָשֵׁם, וְנָשָׂא עֲו‍ֹנוֹ."]

"וְאִם", הֲרֵי מוּסָף עַל עִנְיָן הָרִאשׁוֹן,

מְלַמֵּד שֶׁסְּפֵק מְעִילוּת אָשָׁם תָּלוּי.

דִּבְרֵי רַבִּי עֲקִיבָה.

אָמַר רַבִּי טַרְפוֹן:

מַה לָּזֶה מֵבִיא שְׁנֵי אֲשָׁמוֹת?

אֶלָּא יָבִיא מְעִילָה וְחֻמְשָׁהּ,

וְיָבִיא אָשָׁם בִּשְׁתֵּי סְלָעִים, וַיֹּאמֶר:

"אִם וַדַּי מָעַלְתִּי, זוֹ מְעִילָתִי וְזֶה אֲשָׁמִי,

וְאִם סָפֵק, הַמָּעוֹת נְדָבָה, וְהָאָשָׁם תָּלוּי."

שֶׁמִּמִּין שֶׁהוּא מֵבִיא עַל הוֹדַע, מֵבִיא עַל לֹא הוֹדַע.

[ב]

אָמַר לוֹ רַבִּי עֲקִיבָה:

נִרְאִים דְּבָרֶיךָ בִּמְעִילָה מְעוּטָה.

הֲרֵי שֶׁבָּא לְיָדוֹ סְפֵק מְעִילָה בְּמֵאָה מָנֶה,

לֹא יָפֶה לוֹ שֶׁיָּבִיא אָשָׁם בִּשְׁנֵי סְלָעִים,

וְאַל יָבִיא סְפֵק מְעִילָה בְּמֵאָה מָנֶה.

וּמוֹדֶה רַבִּי עֲקִיבָה לְרַבִּי טַרְפוֹן בִּמְעִילָה מְעוּטָה.

[ג]

"וְעָשְׂתָה אַחַת", לְחַיֵּב עַל כָּל אַחַת.

שֶׁאִם בָּא לְפָנָיו סְפֵק חֵלֶב וְדָם, נוֹתָר וּפִגּוּל בֶּעְלֵם אֶחָד,

חַיָּב עַל כָּל אֶחָד וְאֶחָד.

חֵלֶב וְשֹׁמֶן לְפָנָיו, אָכַל אֶת אֶחָד מֵהֶם,

וְאֵין יָדוּעַ אֵי זֶה מֵהֶם אָכַל;

אִשְׁתּוֹ וַאֲחוֹתוֹ עִמּוֹ בַבַּיִת,

שָׁגַג בְּאַחַת מֵהֶן וְאֵין יָדוּעַ בְּאֵיזוֹ מֵהֶן שָׁגַג;

שַׁבָּת וְיוֹם חוֹל,

עָשָׂה מְלָאכָה בְּאֶחָד מֵהֶן,

וְאֵין יָדוּעַ בְּאֵיזֶה מֵהֶן עָשָׂה;

וּמְנַיִן שֶׁהוּא מֵבִיא אָשָׁם תָּלוּי?

תִּלְמֹד לוֹמַר "וְאִם נֶפֶשׁ כִּי תֶחֱטָא,

וְעָשְׂתָה אַחַת מִכָּל מִצְו‍ֹת יי אֲשֶׁר לֹא תֵעָשֶׂינָה,

וְלֹא יָדַע וְאָשֵׁם וְנָשָׂא עֲו‍ֹנוֹ. וְהֵבִיא אַיִל".

[ד]

רַבִּי יְהוּדָה אוֹמֵר:

אִשְׁתּוֹ נִדָּה וַאֲחוֹתוֹ עִמּוֹ בַבַּיִת,

שָׁגַג בְּאַחַת מֵהֶן,

וְאֵין יָדוּעַ בְּאֵיזוֹ מֵהֶן שָׁגַג;

חֵלֶב וְנוֹתָר לְפָנָיו,

אָכַל אֶת אֶחָד מֵהֶם,

וְאֵין יָדוּעַ אֶת אֵי זֶה מֵהֶם אָכַל,

שַׁבָּת וְיוֹם הַכִּפּוּרִין,

וְעָשָׂה מְלָאכָה בֵּין הַשְּׁמָשׁוֹת,

וְאֵין יָדוּעַ בְּאֵי זוֹ מֵהֶן עָשָׂה,

רַבִּי אֱלִיעֶזֶר מְחַיֵּב חַטָּאת,

וְרַבִּי יְהוֹשֻׁעַ פּוֹטֵר, שֶׁנֶּאֱמַר:

"כִּי תֶחֱטָא... וְלֹא יָדַע", פְּרָט לָזֶה שֶׁיָּדַע שֶׁחָטָא.

רַבִּי שִׁמְעוֹן אוֹמֵר:

זֶה הוּא עַצְמוֹ מֵבִיא אָשָׁם תָּלוּי, שֶׁנֶּאֱמַר:

"נֶפֶשׁ כִּי תֶחֱטָא וְעָשְׂתָה... וְלֹא יָדַע",

בָּא בְּעָשָׂה וְאֵין יָדוּעַ מָה עָשָׂה,

אֲבָל סָפֵק עָשָׂה, סָפֵק לֹא עָשָׂה,

צֵא וּבַקֵּשׁ מְנַיִן שֶׁיָּבִיא אָשָׁם תָּלוּי.

[ה]

"וְלֹא יָדַע", פְּרָט לְהוֹדַע.

שֶׁיָּכֹל לֹא הוֹדַע שֶׁלַּקַּלּוֹת וְלֹא הוֹדַע שֶׁלַּחֲמוּרוֹת,

הַכֹּל בַּכְּלָל הָיוּ?

אִם אֶת הוֹדַע שֶׁלָּהֵם פָּטַרְתִּי,

אֵינוּ דִין שֶׁנִּפְטֹר אֶת לֹא הוֹדַע?

אוֹ חִלּוּף:

אִם אֶת לֹא הוֹדַע שֶׁלָּהֵם חִיַּבְתִּי,

אֵינוּ דִין שֶׁנְּחַיֵּב אֶת הוֹדַע?

אֵי זֶה הוֹדַע פָּטַרְתִּי, הוֹדַע שֶׁלַּחֲמוּרוֹת,

שֶׁיָּצָא לִדּוֹן בַּחַטָּאת.

[ו]

הֲלֹא דִין הוּא:

מָה, אִם בִּמְקוֹם שֶׁחִיֵּב אֶת הוֹדַע שֶׁלַּחֲמוּרוֹת חַטָּאת,

פָּטַר אֶת לֹא הוֹדַע שֶׁלָּהֵם מִן הַחַטָּאת,

מְקוֹם שֶׁפָּטַר אֶת הוֹדַע שֶׁלַּקַּלּוֹת מִן הָאָשָׁם,

אֵינוּ דִין שֶׁנִּפְטֹר אֶת לֹא הוֹדַע שֶׁלָּהֵם מִן הָאָשָׁם?

אוֹ חִלּוּף:

מָה, אִם בִּמְקוֹם שֶׁפָּטַר

אֶת לֹא הוֹדַע שֶׁלַּחֲמוּרוֹת מִן הַחַטָּאת,

חִיֵּב אֶת הוֹדַע שֶׁלָּהֵם חַטָּאת,

מְקוֹם שֶׁחִיֵּב אֶת לֹא הוֹדַע שֶׁלַּקַּלּוֹת אָשָׁם,

אֵינוּ דִין שֶׁנְּחַיֵּב אֶת הוֹדַע שֶׁלָּהֵם אָשָׁם?

דִּין אַחֵר:

מָה, אִם בִּמְקוֹם שֶׁחִיֵּב אֶת הוֹדַע שֶׁלַּחֲמוּרוֹת חַטָּאת,

פָּטַר אֶת הוֹדַע שֶׁלַּקַּלּוֹת מִן הָאָשָׁם,

מְקוֹם שֶׁפָּטַר אֶת לֹא הוֹדַע שֶׁלַּחֲמוּרוֹת מִן הַחַטָּאת,

אֵינוּ דִין שֶׁנִּפְטֹר אֶת לֹא הוֹדַע שֶׁלַּקַּלּוֹת מִן הָאָשָׁם?

אוֹ חִלּוּף:

מָה, אִם בִּמְקוֹם שֶׁפָּטַר

אֶת לֹא הוֹדַע שֶׁלַּחֲמוּרוֹת מִן הַחַטָּאת,

חִיֵּב אֶת לֹא הוֹדַע שֶׁלַּקַּלּוֹת אָשָׁם,

מְקוֹם שֶׁחִיֵּב אֶת הוֹדַע שֶׁלַּחֲמוּרוֹת חַטָּאת,

אֵינוּ דִין שֶׁנְּחַיֵּב אֶת הוֹדַע שֶׁלַּקַּלּוֹת אָשָׁם?

תִּלְמֹד לוֹמַר "וְאָשֵׁם", (ויקרא ד,כב) "וְאָשֵׁם", לִגְזֵרָה שָׁוָה:

מָה "וְאָשֵׁם" אָמוּר לְהַלָּן,

דָּבָר שֶׁחַיָּבִין עַל זְדוֹנָן כָּרֵת וְשִׁגְגָתוֹ חַטָּאת,

וּסְפֵקוֹ אָשָׁם תָּלוּי,

אַף "וְאָשֵׁם" אָמוּר כָּן,

דָּבָר שֶׁחַיָּבִין עַל זְדוֹנָן כָּרֵת וְשִׁגְגָתוֹ חַטָּאת,

וּסְפֵקוֹ אָשָׁם תָּלוּי.

[ז]

"וְלֹא יָדַע וְאָשֵׁם וְנָשָׂא עֲו‍ֹנוֹ",

רַבִּי יוֹסֵה הַגָּלִילִי אוֹמֵר:

הֲרֵי הַכָּתוּב עוֹנֵשׁ אֶת מִי שֶׁאֵינוּ יוֹדֵעַ,

אִם כָּךְ עָנַשׁ הַכָּתוּב אֶת מִי שֶׁאֵינוּ יוֹדֵעַ,

עַל אַחַת כַּמָּה יַעֲנֹשׁ אֶת מִי שֶׁהוּא יוֹדֵעַ.

[ח]

רַבִּי יַעֲקֹב אוֹמֵר:

הָאוֹכֵל חֵלֶב מֵבִיא חַטָּאת בְּסֶלַע,

סָפֵק אָכַל, סָפֵק לֹא אָכַל, מֵבִיא אָשָׁם תָּלוּי,

אִם כָּךְ עָנַשׁ הַכָּתוּב לְמִי שֶׁבָּאַת עַל יָדוֹ סְפֵק עֲבֵרָה,

עַל אַחַת כַּמָּה יְשַׁלֵּם שָׁכָר לְעוֹשֶׂה מִצְוָה.

[ט]

רַבִּי מְנַחֵם בֵּרַבִּי יוֹסֵה אוֹמֵר:

הַנֶּהֱנֶה שׁוֹוֶה פְרוּטָה מִן הַקֹּדֶשׁ מֵבִיא מְעִילָה וְחֻמְשָׁהּ,

וּמֵבִיא אָשָׁם בִּשְׁתֵּי סְלָעִים.

צֵא וְחַשֵּׁב כַּמָּה פְּרוּטוֹת בִּשְׁתֵּי סְלָעִים!

קָרוֹב אַלְפַּיִם.

אִם כָּךְ עָנַשׁ הַכָּתוּב לַשּׁוֹגֵג,

עַל אַחַת כַּמָּה יַעֲנֹשׁ לַמֵּזִיד.

[י]

רַבִּי יוֹסֵה אוֹמֵר:

נַפְשָׁךְ לֵידַע מַתַּן שְׂכָרָן שֶׁלַּצַּדִּיקִים לֶעָתִיד לָבֹא?

צֵא וּלְמַד מֵאָדָם הַקַּדְמוֹנִי,

שֶׁלֹּא נִצְטַוָּה אֶלָּא עַל מִצְוָה אַחַת בְּ'לֹא תַּעֲשֶׂה',

וְעָבַר עָלֶיהָ,

רְאֵה כַמָּה מִיתוֹת נִקְנְסוּ לוֹ וּלְדוֹרוֹתָיו,

וּלְדוֹרוֹת דּוֹרוֹתָיו עַד סוֹף כָּל הַדּוֹרוֹת!

וְכִי אֵי זוֹ מִדָּה מְרֻבָּה?

מִדַּת הַטּוֹב אוֹ מִדַּת הַפֻּרְעָנוּת?

הֱוֵי אוֹמֵר מִדַּת הַטּוֹב.

וּמִדַּת הַפֻּרְעָנוּת מְעוּטָה,

רְאֵה כַמָּה מִיתוֹת נִקְנְסוּ לוֹ וּלְדוֹרוֹתָיו,

וּלְדוֹרֵי דוֹרוֹתָיו עַד סוֹף כָּל הַדּוֹרוֹת,

מִדָּה טוֹבָה מְרֻבָּה,

הַיּוֹשֵׁב לוֹ מִן הַפִּגּוּלִים וּמִן הַנּוֹתָרִים,

וְהַמִּתְעַנֶּה בְיוֹם הַכִּפּוּרִין,

עַל אַחַת יִזְכֶּה לוֹ וּלְדוֹרוֹתָיו,

וּלְדוֹרוֹת דּוֹרוֹתָיו עַד סוֹף כָּל הַדּוֹרוֹת.

[יא]

רַבִּי עֲקִיבָה אוֹמֵר:

הֲרֵי הוּא אוֹמֵר:

(דברים יז,ו) "עַל פִּי שְׁנַיִם עֵדִים אוֹ שְׁלֹשָׁה עֵדִים יוּמַת הַמֵּת".

אִם מִתְקַיֶּמֶת הָעֵדוּת בִּשְׁנַיִם,

לָמָּה פָּרַט הַכָּתוּב בִּשְׁלֹשָׁה?

אֶלָּא לְהָבִיא אֶת הַשְּׁלִישִׁי וּלְהַחְמִיר עָלָיו,

וְלַעֲשׁוֹת דִּינוֹ כַּיּוֹצֵא בָאֵלּוּ.

אִם כָּךְ עָנַשׁ הַכָּתוּב

לַנִטְפָּל לְעוֹבְרֵי עֲבֵרָה כְּעוֹבְרֵי עֲבֵרָה,

עַל אַחַת כַּמָּה יְשַׁלֵּם שָׁכָר

לַנִטְפָּל לְעוֹשֵׂה מִצְוָה כְּעוֹשֵׂה מִצְוָה.

[יב]

רַבִּי אוֹמֵר:

הֲרֵי הוּא אוֹמֵר:

(דברים יט,ה) "וַאֲשֶׁר יָבֹא אֶת רֵעֵהוּ בַיַּעַר לַחְטֹב עֵצִים,

וְנִדְּחָה יָדוֹ בַגַּרְזֶן לִכְרֹת הָעֵץ,

וְנָשַׁל הַבַּרְזֶל מִן הָעֵץ, וּמָצָא אֶת רֵעֵהוּ וָמֵת,

הוּא יָנוּס אֶל אַחַת הֶעָרִים הָאֵלֶּה וָחָי."

קָבַע הַכָּתוּב נֶפֶשׁ

לְמִי שֶׁבָּאַת עַל יָדוֹ סְפֵק נֶפֶשׁ בְּלֹא יוֹדַע.

אֱמֹר מֵעַתָּה,

הַמְגַבֶּה אֶת הַצְּדָקוֹת,

וְהַמְפַרְנֵס אֶת הָעֲנִיִּים,

וְהַגּוֹמֵל אֶת הַחֲסָדִים,

עַל אַחַת כַּמָּה תִּנָּתֵן לוֹ נַפְשׁוֹ.

[יג]

רַבִּי אֶלְעָזָר בֶּן עֲזַרְיָה אוֹמֵר:

הֲרֵי הוּא אוֹמֵר:

(דברים כד,יט) "כִּי תִקְצֹר קְצִירְךָ בְשָׂדֶךָ, וְשָׁכַחְתָּ עֹמֶר בַּשָּׂדֶה,

לֹא תָשׁוּב לְקַחְתּוֹ, לַגֵּר לַיָּתוֹם וְלָאַלְמָנָה יִהְיֶה,

לְמַעַן יְבָרֶכְךָ יי אֱלֹהֶיךָ בְּכֹל מַעֲשֵׂה יָדֶיךָ."

קָבַע הַכָּתוּב בְּרָכָה

לְמִי שֶׁבָּאַת עַל יָדוֹ מִצְוָה בְּלֹא יוֹדַע.

אֱמֹר מֵעַתָּה,

הָיְתָה סֶלַע צְרוּרָה בִּכְנָפוֹ וְנָפְלָה מִמֶּנּוּ,

וּמְצָאָהּ עָנִי וְנִתְפַּרְנַס בָּהּ,

הֲרֵי הַכָּתוּב קוֹבֵעַ לוֹ בְּרָכָה

כַּשּׁוֹכֵחַ עֹמֶר בְּתוֹךְ שָׂדֵהוּ.

[יד]

(ויקרא ה,יח) ["וְהֵבִיא אַיִל תָּמִים מִן הַצֹּאן בְּעֶרְכְּךָ לְאָשָׁם

אֶל הַכֹּהֵן, וְכִפֶּר עָלָיו הַכֹּהֵן עַל שִׁגְגָתוֹ אֲשֶׁר שָׁגָג,

וְהוּא לֹא יָדַע, וְנִסְלַח לוֹ."]

"וְהֵבִיא אַיִל", קָשֶׁה, בֶּן שְׁתֵּי שָׁנִים.

"צֹאן", לְרַבּוֹת כָּל מַשְׁמַע צֹאן,

אַף הַחֵרֵשׁ, אַף הַשּׁוֹטֶה, אַף הַנַּנָּס.

"מִן הַצֹּאן", לֹא הַפַּלְגָּס.

"בְּעֶרְכְּךָ", מָה עֶרְכְּךָ אָמוּר לְהַלָּן, בְּכֶסֶף שְׁקָלִים,

אַף כָּן בְּכֶסֶף שְׁקָלִים,

"לְאָשָׁם", שֶׁיְּהֵא הֶפְרֵשׁ מָעוֹת לְשֵׁם אָשָׁם.

סִפְרָא. דִּבּוּרָא דְחוֹבָה. פֶּרֶק כא

[א]

"וְכִפֶּר עָלָיו הַכֹּהֵן עַל שִׁגְגָתוֹ אֲשֶׁר שָׁגָג,

וְהוּא לֹא יָדַע", מַה תַּלְמוּד?

מְנַיִן אַתָּה אוֹמֵר,

בָּא לְפָנָיו סְפֵק חֵלֶב וְדָם, נוֹתָר וּפִגּוּל בֶּעְלֵם אֶחָד,

וּמְנַיִן שֶׁהוּא חַיָּב עַל כָּל אֶחָד וְאֶחָד?

תִּלְמֹד לוֹמַר "עַל שִׁגְגָתוֹ".

בָּא לְפָנָיו סְפֵק חֵלֶב סְפֵק חֵלֶב וְלֹא יָדַע,

וּבָאַחֲרוֹנָה יָדַע,

וּמְנַיִן שֶׁאֵינוּ חַיָּב אֶלָּא אַחַת?

תִּלְמֹד לוֹמַר "אֲשֶׁר שָׁגָג".

בָּא לְפָנָיו סְפֵק חֵלֶב וְיָדַע, סְפֵק חֵלֶב וְיָדַע,

רַבִּי אוֹמֵר:

כַּשֵּׁם שֶׁהוּא מֵבִיא חַטָּאת עַל כָּל אַחַת וְאַחַת,

כָּךְ הוּא מֵבִיא אָשָׁם תָּלוּי עַל כָּל אַחַת וְאַחַת.

[ב]

רַבִּי אֶלְעָזָר בֵּרַבִּי שִׁמְעוֹן וְרַבִּי שִׁמְעוֹן בֶּן יְהוּדָה

אוֹמְרִים מִשֵּׁם רַבִּי שִׁמְעוֹן:

אֵינוּ חַיָּב אֶלָּא אַחַת,

עַל כָּךְ נֶאֱמַר "עַל שִׁגְגָתוֹ".

"וְהוּא לֹא יָדַע", פְּרָט לְשֶׁאָמְרוּ לוֹ אֲחֵרִים.

אוֹ יָכֹל אַף עַל פִּי שֶׁאֵינוּ מַכְחִישׁ?

תִּלְמֹד לוֹמַר "וְהֵבִיא".

"וְהוּא לֹא יָדַע, וְנִסְלַח לוֹ",

הָא אִלּוּ יָדַע, אֵינוּ מִתְכַּפֵּר לוֹ,

הָא לְמָה זֶה דוֹמֶה? לְעֶגְלָה עֲרוּפָה,

אַף עַל פִּי שֶׁנֶּעְרָפָה, וְאַחַר כָּךְ נִמְצָא הָהוֹרֵג,

הֲרֵי זֶה יֵהָרֵג.

[ג]

(ויקרא ה,יט) ["אָשָׁם הוּא, אָשֹׁם אָשַׁם לַיי."]

"אָשָׁם הוּא, אָשֹׁם אָשַׁם", מַה תַּלְמוּד?

מְנַיִן אַתָּה אוֹמֵר,

הֵבִיא אָשָׁם תָּלוּי, שְׁחָטוֹ וְזָרַק אֶת דָּמוֹ,

וְאַחַר כָּךְ נוֹדַע לוֹ שֶׁחָטָא,

אוֹ נוֹדַע לוֹ שֶׁלֹּא חָטָא,

וּמְנַיִן שֶׁהוּא מֻתָּר בַּאֲכִילָה?

תִּלְמֹד לוֹמַר "אָשֹׁם אָשַׁם".

יָכֹל אַף עַל פִּי שֶׁלֹּא נִזְרַק הַדָּם?

תִּלְמֹד לוֹמַר "הוּא".

מַה יֵּעָשֶׂה לוֹ?

הַדָּם יִשָּׁפֵךְ וְהַבָּשָׂר יֵצֵא לְבֵית הַשְּׂרִיפָה.

נִזְרַק הַדָּם, הַבָּשָׂר יֵאָכֵל.

רַבִּי יוֹסֵה אוֹמֵר:

אֲפִלּוּ הַדָּם בַּכּוֹס, יִזָּרֵק וְהַבָּשָׂר יֵאָכֵל.

[ד]

אוֹ יָכֹל אַף עַל פִּי שֶׁלֹּא נִשְׁחַט?

תִּלְמֹד לוֹמַר "הוּא".

מַה יֵּעָשֶׂה לוֹ?

יֵצֵא וְיִרְעֶה בָעֵדֶר.

דִּבְרֵי רַבִּי מֵאִיר.

וַחֲכָמִים אוֹמְרִים:

יִרְעֶה עַד שֶׁיִּסְתָּאֵב,

וְיִמָּכֵר, וְיִפְּלוּ דָּמָיו לִנְדָבָה.

רַבִּי אֱלִיעֶזֶר אוֹמֵר:

יִקְרַב, שֶׁאִם אֵינוּ בָא עַל חֵטְא זֶה,

הֲרֵי הוּא בָא עַל חֵטְא אַחֵר.

[ה]

"אָשַׁם לַיי",

יָכֹל אֲפִלּוּ כֻּלּוֹ לְבֶדֶק הַבַּיִת?

תִּלְמֹד לוֹמַר (ויקרא ה,יח) 'אָשָׁם לַכֹּהֵן'

אוֹ 'אָשָׁם לַכֹּהֵן', יָכֹל יִנָּתֵן כֻּלּוֹ לַכֹּהֵן?

תִּלְמֹד לוֹמַר "אָשַׁם לַיי".

הָא כֵיצַד?

מוֹתַר אֲשָׁמוֹת יִפְּלוּ לִנְדָבָה,

לוֹקְחִין בָּהֶם עוֹלוֹת,

הַבָּשָׂר לַשֵּׁם, וְהָעוֹרוֹת לַכֹּהֲנֵים.

[ו]

אֵין לִי אֶלָּא מוֹתַר אֲשָׁמוֹת,

מְנַיִן מוֹתַר חַטָּאוֹת, מוֹתַר עֲשִׂירִית הָאֵיפָה,

מוֹתַר קִנֵּי זָבִים, קִנֵּי זָבוֹת, קִנֵּי יוֹלְדוֹת,

מוֹתַר קָרְבְּנוֹת נָזִיר וְהַמְצֹרָע,

הַמַּקְדִּישׁ נְכָסָיו,

וְהָיוּ בָהֶם דְּבָרִים רְאוּיִין עַל גַּבֵּי הַמִּזְבֵּחַ,

יֵינוֹת, שְׁמָנִים וְעוֹפוֹת,

וּמְנַיִן שֶׁיִּמָּכְרוּ לִצְרִיכֵי אוֹתוֹ הַמִּין,

וְיָבִיא בִדְמֵיהֶם עוֹלוֹת?

תִּלְמֹד לוֹמַר "אָשֹׁם אָשַׁם".

זֶה הַכְּלָל:

כָּל שֶׁהוּא בָּא מִשֵּׁם חֵטְא וּמִשֵּׁם אַשְׁמָה,

יִלָּקַח בּוֹ עוֹלוֹת, הַבָּשָׂר לַשֵּׁם, וְהָעוֹרוֹת לַכֹּהֲנֵים.

זֶה הַמִּדְרָשׁ דָּרַשׁ יְהוֹיָדָע כֹּהֵן גָּדוֹל:

"אָשָׁם הוּא, אָשֹׁם אָשַׁם לַיי".

נִמְצְאוּ שְׁנֵי כְתוּבִין קַיָּמִין:

"אָשַׁם לַיי", (ויקרא ה,יח) וְ'אָשָׁם לַכֹּהֵן',

וְאוֹמֵר:

(מלכים ב יב,יז) "כֶּסֶף אָשָׁם וְכֶסֶף חַטָּאוֹת לֹא יוּבָא בֵּית יי,

לַכֹּהֲנִים יִהְיוּ."

[ז]

מְנַיִן לַאֲשַׁם שִׁפְחָה חֲרוּפָה שֶׁיָּבֹא בְּכֶסֶף שְׁקָלִים?

תִּלְמֹד לוֹמַר "אָשֹׁם אָשַׁם".

יָכֹל שֶׁנִי מְרַבֶּה אֲשַׁם נָזִיר וַאֲשַׁם מְצֹרָע?

תִּלְמֹד לוֹמַר "הוּא".

מָה רָאִיתָ לְרַבּוֹת אֲשַׁם שִׁפְחָה חֲרוּפָה,

וּלְהוֹצִיא אֲשַׁם נָזִיר וַאֲשַׁם מְצֹרָע?

אַחַר שֶׁרִבָּה הַכָּתוּב, מֵעֵט.

מְרַבֶּה אֲנִי אֶת אֲשַׁם שִׁפְחָה חֲרוּפָה, שֶׁהוּא אַיִל,

וּמוֹצִיא אֲשַׁם נָזִיר וַאֲשַׁם מְצֹרָע, שֶׁאֵינוּ אַיִל.

סִפְרָא. דִּבּוּרָא דְחוֹבָה. פֶּרֶק כב

[א]

(ויקרא ה,כ-כב) ["וַיְדַבֵּר יי אֶל מֹשֶׁה לֵּאמֹר.

נֶפֶשׁ כִּי תֶחֱטָא, וּמָעֲלָה מַעַל בַּיי, וְכִחֵשׁ בַּעֲמִיתוֹ,

בְּפִקָּדוֹן אוֹ בִתְשׂוּמֶת יָד אוֹ בְגָזֵל,

אוֹ עָשַׁק אֶת עֲמִיתוֹ.

אוֹ מָצָא אֲבֵדָה וְכִחֶשׁ בָּהּ וְנִשְׁבַּע עַל שָׁקֶר עַל אַחַת מִכֹּל אֲשֶׁר יַעֲשֶׂה הָאָדָם לַחֲטֹא בָהֵנָּה."]

מַה תַּלְמוּד (לוֹמַר) "עֲמִיתוֹ", "עֲמִיתוֹ", שְׁתֵּי פְעָמִים?

"עֲמִיתוֹ", פְּרָט לַגָּבוֹהַּ,

"עֲמִיתוֹ", פְּרָט לַאֲחֵרִים.

"וְכִחֵשׁ", פְּרָט לָאוֹמֵר לַחֲבֵרוֹ:

"אָכַלְתִּי הַיּוֹם", וְהוּא לֹא אָכַל,

"הָלַכְתִּי לְעִיר פְּלוֹנִית", וְהוּא לֹא הָלַךְ.

תִּלְמֹד לוֹמַר "כִּי תֶחֱטָא... וְכִחֵשׁ",

לֹא אָמַרְתִּי אֶלָּא כַחַשׁ שֶׁקְּדָמוֹ חֵטְא,

יָצָא כַחַשׁ שֶׁלֹּא קְדָמוֹ חֵטְא.

[ב]

רַבִּי אוֹמֵר:

"וְכִחֵשׁ בַּעֲמִיתוֹ בְּפִקָּדוֹן אוֹ בִתְשׂוּמֶת יָד אוֹ בְגָזֵל,

אוֹ עָשַׁק אֶת עֲמִיתוֹ.

אוֹ מָצָא אֲבֵדָה וְכִחֶשׁ בָּהּ וְנִשְׁבַּע עַל שָׁקֶר",

מָה אֵלּוּ מְיֻחָדִין, שֶׁהֵן שֶׁלְּמָמוֹן,

יָצָא דָבָר שֶׁאֵינוּ שֶׁלְּמָמוֹן.

[ג]

"וּמָעֲלָה מַעַל בַּיי",

רַבִּי יוֹסֵה הַגָּלִילִי אוֹמֵר:

לְהָבִיא קֳדָשִׁים קַלִּים.

בֶּן עַזַּי אוֹמֵר:

לְהָבִיא אֶת הַשְּׁלָמִים.

אַבָּא יוֹסֵה בֶן דַּסַּי אוֹמֵר:

לֹא הָיָה בֶּן עַזַּי אוֹמֵר אֶלָּא עַל הַבְּכוֹר בִּלְבַד.

רַבִּי שִׁמְעוֹן אוֹמֵר:

אֶחָד קָדְשֵׁי קֳדָשִׁים וְאֶחָד קֳדָשִׁים קַלִּים,

קֳדָשִׁים שֶׁהוּא חַיָּב בְּאַחְרָיוּתָן,

קוֹרֵא אֲנִי "וְכִחֵשׁ בַּעֲמִיתוֹ",

וְשֶׁאֵינוּ חַיָּב בְּאַחְרָיוּתָן,

קוֹרֵא אֲנִי "בַּיי וְכִחֵשׁ".

[ד]

רַבִּי עֲקִיבָה אוֹמֵר:

מַה תַּלְמוּד (לוֹמַר) "וּמָעֲלָה מַעַל בַּיי"?

לְפִי שֶׁהַמַּלְוֶה וְהַלּוֹוֶה, וְהַנּוֹשֵׂא וְהַנּוֹתֵן,

אֵינוּ לֹא מַלְוֶה וְלֹא לוֹוֶה, לֹא נוֹשֵׂא וְלֹא נוֹתֵן,

אֶלָּא בְעֵדִים וּבִשְׁטָר,

לְפִיכָךְ בִּזְמַן שֶׁהוּא מְכַחֵשׁ, מְכַחֵשׁ בְּעֵדִים וּבִשְׁטָר,

אֲבָל הַמַּפְקִיד אֵצֶל חֲבֵרוֹ

אֵינוּ רוֹצֶה שֶׁתֵּדַע בּוֹ נְשָׁמָה אֶלָּא הַשְּׁלִישִׁי שֶׁבֵּינֵיהֶם,

לְפִיכָךְ, בִּזְמַן שֶׁהוּא מְכַחֵשׁ, מְכַחֵשׁ בַּשְּׁלִישִׁי שֶׁבֵּינֵיהֶם.

[ה]

"וְכִחֵשׁ בַּעֲמִיתוֹ", יָכֹל בִּדְבָרִים?

תִּלְמֹד לוֹמַר "בְּפִקָּדוֹן".

מַה פִּקָּדוֹן מְיֻחָד, דָּבָר שֶׁהוּא שֶׁלְּמָמוֹן,

יָצָא דָּבָר שֶׁאֵינוּ שֶׁלְּמָמוֹן.

[ו]

אוֹ מַה פִּקָּדוֹן מְיֻחָד, שֶׁאֵין לוֹ רְשׁוּת לְהוֹצִיאוֹ,

מַלְוָה, שֶׁיֵּשׁ לוֹ רְשׁוּת לְהוֹצִיאָהּ, מְנַיִן?

תִּלְמֹד לוֹמַר "אוֹ בִתְשׂוּמֶת יָד".

אוֹ מָה אֵלּוּ וָאֵלּוּ מְיֻחָדִין, דְּבָרִים שֶׁיֵּשׁ בָּהֶם מַתְּנוֹת יָד,

גָּזֵל, שֶׁאֵין בּוֹ מַתְּנוֹת יָד, מְנַיִן?

תִּלְמֹד לוֹמַר "אוֹ בְגָזֵל".

אוֹ מָה אֵלּוּ וָאֵלּוּ מְיֻחָדִין, דְּבָרִים שֶׁהֵן נִטָּלִין מֵרְשׁוּת הַבְּעָלִים,

הַכּוֹבֵשׁ שְׁכַר שָׂכִיר, שֶׁאֵינוּ נִטָּל מֵרְשׁוּת הַבְּעָלִים, מְנַיִן?

תִּלְמֹד לוֹמַר "אוֹ עָשַׁק אֶת עֲמִיתוֹ".

אוֹ מָה אֵלּוּ וָאֵלּוּ מְיֻחָדִין, דְּבָרִים שֶׁדַּעַת שְׁנַיִם יוֹדַעַת בָּהֶן,

אֲבֵדָה, שֶׁאֵין דַּעַת שְׁנַיִם יוֹדַעַת בָּהּ, מְנַיִן?

תִּלְמֹד לוֹמַר "אוֹ מָצָא אֲבֵדָה".

"וְכִחֶשׁ בָּהּ", לֹא בְמוֹצְאֶיהָ.

בֶּן עַזַּי אוֹמֵר:

שָׁלֹשׁ אֲבֵדוֹת הֵן:

הַיּוֹדֵעַ בָּהּ וּבְמוֹצְאֶיהָ,

בְּמוֹצְאֶיהָ וְלֹא בָהּ,

לֹא בָהּ וְלֹא בְמוֹצְאֶיהָ.

[ז]

אוֹ מָה אֵלּוּ וָאֵלּוּ מְיֻחָדִין, דְּבָרִים שֶׁאֶפְשָׁר לְדַעְתָּן,

דְּבָרִים שֶׁאֵיפְשָׁר[[31]](#footnote-31) לְדַעְתָּן, כְּגוֹן הַמְעָרֵב מַיִם בְּיַיִן,

מֵי גְּלוֹבְקִיָּה[[32]](#footnote-32) בְּשֶׁמֶן, מֵי מֵעַיִן בִּדְבָשׁ,

חֲלֶב חֲמוֹר בִּקְטָף, קוֹמוֹס[[33]](#footnote-33) בְּמוֹר,

חוֹל בְּפוֹל, עֲלֵי גְפָנִים בְּפִילוֹן[[34]](#footnote-34), מְנַיִן?

תִּלְמֹד לוֹמַר "עַל שָׁקֶר", עַל כָּל אֲשֶׁר יְשַׁקֵּר.

[ט]

אוֹ מָה אֵלּוּ וָאֵלּוּ מְיֻחָדִין,

דְּבָרִים שֶׁאֵינוּ מְשַׁלֵּם עֲלֵיהֶם אֶלָּא קֶרֶן,

תַּשְׁלוּמֵי כֶפֶל, תַּשְׁלוּמֵי אַרְבָּעָה וַחֲמִשָּׁה,

הָאוֹנֵס, וְהַמְּפַתֶּה, וְהַמּוֹצִיא שֵׁם רַע, מְנַיִן?

תִּלְמֹד לוֹמַר "וּמָעֲלָה מַעַל", רִבָּה.

[ח]

אוֹ מָה אֵלּוּ וָאֵלּוּ מְיֻחָדִין, דְּבָרִים שֶׁאֵינָן לַנִּזָּקִים,

לַנִּזָּקִים מְנַיִן?

חָבַל אָדָם בְּאָדָם, קִנְיָן בְּקִנְיָן,

אָדָם בְּקִנְיָן, וְקִנְיָן בְּאָדָם, מְנַיִן?

תִּלְמֹד לוֹמַר "עַל אַחַת מִכֹּל אֲשֶׁר יַעֲשֶׂה".

[י]

"אַחַת", "בָּהּ", "בָהֵנָּה", "מִכֹּל", הֲרֵי אֵלּוּ מֵעוּטִים,

פְּרָט לָאוֹמֵר לַחֲבֵרוֹ "חִבַּלְתָּ בִּי בַּשַּׁבָּת",

וְהוּא אוֹמֵר "לֹא חִבַּלְתִּי";

"הִדְלַקְתָּ אֶת גְּדִישִׁי בַּשַּׁבָּת",

וְהוּא אוֹמֵר "לֹא הִדְלַקְתִּי";

אָמַר לוֹ אָבִיו "חִבַּלְתָּ בִּי, עָשִׂיתָ בִּי חַבּוּרָה",

וְהוּא אוֹמֵר "לֹא חִבַּלְתִּי וְלֹא עָשִׂיתִי",

יָכֹל יְהֵא חַיָּב?

תִּלְמֹד לוֹמַר "אַחַת", "בָּהּ", "בָהֵנָּה", "מִכֹּל",

הֲרֵי אֵלּוּ מֵעוּטִין.

מָה רָאִיתָ לְרַבּוֹת אֶת אֵלּוּ וּלְהוֹצִיא אֶת אֵלּוּ,

אַחַר שֶׁרִבָּה הַכָּתוּב, מֵעֵט.

מְרַבֶּה אֲנִי אֶת אֵלּוּ שֶׁאֵינוּ נִדּוֹן עֲלֵיהֶם בְּנַפְשׁוֹ,

וּמוֹצִיא אֲנִי אֶת אֵלּוּ שֶׁהוּא נִדּוֹן עֲלֵיהֶם בְּנַפְשׁוֹ.

[יא]

רַבִּי שִׁמְעוֹן אוֹמֵר:

יָכֹל הָאוֹמֵר לַחֲבֵרוֹ:

"אָנַסְתָּ וּפִתִּיתָ אֶת בִּתִּי",

וְהוּא אוֹמֵר "לֹא אָנַסְתִּי וְלֹא פִתִּיתִי";

"הֵמִית שׁוֹרָךְ אֶת שׁוֹרִי",

וְהוּא אוֹמֵר "לֹא הֵמִית";

"הֵמִית שׁוֹרָךְ אֶת עַבְדִּי",

וְהוּא אוֹמֵר "לֹא הֵמִית";

אָמַר לוֹ עַבְדּוֹ: הִפַּלְתָּ אֶת שִׁנִּי, וְסִמִּיתָ אֶת עֵינֵי",

וְהוּא אוֹמֵר "לֹא הִפַּלְתִּי וְלֹא סִמִּיתִי",

יָכֹל יִהְיֶה חַיָּב?

תִּלְמֹד לוֹמַר "וְכִחֵשׁ בַּעֲמִיתוֹ בְּפִקָּדוֹן, אוֹ בִתְשׂוּמֶת יָד,

אוֹ בְגָזֵל, אוֹ עָשַׁק אֶת עֲמִיתוֹ.

אוֹ מָצָא אֲבֵדָה וְכִחֶשׁ בָּהּ, וְנִשְׁבַּע עַל שָׁקֶר",

מָה אֵלּוּ מְיֻחָדִין, שֶׁאֵינָן קְנָסוֹת,

יָצְאוּ אֵלּוּ שֶׁהֵן קְנָסוֹת.

סִפְרָא. דִּבּוּרָא דְחוֹבָה. פָּרָשָׁה יג

[א]

(ויקרא ה, כג) ["וְהָיָה כִּי יֶחֱטָא וְאָשֵׁם,

וְהֵשִׁיב אֶת הַגְּזֵלָה אֲשֶׁר גָּזָל,

אוֹ אֶת הָעֹשֶׁק אֲשֶׁר עָשָׁק,

אוֹ אֶת הַפִּקָּדוֹן אֲשֶׁר הָפְקַד אִתּוֹ,

אוֹ אֶת הָאֲבֵדָה אֲשֶׁר מָצָא."]

"וְהָיָה", מִיָּד.

מַה יַּעֲשֶׂה? "וְהֵשִׁיב".

אֵינָהּ שָׁם, תִּלְמֹד לוֹמַר (ויקרא ה, כד) "וְשִׁלַּם".

יָכֹל יִהְיֶה מֵשִׁיב וּמְשַׁלֵּם?

אַל תִּתְמַהּ, שֶׁהֲרֵי הַגַּנָּב מְשַׁלֵּם תַּשְׁלוּמֵי כֶפֶל,

טָבַח וּמָכַר, מְשַׁלֵּם תַּשְׁלוּמֵי אַרְבָּעָה וַחֲמִשָּׁה!

תִּלְמֹד לוֹמַר "גְּזֵלָה",

גְּזֵלָה הוּא מְשַׁלֵּם, אֵינוּ מֵשִׁיב וּמְשַׁלֵּם.

[ב]

"וְהֵשִׁיב אֶת הַגְּזֵלָה", מַה תַּלְמוּד (לוֹמַר) "אֲשֶׁר גָּזָל"?

יָכֹל יְשַׁלֵּם חֹמֶשׁ וְאָשָׁם עַל מַה שֶּׁגָּזַל אָבִיו?

תִּלְמֹד לוֹמַר "אֲשֶׁר גָּזָל",

עַל מַה שֶּׁגָּזַל הוּא מְשַׁלֵּם, לֹא עַל מַה שֶּׁגָּזַל אָבִיו.

[ג]

יָכֹל לֹא יְשִׁיבֶנּוּ כָּל עִקָּר?

תִּלְמֹד לוֹמַר "אוֹ אֶת הָעֹשֶׁק".

מַה תַּלְמוּד (לוֹמַר) "אֲשֶׁר עָשָׁק"?

יָכֹל יְשַׁלֵּם חֹמֶשׁ וְאָשָׁם עַל מַה שֶּׁעָשַׁק אָבִיו?

תִּלְמֹד לוֹמַר "אֲשֶׁר עָשָׁק",

עַל מַה שֶּׁעָשַׁק הוּא מְשַׁלֵּם, לֹא עַל מַה שֶּׁעָשַׁק אָבִיו.

[ד]

יָכֹל לֹא יְשִׁיבֶנּוּ כָּל עִקָּר?

תִּלְמֹד לוֹמַר "אוֹ אֶת הַפִּקָּדוֹן".

מַה תַּלְמוּד (לוֹמַר) "אֲשֶׁר הָפְקַד אִתּוֹ"?

בִּזְמַן שֶׁהוּא עִמּוֹ יְשַׁלְּמֶנּוּ,

אִם אֵינוּ עִמּוֹ, יָפִיס עַל דָּמָיו.

[ה]

עֲדַיִן אֲנִי אוֹמֵר,

אֵימָתַי אֵינוּ מְשַׁלֵּם חֹמֶשׁ וְאָשָׁם עַל מַה שֶּׁגָּזַל אָבִיו?

בִּזְמַן שֶׁלֹּא נִשְׁבַּע, לֹא הוּא וְלֹא אָבִיו.

נִשְׁבַּע הוּא וְלֹא אָבִיו, אָבִיו וְלֹא הוּא,

הוּא וְאָבִיו, מְנַיִן?

תִּלְמֹד לוֹמַר "אֲשֶׁר גָּזָל", וַ"אֲשֶׁר עָשָׁק",

וַ"אֲשֶׁר הָפְקַד אִתּוֹ", וַ"אֲשֶׁר מָצָא".

[ו]

עֲדַיִן אֲנִי אוֹמֵר,

אֵימָתַי הוּא מְשַׁלֵּם קֶרֶן גֶּזֶל אָבִיו?

בִּזְמַן שֶׁנִּשְׁבַּע הוּא וְאָבִיו, נִשְׁבַּע הוּא וְלֹא אָבִיו,

אָבִיו וְלֹא הוּא, לֹא הוּא וְלֹא אָבִיו, מְנַיִן?

תִּלְמֹד לוֹמַר "הַגְּזֵלָה", וְ"הָעֹשֶׁק", וְ"הַפִּקָּדוֹן", וְ"הָאֲבֵדָה",

יִשְׁתַּלְמוּ לוֹ מִכָּל מָקוֹם.

[ז]

(ויקרא ה, כד) ["אוֹ מִכֹּל אֲשֶׁר יִשָּׁבַע עָלָיו לַשֶּׁקֶר,

וְשִׁלַּם אֹתוֹ בְּרֹאשׁוֹ וַחֲמִשִׁתָיו יֹסֵף עָלָיו,

לַאֲשֶׁר הוּא לוֹ יִתְּנֶנּוּ בְּיוֹם אַשְׁמָתוֹ."]

מְנַיִן לִתֵּן אֶת הָאָמוּר לְמַעְלָן לְמַטָּן?

תִּלְמֹד לוֹמַר "מִכֹּל אֲשֶׁר יִשָּׁבַע עָלָיו",

"עָלָיו", עַד שֶׁיְּהֵא מִתְכַּוֵּן לוֹ.

מִכָּן אָמְרוּ:

חַיָּב עַל זְדוֹן שְׁבוּעָה וְעַל שִׁגְגָתָהּ עִם זְדוֹן הַפִּקָּדוֹן,

אֵינוּ חַיָּב עַל שִׁגְגָתוֹ.

וּמַה הוּא חַיָּב עַל זְדוֹנוֹ?

אָשָׁם בְּכֶסֶף שְׁקָלִים.

[ח]

"עָלָיו לַשֶּׁקֶר וְשִׁלַּם", אֵינוּ מְשַׁלֵּם אֶלָּא לְאַחַר הַשְּׁבוּעָה.

הֲלֹא דִין הוּא:

מָה, אִם הַטּוֹעֵן טַעֲנַת גָּנַב,

שֶׁהוּא מְשַׁלֵּם תַּשְׁלוּמֵי כֶפֶל,

אֵינוּ מְשַׁלֵּם אֶלָּא לְאַחַר הַשְּׁבוּעָה,

זֶה, שֶׁאֵינוּ מְשַׁלֵּם תַּשְׁלוּמֵי כֶפֶל,

אֵינוּ דִין שֶׁלֹּא יְשַׁלֵּם אֶלָּא לְאַחַר הַשְּׁבוּעָה?

לֹא! אִם אָמַרְתָּ בְּטוֹעֵן טַעֲנַת גָּנַב,

שֶׁאֵין מְשַׁלֵּם חֹמֶשׁ וְאָשָׁם,

תֹּאמַר בָּזֶה, שֶׁהוּא מְשַׁלֵּם חֹמֶשׁ וְאָשָׁם?

הוֹאִיל וְהוּא מְשַׁלֵּם חֹמֶשׁ וְאָשָׁם,

יְשַׁלֵּם לִפְנֵי הַשְּׁבוּעָה וּלְאַחַר הַשְּׁבוּעָה!

תִּלְמֹד לוֹמַר "עָלָיו לַשֶּׁקֶר וְשִׁלַּם",

אֵינוּ מְשַׁלֵּם אֶלָּא לְאַחַר הַשְּׁבוּעָה.

[ט]

"וְשִׁלַּם אֹתוֹ", אוֹתוֹ הוּא מְשַׁלֵּם,

אֵינוּ מְשַׁלֵּם תַּשְׁלוּמֵי כֶפֶל.

הֲלֹא דִין הוּא:

מָה, אִם הַטּוֹעֵן טַעֲנַת גָּנַב, שֶׁאֵינוּ מְשַׁלֵּם חֹמֶשׁ וְאָשָׁם,

מְשַׁלֵּם תַּשְׁלוּמֵי כֶפֶל,

זֶה, שֶׁהוּא מְשַׁלֵּם חֹמֶשׁ וְאָשָׁם,

אֵינוּ דִין שֶׁיְּשַׁלֵּם תַּשְׁלוּמֵי כֶפֶל?

תִּלְמֹד לוֹמַר "וְשִׁלַּם אֹתוֹ",

אוֹתוֹ הוּא מְשַׁלֵּם, אֵינוּ מְשַׁלֵּם תַּשְׁלוּמֵי כֶפֶל.

[י]

אוֹצִיא תַּשְׁלוּמֵי כֶפֶל,

וְלֹא אוֹצִיא תַּשְׁלוּמֵי אַרְבָּעָה חֲמִשָּׁה!

תִּלְמֹד לוֹמַר "בְּרֹאשׁוֹ", בְּרֹאשׁוֹ הוּא מְשַׁלֵּם,

אֵינוּ מְשַׁלֵּם תַּשְׁלוּמֵי אַרְבָּעָה חֲמִשָּׁה.

[יא]

קוֹל וָחֹמֶר לְטוֹעֵן טַעֲנַת גָּנַב שֶׁיְּשַׁלֵּם חֹמֶשׁ וְאָשָׁם:

מָה, אִם זֶה, שֶׁאֵינוּ מְשַׁלֵּם תַּשְׁלוּמֵי כֶפֶל,

מְשַׁלֵּם חֹמֶשׁ וְאָשָׁם,

הַטּוֹעֵן טַעֲנַת גָּנַב, שֶׁהוּא מְשַׁלֵּם תַּשְׁלוּמֵי כֶפֶל,

אֵינוּ דִין שֶׁיְּשַׁלֵּם חֹמֶשׁ וְאָשָׁם?

תִּלְמֹד לוֹמַר "בְּרֹאשׁוֹ וַחֲמִשִׁתָיו",

הַמְשַׁלֵּם בָּרֹאשׁ מוֹסִיף חֹמֶשׁ,

אֵין מְשַׁלֵּם תַּשְׁלוּמֵי כֶפֶל

וְתַשְׁלוּמֵי אַרְבָּעָה חֲמִשָּׁה מוֹסִיף חֹמֶשׁ.

[יב]

"וַחֲמִשִׁתָיו",

מְלַמֵּד שֶׁהוּא מְשַׁלֵּם חֹמֶשׁ עַל חֹמֶשׁ,

עַד שֶׁתִּתְמַעֵט הַקֶּרֶן מִשּׁוֹוֶה פְרוּטָה.

"יֹסֵף עָלָיו", שֶׁיְּהֵא הוּא וְחֻמְשׁוֹ חֲמִשָּׁה.

"לַאֲשֶׁר הוּא לוֹ יִתְּנֶנּוּ", לֹא יִתְּנֶנּוּ לִשְׁלוּחוֹ שֶׁיּוֹלִיךְ לוֹ,

יָכֹל לֹא יִתְּנֶנּוּ לִשְׁלוּחַ בֵּית דִּין אוֹ לַיּוֹרֵשׁ?

תִּלְמֹד לוֹמַר "יִתְּנֶנּוּ".

[יג]

"בְּיוֹם אַשְׁמָתוֹ".

בֵּית שַׁמַּי אוֹמְרִים:

יִלְקֶה בְחָסֵר וּבְיָתֵר.

וּבֵית הִלֵּל אוֹמְרִים:

כְּשָׁעַת הוֹצָאָה.

רַבִּי עֲקִיבָה אוֹמֵר:

כְּשָׁעַת הַתְּבִיעָה.

[יד]

(ויקרא ה, כה) ["וְאֶת אֲשָׁמוֹ יָבִיא לַיי,

אַיִל תָּמִים מִן הַצֹּאן, בְּעֶרְכְּךָ, לְאָשָׁם אֶל הַכֹּהֵן."]

"וְאֶת אֲשָׁמוֹ יָבִיא", אַף אַחַר יוֹם הַכִּפּוּרִים.

"אַיִל", קָשֶׁה, בֶּן שְׁתֵּי שָׁנִים.

"צֹאן", לְרַבּוֹת כָּל מַשְׁמַע צֹאן,

אַף הַחֵרֵשׁ, אַף הַשּׁוֹטֶה, אַף הַנַּנָּס.

"מִן הַצֹּאן", לֹא הַפַּלְגָּס.

"בְּעֶרְכְּךָ", מָה עֶרְכְּךָ אָמוּר לְהַלָּן, בְּכֶסֶף שְׁקָלִים,

אַף כָּן בְּכֶסֶף שְׁקָלִים,

"לְאָשָׁם", שֶׁיְּהֵא הֶפְרֵשׁ מָעוֹת לְשֵׁם אָשָׁם.

סִפְרָא. דִּבּוּרָא דְחוֹבָה. פֶּרֶק כג

[א]

(ויקרא ה, כו) "וְכִפֶּר עָלָיו הַכֹּהֵן לִפְנֵי יי וְנִסְלַח לוֹ עַל אַחַת מִכֹּל אֲשֶׁר יַעֲשֶׂה לְאַשְׁמָה בָהּ."

וּמְנַיִן שֶׁהוּא חַיָּב עַל כָּל אַחַת וְאַחַת?

תִּלְמֹד לוֹמַר "עַל אַחַת מִכֹּל אֲשֶׁר יַעֲשֶׂה".

[ב]

כֵּיצַד?

הָיוּ חֲמִשָּׁה תוֹבְעִין אוֹתוֹ וְאוֹמְרִין לוֹ:

"תֵּן לָנוּ פִּקָּדוֹן וּתְשׂוּמֶת יָד וְגָזֵל וַאֲבֵדָה שֶׁיֵּשׁ לָנוּ בְּיָדָךְ!"

"שְׁבוּעָה שֶׁאֵין לָכֶם בְּיָדִי פִּקָּדוֹן וּתְשׂוּמֶת יָד וְגָזֵל וַאֲבֵדָה!"

וּמְנַיִן שֶׁהוּא חַיָּב עַל כָּל אַחַת וְאַחַת?

תִּלְמֹד לוֹמַר "עַל אַחַת מִכֹּל אֲשֶׁר יַעֲשֶׂה".

[ג]

יָכֹל מִפְּנֵי שֶׁהֵן חֲמִשָּׁה?

וּמְנַיִן אֲפִלּוּ אָמַר לוֹ אָדָם אֶחָד:

"תֵּן לִי פִּקָּדוֹן וּתְשׂוּמֶת יָד וְגָזֵל וַאֲבֵדָה שֶׁיֵּשׁ לִי בְּיָדָךְ!"

"שְׁבוּעָה שֶׁאֵין לָךְ בְּיָדִי פִּקָּדוֹן וּתְשׂוּמֶת יָד וְגָזֵל וַאֲבֵדָה!"

וּמְנַיִן שֶׁהוּא חַיָּב עַל כָּל אַחַת וְאַחַת?

תִּלְמֹד לוֹמַר "עַל אַחַת מִכֹּל אֲשֶׁר יַעֲשֶׂה".

[ד]

יָכֹל מִפְּנֵי שֶׁהֵן מִינֵי תְבִיעוֹת?

וּמְנַיִן אֲפִלּוּ אָמַר לוֹ:

"תֵּן לִי חִטִּים וּשְׂעוֹרִים וְכֻסְּמִין שֶׁיֵּשׁ לִי בְּיָדָךְ!"

"שְׁבוּעָה שֶׁאֵין לָךְ בְּיָדִי חִטִּים וּשְׂעוֹרִים וְכֻסְּמִין!"

וּמְנַיִן שֶׁהוּא חַיָּב עַל כָּל אַחַת וְאַחַת?

תִּלְמֹד לוֹמַר "עַל אַחַת מִכֹּל אֲשֶׁר יַעֲשֶׂה".

[ה]

יָכֹל מִפְּנֵי שֶׁהֵן מִינִים הַרְבֵּה?

וּמְנַיִן אֲפִלּוּ אָמַר לוֹ:

"תֵּן לִי חִטִּים שֶׁהִפְקַדְתִּי אֶצְלָךְ אֶמֶשׁ וְשֶׁלְּפָנָיו וְשֶׁלְּפָנָיו!"

"שְׁבוּעָה שֶׁאֵין לָךְ בְּיָדִי

חִטִּים שֶׁהִפְקַדְתָּ אֶצְלִי אֶמֶשׁ וְשֶׁלְּפָנָיו וְשֶׁלְּפָנָיו!"

וּמְנַיִן שֶׁהוּא חַיָּב עַל כָּל אַחַת וְאַחַת?

תִּלְמֹד לוֹמַר "עַל אַחַת מִכֹּל אֲשֶׁר יַעֲשֶׂה".

[ו]

וּמְנַיִן שֶׁהוּא מֵבִיא אַחַת עַל דְּבָרִים הַרְבֵּה?

תִּלְמֹד לוֹמַר "אַחַת", "עַל", "כָּל אֲשֶׁר יַעֲשֶׂה".

[ז]

כֵּיצַד?

הָיָה אֶחָד תּוֹבְעוֹ וְאָמַר לוֹ:

"תֵּן לִי חִטִּים שֶׁהִפְקַדְתִּי אֶצְלָךְ אֶמֶשׁ וְשֶׁלְּפָנָיו וְשֶׁלְּפָנָיו!"

"שְׁבוּעָה שֶׁאֵין לָךְ בְּיָדִי כְלוּם!"

וּמְנַיִן שֶׁאֵינוּ חַיָּב אֶלָּא אַחַת?

תִּלְמֹד לוֹמַר "אַחַת", "עַל", "כָּל אֲשֶׁר יַעֲשֶׂה".

[ח]

יָכֹל מִפְּנֵי שֶׁהוּא מִין אֶחָד?

וּמְנַיִן אֲפִלּוּ אָמַר לוֹ:

"תֵּן לִי חִטִּים וּשְׂעוֹרִים וְכֻסְּמִין שֶׁיֵּשׁ לִי בְּיָדָךְ!"

"שְׁבוּעָה שֶׁאֵין לָךְ בְּיָדִי כְלוּם!"

וּמְנַיִן שֶׁאֵינוּ חַיָּב אֶלָּא אַחַת?

תִּלְמֹד לוֹמַר "אַחַת", "עַל", "כָּל אֲשֶׁר יַעֲשֶׂה".

[ט]

יָכֹל מִפְּנֵי שֶׁאֵינָן מִינֵי תְבִיעוֹת?

וּמְנַיִן אָמַר לוֹ:

"תֵּן לִי פִּקָּדוֹן וּתְשׂוּמֶת יָד וְגָזֵל וַאֲבֵדָה שֶׁיֵּשׁ לִי בְּיָדָךְ!"

"שְׁבוּעָה שֶׁאֵין לָךְ בְּיָדִי כְלוּם!"

וּמְנַיִן שֶׁאֵינוּ חַיָּב אֶלָּא אַחַת?

תִּלְמֹד לוֹמַר "אַחַת", "עַל", "כָּל אֲשֶׁר יַעֲשֶׂה".

[י]

יָכֹל מִפְּנֵי שֶׁהוּא אָדָם אֶחָד?

וּמְנַיִן אֲפִלּוּ אָמְרוּ לוֹ חֲמִשָּׁה:

"תֵּן לָנוּ פִּקָּדוֹן וּתְשׂוּמֶת יָד וְגָזֵל וַאֲבֵדָה שֶׁיֵּשׁ לָנוּ בְּיָדָךְ!"

"שְׁבוּעָה שֶׁאֵין לָכֶם בְּיָדִי כְלוּם!"

וּמְנַיִן שֶׁאֵינוּ חַיָּב אֶלָּא אַחַת?

תִּלְמֹד לוֹמַר "אַחַת", "עַל", "כָּל אֲשֶׁר יַעֲשֶׂה".

"לְאַשְׁמָה בָהּ", פְּרָט לְפָחוּת מִשּׁוֹוֶה פְרוּטָה.

חסלת מגילת נפש

סליק דִּבּוּרָא דְחוֹבָה.

1. מכאן ועד סוף הפרק, הטקסט כתוב על ידי מגיה בשולי הגיליון. הוא מקביל כמעט מילה במילה למשנה במסכת כריתות פרק ג. [↑](#footnote-ref-1)
2. בַּסִּירָה. בסירה קוצנית המחוברת לקרקע. [↑](#footnote-ref-2)
3. בֶּן שְׁתֵּי שָׁנִים. יש להניח שבניב הגלילי, "שני" היה גם בעל משמעות של בן שנתיים. [↑](#footnote-ref-3)
4. אָנָּא. הוידוי של הכהן ביום הכיפורים מתחיל ב"אנא". [↑](#footnote-ref-4)
5. רֶמֶץ. אפר חם שיש בו שאריות גחלים. [↑](#footnote-ref-5)
6. בפרשת המלך. [↑](#footnote-ref-6)
7. שְׂעִיר נַחְשׁוֹן. כל שעירי הנשיאים בחנוכת המשכן. [↑](#footnote-ref-7)
8. תּוֹתָב. סדין, כותנה. החלב המכסה את המעיים הוא כמו בגד העוטף אותם וניתן להקלף בקלות, שלא כמו חלב הקיבה. והוא קרב אל המזבח. [↑](#footnote-ref-8)
9. מְשֻׁמָּד. מתייוון. [↑](#footnote-ref-9)
10. הַיּוֹשֵׁב לוֹ מִידִיעָתָהּ. מי שאם ידע שזו עבירה, היה יושב ובטל ממנה, כי הוא רואה את עצמו מחויב למצוות. אבל המתייוון כופר במצוות. [↑](#footnote-ref-10)
11. מַלְגֵּז. כלי עץ כמו מזלג, המשמש להרמת הקש בגורן. [↑](#footnote-ref-11)
12. כֶּרְכֵּד. (kerkís, kerkídos) מוט של עץ, שבט, שהאורג מכה בו על החוטים [↑](#footnote-ref-12)
13. אֲוָיִים. "אוֹ" ברבים. [↑](#footnote-ref-13)
14. בַּפִּקָּדוֹן. (ויקרא ה,כא) "אוֹ בִתְשׂוּמֶת יָד אוֹ בְגָזֵל אוֹ עָשַׁק". [↑](#footnote-ref-14)
15. אֲוָיֵי רוֹצֵחַ. (במדבר לה,כ-כא) "אוֹ הִשְׁלִיךְ עָלָיו בִּצְדִיָּה וַיָּמֹת. אוֹ בְאֵיבָה הִכָּהוּ בְיָדוֹ וַיָּמֹת". [↑](#footnote-ref-15)
16. בִּידִיעָה. שמעו את הודעת הנתבע שחייב חוב. [↑](#footnote-ref-16)
17. שֶׁלֹּא בִרְאִיָּה. לא ראו את העברת הכסף. [↑](#footnote-ref-17)
18. וּלְהוֹדוֹת שיודעים את העדות. [↑](#footnote-ref-18)
19. מֵעוּט מֵי חַטָּאת. במשנה כלים, "מי חטאת שאין בהם כדי הזיה". [↑](#footnote-ref-19)
20. רֹב מֵי חַטָּאת. מי חטאת שיש בהם כדי הזיה. [↑](#footnote-ref-20)
21. פָּרָה. פרה אדומה. [↑](#footnote-ref-21)
22. וּפָרִים. פר העלם דבר ופר יום הכיפורים. [↑](#footnote-ref-22)
23. הַסְּכָכוֹת. אילן הסוכך על מת ועל אדם טהור. [↑](#footnote-ref-23)
24. וְהַפְּרָעוֹת. אבנים הבולטות מן הגדר. [↑](#footnote-ref-24)
25. חִבּוּרָהּ. פירש הראב"ד עורה שהופשט אבל עדיין מחובר אליה. [↑](#footnote-ref-25)
26. צֵרוּפוֹ. שבשר שרץ או דם שרץ פחות מכשיעור מצטרפים יחד לשיעור. [↑](#footnote-ref-26)
27. שָׁנִי.שאני. האל"ף לא נהגתה פה בניב העברי הגלילי. [↑](#footnote-ref-27)
28. הַגּוֹמֵר בַּלֵּב. שביטא דבר שונה ממה שהיה בלבו. [↑](#footnote-ref-28)
29. בְּתוֹךְ = מִתּוֹךְ [↑](#footnote-ref-29)
30. לְהַלָּן. בפרשת יום הכיפורים. [↑](#footnote-ref-30)
31. אֵיפְשָׁר=אי אפשר. [↑](#footnote-ref-31)
32. גְּלוֹבְקִיָּה. מיץ של פרגה מקרינה, גְּלַוְקיוֹן ביוונית, שם מדעי glaucium corniculatum. [↑](#footnote-ref-32)
33. קוֹמוֹס. שרף של עץ, cummis. [↑](#footnote-ref-33)
34. פִילוֹן. עלים בעלי ריח טוב. phyllon. [↑](#footnote-ref-34)